CELEX: 32013D0245
Language: el
Date: 2011-12-20 00:00:00
Title: 2013/245/ΕΕ: Απόφαση της Επιτροπής, της 20ής Δεκεμβρίου 2011 , σχετικά με την κρατική ενίσχυση C 40/2009 και C 43/2008 που χορήγησε η Γερμανία για την αναδιάρθρωση της WestLB AG [κοινοποιηθείσα υπό τον αριθμό C(2011) 9395]  Κείμενο που παρουσιάζει ενδιαφέρον για τον ΕΟΧ

1.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/1
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 20ής Δεκεμβρίου 2011
   σχετικά με την κρατική ενίσχυση C 40/2009 και C 43/2008 που χορήγησε η Γερμανία για την αναδιάρθρωση της WestLB AG
   [κοινοποιηθείσα υπό τον αριθμό C(2011) 9395]
   (Το κείμενο στη γερμανική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2013/245/ΕΕ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο (1),
   Έχοντας υπόψη τη Συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α)
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους (2),
   Εκτιμώντας τα ακόλουθα:
   I.   ΔΙΑΔΙΚΑΣΙΑ
   
   
               (1)
            
            
               Με απόφαση της 12ης Μαΐου 2009 στην υπόθεση C 43/2008 (3) (εφεξής «απόφαση του Μαΐου 2009»), η Επιτροπή ενέκρινε υπό όρους τη θωράκιση έναντι κινδύνου ύψους 5 δισ. ευρώ της WestLB AG (4) (εφεξής«WestLB»), η Landesbank της Βόρειας Ρηνανίας -Βεστφαλίας, για χαρτοφυλάκιο δομημένων χρεογράφων (εφεξής «χαρτοφυλάκιο Phoenix»), παραπέμποντας σε σχέδιο αναδιάρθρωσης που υποβλήθηκε στις 30 Απριλίου 2009 (εφεξής «σχέδιο αναδιάρθρωσης του Απριλίου 2009»).
            
         
               (2)
            
            
               Στις 23 Σεπτεμβρίου 2009, η Γερμανία κοινοποίησε στην Επιτροπή συμπληρωματική ενίσχυση της WestLΒ υπό μορφή προσωρινής θωράκισης έναντι κινδύνου για δόσεις του χαρτοφυλακίου Phoenix ύψους 6,4 δισ. ευρώ και δεσμεύτηκε να υποβάλει αναθεωρημένο σχέδιο αναδιάρθρωσης.
            
         
               (3)
            
            
               Με απόφαση της 7ης Οκτωβρίου 2009 στην υπόθεση N 531/2009 (5) η Επιτροπή αποφάνθηκε ότι η προσωρινή θωράκιση έναντι κινδύνου ήταν συμβιβάσιμη με την εσωτερική αγορά ως ενίσχυση αναδιάρθρωσης.
            
         
               (4)
            
            
               Στις 10 Δεκεμβρίου 2009, η Γερμανία κοινοποίησε μέτρο στήριξης της WestLB υπό μορφή μεταβίβασης περιουσιακών στοιχείων στη νεοσυσταθείσα Erste Abwicklungsanstalt (εφεξής «EAA»). Το μέτρο στη συνέχεια αποκαλείται «η πρώτη μεταβίβαση περιουσιακών στοιχείων». Σε εκείνο το στάδιο, η Γερμανία υπέβαλε επίσης τροποποιημένο σχέδιο αναδιάρθρωσης της WestLB (εφεξής «σχέδιο αναδιάρθρωσης του Δεκεμβρίου 2009»). Η πρώτη μεταβίβαση περιουσιακών στοιχείων αντικατέστησε το μέτρο που είχε κοινοποιηθεί στις 23 Σεπτεμβρίου 2009 και κατέστησε άνευ αντικειμένου την απόφαση της 7ης Οκτωβρίου 2009.
            
         
               (5)
            
            
               Με απόφαση της 22ας Δεκεμβρίου 2009 στην υπόθεση C 40/2009 (6) (εφεξής «απόφαση του Δεκεμβρίου 2009»), η Επιτροπή ενέκρινε προσωρινά την πρώτη μεταβίβαση περιουσιακών στοιχείων για περίοδο έξι μηνών για λόγους χρηματοπιστωτικής σταθερότητας. Με την ίδια απόφαση, η Επιτροπή κίνησε επίσημη διαδικασία έρευνας βάσει του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ) λόγω αμφιβολιών ως προς το συμβιβάσιμο του εν λόγω μέτρου με την εσωτερική αγορά.
            
         
               (6)
            
            
               Τον Δεκέμβριο του 2009, η Επιτροπή ανέθεσε στους εμπειρογνώμονες Société Générale, Bangert Research και τον καθηγητή Wim Schoutens να αποτιμήσουν την αξία των απομειωμένων περιουσιακών στοιχείων που η WestLB είχε μεταβιβάσει στην ΕΑΑ.
            
         
               (7)
            
            
               Την 1η Φεβρουαρίου 2010, η Γερμανία υπέβαλε παρατηρήσεις σχετικά με το αιτιολογικό στο οποίο βασιζόταν η απόφαση του Δεκεμβρίου 2009.
            
         
               (8)
            
            
               Με απόφαση της 22ας Ιουνίου 2010 στην υπόθεση N 249/2010 (7) (εφεξής «απόφαση του Ιουνίου 2010»), η Επιτροπή παρέτεινε την προσωρινή έγκριση της πρώτης μεταβίβασης περιουσιακών στοιχείων για λόγους χρηματοπιστωτικής σταθερότητας μέχρι την έκδοση τελικής απόφασης για την πρώτη μεταβίβαση περιουσιακών στοιχείων και το σχέδιο αναδιάρθρωσης του Δεκεμβρίου 2009.
            
         
               (9)
            
            
               Στις 29 Οκτωβρίου 2010, η Επιτροπή κοινοποίησε στη Γερμανία αναλυτική έκθεση αποτίμησης των περιουσιακών στοιχείων τα οποία ήταν το αντικείμενο της πρώτης μεταβίβασης περιουσιακών στοιχείων.
            
         
               (10)
            
            
               Στις 5 Νοεμβρίου 2010, η Επιτροπή εξέδωσε απόφαση για την παράταση της επίσημης διαδικασίας έρευνας αναφορικά με την πρώτη μεταβίβαση περιουσιακών στοιχείων στην υπόθεση C 40/2009 (8) (εφεξής «απόφαση του Νοεμβρίου 2010»). Στην απόφαση του Νοεμβρίου 2010, η Επιτροπή διατύπωσε περαιτέρω αμφιβολίες ως προς το συμβιβάσιμο της πρώτης μεταβίβασης περιουσιακών στοιχείων με την εσωτερική αγορά.
            
         
               (11)
            
            
               Τον Νοέμβριο του 2010, οι γερμανικές αρχές υπέβαλαν παρατηρήσεις τις οποίες συμπλήρωσαν στις 21 Δεκεμβρίου 2010. Η Επιτροπή δεν έλαβε παρατηρήσεις από άλλα ενδιαφερόμενα μέρη.
            
         
               (12)
            
            
               Στις 21 Δεκεμβρίου 2010, η Επιτροπή αποφάσισε να μεταθέσει την ημερομηνία κατά την οποία η Westdeutsche ImmobilienBank AG (9) (εφεξής «WestImmo») θα έπρεπε να διακόψει την άσκηση νέων δραστηριοτήτων (10).
            
         
               (13)
            
            
               Στις 15 Φεβρουαρίου 2011, η Γερμανία υπέβαλε τροποποιημένο σχέδιο αναδιάρθρωσης για την WestLB (εφεξής «σχέδιο αναδιάρθρωσης του Φεβρουαρίου 2011»).
            
         
               (14)
            
            
               Στις 15 Απριλίου 2011, η Γερμανία υπέβαλε στην Επιτροπή έκθεση προόδου του εντολοδόχου εκποίησης που είχε διοριστεί κατ' εφαρμογή της απόφασης του Μαΐου 2009 και νέο σχέδιο αναδιάρθρωσης της WestLB (εφεξής «το νέο σχέδιο αναδιάρθρωσης»).
            
         
               (15)
            
            
               Στις 23 Ιουνίου 2011, ο ομοσπονδιακός οργανισμός της Γερμανίας για τη σταθεροποίηση της χρηματοπιστωτικής αγοράς (εφεξής «FMSA»), το σύνολο των μετόχων της WestLB και η ΕΑΑ συμφώνησαν από κοινού για όλες τις σημαντικές λεπτομέρειες της εκκαθάρισης της WestLB και του καταμερισμού των επιβαρύνσεων μεταξύ των μετόχων της (εφεξής η συμφωνία αποκαλείται «Eckpunktevereinbarung») (11).
            
         
               (16)
            
            
               Στις 30 Ιουνίου 2011, η Γερμανία υπέβαλε στην Επιτροπή τελική έκδοση του νέου σχεδίου αναδιάρθρωσης βάσει της Eckpunktevereinbarung (αυτή η τελική έκδοση αναφέρεται στη συνέχεια ως «σχέδιο αναδιάρθρωσης του Ιουνίου 2011»).
            
         
               (17)
            
            
               Στις 28 Οκτωβρίου 2011, η Γερμανία ζήτησε από την Επιτροπή να παρατείνει μέχρι τις 29 Φεβρουαρίου 2012 την υποχρέωση της WestLB να διακόψει τις δραστηριότητες, διότι η απόφαση του Μαΐου 2009 επέβαλε στην WestLB να διακόψει τις νέες δραστηριότητες την 1η Ιανουαρίου 2012. Το αίτημα αυτό είχε προστατευτικό χαρακτήρα, σε περίπτωση που η απόφαση του Μαΐου 2009 δεν θα είχε αντικατασταθεί με νέα απόφαση μέχρι την 1η Ιανουαρίου 2012.
            
         
               (18)
            
            
               Στις 28 Οκτωβρίου 2011, η Γερμανία υπέβαλε λεπτομερή στοιχεία σχετικά με πρόσθετο μέτρο κρατικής ενίσχυσης υπέρ της WestLB υπό μορφή δεύτερης μεταβίβασης περιουσιακών στοιχείων στην ΕΑΑ (το μέτρο αυτό στη συνέχεια αποκαλείται «αναχρηματοδότηση»).
            
         
               (19)
            
            
               Στις 21 Νοεμβρίου 2011, η Γερμανία υπέβαλε επικαιροποιημένα στοιχεία για το σχέδιο αναδιάρθρωσης του Ιουνίου 2011.
            
         
               (20)
            
            
               Την 1η Δεκεμβρίου 2011, η Γερμανία υπέβαλε στοιχεία για το ποσό της προσωρινής βραχυπρόθεσμης διευκόλυνσης ρευστότητας που θα χορηγούσε ενδεχομένως στην WestLB μέχρι τις 30 Ιουνίου 2012.
            
         
               (21)
            
            
               Στις 8 Δεκεμβρίου 2011 η Γερμανία υπέβαλε στην Επιτροπή τελικό κατάλογο δεσμεύσεων.
            
         
               (22)
            
            
               Στις 13 Δεκεμβρίου 2011, η Γερμανία επιβεβαίωσε την πρόθεση της Helaba Landesbank Hessen-Thüringen («Helaba») να εξαγοράσει εταιρεία με την επωνυμία Verbundbank, η οποία θα αποκοπεί από την WestLB στο πλαίσιο της αναδιάρθρωσης της WestLB.
            
         II.   ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   1.   Ο ΔΙΚΑΙΟΥΧΟΣ
   
   
               (23)
            
            
               Ο δικαιούχος είναι η WestLB. Η WestLB είναι η Landesbank της Βόρειας Ρηνανίας - Βεστφαλίας με έδρα το Ντίσελντορφ. Οι μέτοχοί της είναι οι Savings Banks Association of Westphalia-Lippe (εφεξής «SVWL»), Savings Banks and Giro Association of the Rhineland (εφεξής «RSGV»· SVWL και RSGV αποκαλούνται συλλογικά «ενώσεις ταμιευτηρίων»), το ομόσπονδο κράτος της Βόρειας Ρηνανίας - Βεστφαλίας (εφεξής «NRW») και δύο περιφερειακές ενώσεις της Ρηνανίας (εφεξής «LVR») και Westphalia-Lippe (εφεξής «LWL»). Η Sonderfonds Finanzmarkstabilisierung (εφεξής «SoFFin»), η διαχείριση της οποίας ασκείται από την FMSA, έχει επενδύσει αφανή εισφορά στη WestLB AG.
            
         
               (24)
            
            
               Τα κύρια χρηματοοικονομικά δεδομένα της WestLB συνοψίζονται στον κατωτέρω πίνακα:
               
                  Πίνακας 1
               
               
                  Κύρια χρηματοοικονομικά δεδομένα της WestLB
               
               
                            
                        
                        
                           31.12.2008
                        
                        
                           31. 12. 2009
                        
                        
                           31. 12. 2010
                        
                        
                           30.6.2011
                        
                     
                           
                              Στοιχεία ισολογισμού (δισ. ευρώ)
                        
                     
                           Σύνολο περιουσιακών στοιχείων
                        
                        
                           288,1
                        
                        
                           242,3
                        
                        
                           191,5
                        
                        
                           160,4
                        
                     
                           Ίδια κεφάλαια
                        
                        
                           3,8
                        
                        
                           3,7
                        
                        
                           4,1
                        
                        
                           4,2
                        
                     
                           
                              Δείκτης ιδίων κεφαλαίων της τράπεζας (SolvV)
                        
                     
                           Βασικά ίδια κεφάλαια σε δισ. ευρώ
                        
                        
                           5,7
                        
                        
                           5,3
                        
                        
                           5,5
                        
                        
                           4,9
                        
                     
                           Ίδια κεφάλαια σε δισ. ευρώ
                        
                        
                           8,9
                        
                        
                           7,6
                        
                        
                           7,7
                        
                        
                           7,3
                        
                     
                           Περιουσιακά στοιχεία σταθμισμένου κινδύνου σε δισ. ευρώ
                        
                        
                           88,5
                        
                        
                           83,0
                        
                        
                           48,6
                        
                        
                           45,4
                        
                     
                           Δείκτης ιδίων κεφαλαίων ως ποσοστό%
                        
                        
                           6,4
                        
                        
                           6,4
                        
                        
                           11,4
                        
                        
                           10,7
                        
                     
                           Συνολικός δείκτης ως ποσοστό %
                        
                        
                           10,1
                        
                        
                           9,1
                        
                        
                           15,9
                        
                        
                           16,0
                        
                     
                           
                              Προσωπικό
                           
                        
                     
                           Αριθμός απασχολουμένων
                        
                        
                           5 957
                        
                        
                           5 214
                        
                        
                           4 712
                        
                        
                           4 622
                        
                     
                           Υπάλληλοι πλήρους απασχόλησης
                        
                        
                           5 663
                        
                        
                           4 971
                        
                        
                           4 473
                        
                        
                           4 376
                        
                     
         
               (25)
            
            
               Η WestLB λειτουργεί ως κεντρική τράπεζα των ταμιευτηρίων και σύνδεσμος με τις διεθνείς χρηματαγορές για τα ταμιευτήρια της NRW και του Βραδεμβούργου τα οποία λειτουργούν σε περιφερειακό επίπεδο. Προσφέρει ένα ευρύ φάσμα προϊόντων και υπηρεσιών, όπως δάνεια, ειδικές δομημένες χρηματοδοτήσεις, δραστηριότητες κεφαλαιαγοράς, διαχείριση στοιχείων ενεργητικού και υπηρεσίες σε Γερμανούς και αλλοδαπούς πελάτες της στους οποίους περιλαμβάνονται εταιρείες καθώς και θεσμικοί και δημόσιοι φορείς.
            
         
               (26)
            
            
               Το κέντρο βάρους των επιχειρηματικών δραστηριοτήτων της WestLB έχει μετατοπιστεί με την πάροδο των ετών. Ενώ αρχικά περιοριζόταν στο να λειτουργεί ως κεντρικό αποθετήριο των ταμιευτηρίων, η WestLB μετατράπηκε σταδιακά σε επενδυτική τράπεζα. Από το 2001, όταν οι δραστηριότητες παροχής δημόσιας υπηρεσίας διαχωρίστηκαν από τις οικονομικές δραστηριότητες, η WestLB είναι σε διαδικασία αναδιάρθρωσης (12).
            
         
               (27)
            
            
               Πιο πρόσφατα, μεγάλες επενδύσεις σε δομημένους τίτλους, εν μέρει σε φορείς ειδικού σκοπού που δεν είχαν ενοποιηθεί πριν το 2007, προκάλεσαν σημαντικές ζημίες και είχαν ως αποτέλεσμα τη διόγκωση κεφαλαιακών απαιτήσεων, παρά τη χαλάρωση των λογιστικών προτύπων που υιοθετήθηκε για την αντιμετώπιση της χρηματοπιστωτικής κρίσης. Για τον λόγο αυτό, η Γερμανία και οι μέτοχοι της WestLB παρείχαν τη θωράκιση έναντι κινδύνου Phoenix το 2008 (13) και συμφώνησαν τον Νοέμβριο του 2009 να δημιουργήσουν μια επισφαλή («κακή») τράπεζα, την ΕΑΑ, στην οποία μεταβιβάστηκαν περιουσιακά στοιχεία ονομαστικής αξίας περίπου 77,5 δισ. ευρώ και κεφάλαιο περίπου 3 δισ. ευρώ.
            
         2.   ΤΑ ΜΕΤΡΑ ΕΝΙΣΧΥΣΗΣ
   
   α.   ΤΟ ΠΡΩΤΟ ΣΥΝΟΛΟ ΜΕΤΡΩΝ - Η ΘΩΡΑΚΙΣΗ ΕΝΑΝΤΙ ΚΙΝΔΥΝΟΥ ΤΟΥ ΧΑΡΤΟΦΥΛΑΚΙΟΥ PHOENIX
   
               (28)
            
            
               Το 2008, η WestLB μεταβίβασε χαρτοφυλάκιο δομημένων χρεογράφων σε φορέα ειδικού σκοπού («ΦΕΣ») με την επωνυμία Phoenix Light, ανώνυμη εταιρεία που συστάθηκε βάσει της ιρλανδικής νομοθεσίας, πλήρως διαχωρισμένα χρεόγραφα (14) συνολικής ονομαστικής αξίας περίπου 23 δισ. ευρώ από τον ισολογισμό της WestLB. Ο ΦΕΣ εξασφαλίστηκε με εγγυήσεις των μετόχων της WestLB οι οποίες δόθηκαν στις 8 Φεβρουαρίου 2008 για την κάλυψη αδυναμιών πληρωμής μέχρι ποσού 5 δισ. ευρώ (εφεξής «θωράκιση έναντι κινδύνου για το χαρτοφυλάκιο Phoenix») και εγκρίθηκαν με την απόφαση του Μαΐου 2009 (15). Η θωράκιση έναντι κινδύνου αποτελείται από δύο διαχωριζόμενες εγγυήσεις:
               
                           —
                        
                        
                           μία εγγύηση που καλύπτει αξιώσεις έναντι του Phoenix Light μέχρι του ποσού των 2 δισ. ευρώ, για την οποία όλοι οι μέτοχοι της WestLB φέρουν ευθύνη κατ' αναλογία της συμμετοχής τους, και
                        
                     
                           —
                        
                        
                           μία εγγύηση μειωμένης εξασφάλισης που εκδόθηκε μόνο από την NRW, η οποία καλύπτει πρόσθετες αξιώσεις έναντι του Phoenix Light μέχρι ποσού 3 δισ. ευρώ.
                        
                     
         β.   ΤΟ ΔΕΥΤΕΡΟ ΣΥΝΟΛΟ ΜΕΤΡΩΝ, Η ΠΡΩΤΗ ΜΕΤΑΒΙΒΑΣΗ ΠΕΡΙΟΥΣΙΑΚΩΝ ΣΤΟΙΧΕΙΩΝ ΣΤΗΝ ΕΑΑ
   
               (29)
            
            
               Στις 24 Νοεμβρίου 2009, η Γερμανία και οι μέτοχοι της WestLB συμφώνησαν για τις λεπτομέρειες της σύστασης μιας επισφαλούς τράπεζας με την επωνυμία Erste Abwicklungsanstalt βάσει του γερμανικού δικαίου για το Ταμείο Σταθεροποίησης των Χρηματοπιστωτικών Αγορών (Finanzmarktstabilisierungsfondsgesetz - «FMStFG»), με σκοπό να διαχωρίσουν ένα χαρτοφυλάκιο επικίνδυνων θέσεων και μη στρατηγικών επιχειρηματικών μονάδων. Οι μέτοχοι της WestLB συνήλθαν και ενέκριναν επίσημα τις αναγκαίες συμβατικές συμφωνίες στις 11 Δεκεμβρίου 2009.
            
         
               (30)
            
            
               Το πρώτο μέτρο μεταβίβασης περιουσιακών στοιχείων (16) περιλάμβανε εισφορά κεφαλαίου 3 δισ. ευρώ, πρόσθετες εγγυήσεις από τους μετόχους της WestLB και μεταβίβαση περιουσιακών στοιχείων που θα πραγματοποιούνταν κατά κύριο λόγο μέσω διανομής μετοχών. Επιπλέον, η θωράκιση έναντι κινδύνου του Phoenix ύψους 5 δισ. ευρώ δεν τερματίστηκε αλλά διαβιβάστηκε στην ΕΑΑ. Εάν δεν μεταβιβαζόταν η θωράκιση έναντι κινδύνου, η ΕΑΑ θα χρειαζόταν συμπληρωματικό κεφάλαιο 5 δισ. ευρώ για να αγοράσει το χαρτοφυλάκιο Phoenix.
            
         i)   
         Η εισφορά κεφαλαίου της SoFFin στην WestLB
      
   
   
               (31)
            
            
               Πριν από τη σύσταση της ΕΑΑ έπρεπε να πραγματοποιηθεί εισφορά κεφαλαίου 3 δισ. ευρώ από την SoFFin στην WestLB (εφεξής «εισφορά κεφαλαίου»). Η εν λόγω εισφορά κεφαλαίου πραγματοποιήθηκε σε τρεις δόσεις, στις 23 Δεκεμβρίου 2009 (ύψους 672 εκατ. ευρώ), στις 4 Ιανουαρίου 2010 (ύψους 1,5 δισ. ευρώ) και στις 30 Απριλίου 2010 (ύψους 828 εκατ. ευρώ). Το κεφάλαιο χορηγήθηκε υπό μορφή αφανούς εισφοράς μη εξαγοράσιμης πριν από τη λήξη της, με δικαίωμα μετατροπής της σε κοινές μετοχές μετά την 1η Ιουλίου 2010. Σύμφωνα με τους εγκριθέντες όρους, η SoFFin δεν μπορεί να αποκτήσει πλειοψηφική συμμετοχή στην εταιρεία.
            
         
               (32)
            
            
               Οι συμβατικοί όροι της αφανούς εισφοράς προβλέπουν αμοιβή 10 % ετησίως, εάν η WestLB παρουσιάζει επαρκή ετήσια κέρδη σύμφωνα με την HGB (17). Σε περίπτωση ετήσιας ζημίας, ωστόσο, δεν θα καταβληθεί καμία αμοιβή και οι αφανείς μέτοχοι θα επιβαρυνθούν pari passu με τις ζημίες. Από τότε που πραγματοποιήθηκε η αφανής εισφορά, η WestLB είτε παρουσιάζει ζημία (το 2009) ή δεν παρουσιάζει ετήσια κέρδη (το 2010), σύμφωνα με την HGB. Ως εκ τούτου, δεν έχει πληρωθεί μέχρι σήμερα καμία αμοιβή και οι αφανείς μέτοχοι συμμετείχαν στις ζημίες με ποσό περίπου 1 εκατ. ευρώ.
            
         ii)   
         Οι εγγυήσεις από τους μετόχους
      
   
   
               (33)
            
            
               Η σύσταση της ΕΑΑ συνδέεται με εγγύηση των μετόχων της WestLB για την κάλυψη πρόσθετων ζημιών που προήλθαν από τα μεταβιβασθέντα περιουσιακά στοιχεία. Πράγματι, όλες οι ζημίες της ΕΑΑ που υπερβαίνουν το μεταβιβασθέν κεφάλαιο πρέπει, σύμφωνα με την FMStFG, να καλύπτονται από τους μετόχους της WestLB και FMSA.
            
         
               (34)
            
            
               Για τον σκοπό αυτό, οι μέτοχοι της WestLB παρείχαν ρητή εγγύηση συνολικού ποσού 1 δισ. ευρώ, που κατανέμεται μεταξύ της NRW(482 εκατ. ευρώ), τις ενώσεις ταμιευτηρίων (501 εκατ. ευρώ), και τις LVR και LWL (17 εκατ. ευρώ). Επιπλέον, όσον αφορά την κάλυψη κάθε πρόσθετης ζημίας, οι μέτοχοι της WestLB συμφώνησαν να καλύψουν την υποχρέωση της RSGV και WLSGV για την αντιστάθμιση περαιτέρω ζημίας μέχρι του ποσού των 4 δισ. ευρώ. Λαμβανομένης υπόψη της εγγύησης των 501 εκατ. ευρώ την οποία παρείχαν οι ενώσεις ταμιευτηρίων, η μέγιστη συμμετοχή στη ζημία των RSGV και WLSGV ανέρχεται συνεπώς σε 4,5 δισ. ευρώ. Για να αντλήσουν το ποσό των 4 δισ. ευρώ, έχει δοθεί άδεια στις RSGV και WLSGV να συστήσουν επαρκή αποθεματικά γι' αυτή την υποχρέωση σε διάρκεια 25 ετών. Κάθε ζημία που υπερβαίνει τόσο το ίδιο κεφάλαιο της ΕΑΑ όσο και τις παρασχεθείσες εγγυήσεις θα βαρύνει την FMSA και NRW (18).
            
         iii)   
         Οι πρώτες μεταβιβάσεις περιουσιακών στοιχείων
      
   
   
               (35)
            
            
               Η μεταβίβαση τοξικών και μη στρατηγικών στοιχείων ενεργητικού (και παθητικού) πραγματοποιήθηκε σε δύο στάδια. Σε ένα πρώτο στάδιο, τα χρεόγραφα (ιδίως οι ενδιάμεσοι τίτλοι και άλλα δομημένα χρεόγραφα) συνολικής λογιστικής αξίας περίπου 6,2 δισ. ευρώ και υποχρεώσεις λογιστικής αξίας περίπου 5,5 δισ. ευρώ μεταβιβάστηκαν (19) στην ΕΑΑ υπό μορφή διανομής μετοχών που καταχωρίστηκε στο εμπορικό μητρώο στις 23 Δεκεμβρίου 2009. Σε ένα δεύτερο στάδιο, το υπόλοιπο του πλήρως διαχωρισθέντος χαρτοφυλακίου αποσπάστηκε ή μεταβιβάστηκε τεχνητά στην ΕΑΑ στις 30 Απριλίου 2010 (20).
            
         
               (36)
            
            
               Η συναλλαγή ήταν συναρθρωμένη με τρόπο που η WestLB ωφελήθηκε αναδρομικά από τα αποτελέσματα της μεταβίβασης. Οι λογιστικές αξίες των μεταβιβασθέντων χρεογράφων στις 23 Δεκεμβρίου 2009 καθορίστηκαν βάσει της πραγματικής ημερομηνίας απόσπασής τους της 31ης Δεκεμβρίου 2008/1ης Ιανουαρίου 2009, ενώ οι λογιστικές αξίες του υπόλοιπου χαρτοφυλακίου που μεταβιβάστηκε στις 30 Απριλίου 2010 καθορίστηκαν βάσει της πραγματικής ημερομηνίας απόσπασης, της 31ης Δεκεμβρίου 2009/1ης Ιανουαρίου 2010.
            
         
               (37)
            
            
               Το χαρτοφυλάκιο καλύπτει περιουσιακά στοιχεία θεωρητικής αξίας 77 εκατ. ευρώ (η λογιστική αξία τους την 31η Δεκεμβρίου 2009 ήταν 68,117 δισ. ευρώ (21)), τα οποία περιλαμβάνουν ένα μεγάλο φάσμα προϊόντων δανειοδότησης, τυποποιημένα δάνεια του τύπου «plain vanilla» (22), δομημένα χρεόγραφα και παράγωγα. Το χαρτοφυλάκιο περιλαμβάνει επίσης κληρονομηθείσες υποχρεώσεις ύψους 22,1 δισ. ευρώ (λογιστική αξία σύμφωνα με το «Spaltungsvertrag»). Στην ΕΑΑ μεταβιβάστηκαν τρεις κύριοι τύποι περιουσιακών στοιχείων:
               
                           —
                        
                        
                           το «χαρτοφυλάκιο δομημένων χρεογράφων», που περιλαμβάνει το χαρτοφυλάκιο «Phoenix» αξίας 22,9 δισ. ευρώ, το χαρτοφυλάκιο ευρωπαϊκών υπερ-προνομιούχων χρεογράφων («European Super Senior») ύψους 2,8 δισ. ευρώ καθώς και άλλα διασφαλισμένα χρεόγραφα αξίας 3,4 δισ. ευρώ (εφεξής «ABS»)·
                        
                     
                           —
                        
                        
                           το «χαρτοφυλάκιο χρεογράφων», που περιλαμβάνει ομολογίες αξίας 17,7 δισ. ευρώ, ορισμένες από τις οποίες καλύπτονται από συμφωνίες ανταλλαγής κινδύνων αθέτησης (CDS) σε αποκαλούμενες «συναλλαγές σε αρνητική βάση» (23)·
                        
                     
                           —
                        
                        
                           το «χαρτοφυλάκιο δανειοδοσίας» από δάνεια και (εκτός ισολογισμού) αναλήψεις δανείων συνολικής ονομαστικής αξίας περίπου 30,6 δισ. ευρώ που προέρχονται από διάφορες δραστηριότητες και υποκαταστήματα της WestLB.
                        
                     Επιπλέον, τα στοιχεία ενεργητικού είχαν εν μέρει ανταλλαγεί (το χρεόγραφο ή το δάνειο συνοδεύεται με επιτόκιο ή/και ανταλλαγή νομίσματος) και μεταβιβάστηκαν ορισμένες καθαρές θέσεις CDS που συνιστούν το παράγωγο μέρος του χαρτοφυλακίου.
            
         
               (38)
            
            
               Ενώ ορισμένα από τα στοιχεία ενεργητικού, οι εκδότες τους, ή οι επιμέρους αγορές, θα μπορούσαν να χαρακτηριστούν ως απομειωμένης αξίας, αυτό δεν συνέβαινε για ένα σημαντικό μέρος. Η Γερμανία χαρακτήρισε ποσό 4,2 δισ. ευρώ (περίπου το 6 % του συνόλου των περιουσιακών στοιχείων) ως «ρευστό», που σημαίνει ότι ανήκε σε αγορές μη απομειωμένης αξίας (24).
            
         
               (39)
            
            
               Από τη σύστασή του, το κεφάλαιο της ΕΑΑ αποτελούνταν από καθαρά στοιχεία ενεργητικού συνολικής αξίας 3,267 δισ. ευρώ. Αυτά τα στοιχεία αποτελούνταν από 3 δισ. ευρώ σε κεφάλαιο και 267 εκατ. ευρώ από εσωτερική υποχρέωση που προερχόταν από ομόλογα συνδεδεμένα με τον πιστωτικό κίνδυνο υποκειμένου μέσου (SLN) στο εσωτερικό του Ευρωπαϊκού Χαρτοφυλακίου Υπερ-προνομιούχων Τίτλων.
            
         
               (40)
            
            
               Όσον αφορά τη διαχείριση στοιχείων ενεργητικού, η ΕΑΑ υπέγραψε συμφωνία με την WestLB για περίοδο τριών ετών. Βάσει της εν λόγω συμφωνίας, η WestLB παρέχει υπηρεσίες διαχείρισης χαρτοφυλακίου στην ΕΑΑ, βασικός στόχος του οποίου είναι η εν καιρώ εκκαθάριση ολόκληρου του χαρτοφυλακίου και η ελαχιστοποίηση των κινδύνων. Αρχικά, η WestLB ενεργούσε ως αποκλειστικός αντισυμβαλλόμενος της ΕΑΑ για θέματα χρηματοδότησης και παραγώγων.
            
         iv)   
         Αποτίμηση περιουσιακών στοιχείων
      
   
   
               (41)
            
            
               Η Γερμανία εκτίμησε και τα δύο μέρη του χαρτοφυλακίου πλήρως διαχωρισθέντων χρεογράφων, το πρώτο μέρος με ημερομηνία αναφοράς την 30ή Σεπτεμβρίου 2009 και το δεύτερο μέρος με ημερομηνία αναφοράς την 31η Μαρτίου 2010 (για συνολική επισκόπηση βλ. πίνακα 2). Η Γερμανία ανέφερε ότι η πραγματική οικονομική αξία (εφεξής «ΠΟΑ») των ενοποιημένων χαρτοφυλακίων ήταν 62,722 δισ. ευρώ, ποσό κατά 5,389 δισ. ευρώ χαμηλότερο από τις συνδυασμένες λογιστικές αξίες τους (25). Τόσο η Blackrock (26) όσο και η Deutsche Bundesbank (27) επιβεβαίωσαν ότι ο υπολογισμός αυτός είναι αρκετά συντηρητικός. Για τον ποσοτικό προσδιορισμό του ποσού της ενεχόμενης κρατικής ενίσχυσης, η Γερμανία αφαίρεσε από το ελλειμματικό ποσό της ΠΟΑ (5,389 δισ. ευρώ) την αρχική κεφαλαιοποίηση της ΕΑΑ (28) (3,267 δισ. ευρώ, ποσό που αντιπροσωπεύει τη διαφορά ανάμεσα στις λογιστικές αξίες των στοιχείων ενεργητικού και παθητικού) και, με τον τρόπο αυτό, κατέληξε στο ποσό των 2,123 δισ. ευρώ ως καθαρή διαφορά ανάμεσα στην αξία μεταβίβασης και την ΠΟΑ.
            
         
               (42)
            
            
               Όπως η Γερμανία, έτσι και η Επιτροπή εστιάστηκε στην καθαρή διαφορά ανάμεσα στις τιμές μεταβίβασης και τις ΠΟΑ των στοιχείων ενεργητικού και των υποχρεώσεων που μεταβιβάστηκαν (εφεξής «μεταβίβαση delta») προκειμένου να υπολογίσει το ποσό της κρατικής ενίσχυσης.
            
         
               (43)
            
            
               Η Επιτροπή επανεξέτασε την εκτίμηση που υπέβαλε η Γερμανία ανατρέχοντας στις υπηρεσίες εξωτερικών συμβούλων, της Société Générale, της Bangert Research και του καθηγητή Wim Schoutens. Με βάση το αποτέλεσμα της επανεξέτασης, που περιγράφεται αναλυτικά στην απόφαση του Νοεμβρίου 2010 (29), διαπιστώθηκε ότι, με μια συντηρητική εκτίμηση, το ποσό της μεταβίβασης delta είναι κατά 1,606 δισ. ευρώ υψηλότερο από αυτό που ανέφερε η Γερμανία (5,389 δισ. ευρώ). Με διαφορετικούς όρους, η ΠΟΑ είναι κατά 6,949 δισ. ευρώ κατώτερη από την τιμή μεταβίβασης (30). Οι εμπειρογνώμονες διαπίστωσαν, ιδίως σε επίπεδο επιμέρους χαρτοφυλακίων, διαφορές στην εκτίμηση της ΠΟΑ ορισμένων ομολόγων (που για το συνολικό χαρτοφυλάκιο χρεογράφων ανέρχεται περίπου σε 600 εκατ. ευρώ), λόγω αποκλίνουσας εκτίμησης ως προς την απομείωση αυτών των στοιχείων. Ενδεικτικά, σε αντίθεση με την WestLB, οι εμπειρογνώμονες έκριναν ότι ορισμένες αγορές ομολόγων του τύπου «vanilla» είναι λειτουργικές αγορές και, συνεπώς, κρίθηκε ότι η αγοραία αξία ήταν η ΠΟΑ. Δεύτερον, διαπιστώθηκαν διαφορές όσον αφορά τα δάνεια που είχε μεταβιβάσει η WestLB (στο συνολικό χαρτοφυλάκιο δανείων ύψους 1 δισ. ευρώ) βάσει σοβαρών διαφορών στην εκτίμηση των ζημιών από αθετήσεις (LGD). Διαπιστώθηκαν επίσης μεγάλες διαφορές σε ορισμένες υποκατηγορίες του χαρτοφυλακίου δομημένων χρεογράφων, αλλά η καθαρή επίπτωσή τους κρίθηκε περιορισμένη.
            
         
               (44)
            
            
               Η Γερμανία υπέβαλε πρόσθετους παράγοντες δυνητικού μετριασμού και επιχειρήματα για να αποδείξει ότι η μεταβίβαση delta ήταν κατώτερη από μηδενική.
               Ο κατωτέρω πίνακας που έχει ληφθεί από την απόφαση του Νοεμβρίου 2010 συνοψίζει τα συμπεράσματα ανά επιμέρους χαρτοφυλάκιο.
               
                  Πίνακας 2
               
               
                  Συμπεράσματα όσον αφορά την πρώτη μεταβίβαση περιουσιακών στοιχείων όπως αναφέρεται στην απόφαση του Νοεμβρίου 2010
               
               
                            
                        
                        
                           Θέση της Γερμανίας
                        
                        
                            
                        
                        
                           Θέση της Επιτροπής
                        
                     
                           Χαρτοφυλάκιο μεταβιβαζόμενων περιουσιακών στοιχείων
                        
                        
                           Θεωρητική αξία Δεκ.
                        
                        
                           "Τεκμαρτή" REV WestLBAEK.
                        
                        
                           "Τεκμαρτή" REV WestLBAeKREV TV
                        
                        
                           Εκτίμηση Δεκ. της REV από εμπειρογνιίιμο νατης ΕΕ
                        
                        
                           ΕΕκτίμηση Δεκ της REV-TV από εμπειρογνώμονα της ΕΕ
                        
                     
                           Χαρτοφυλάκιο δομημένων χρεογράφων
                        
                        
                           Phoenix
                        
                        
                           22 764
                        
                        
                           20 323
                        
                        
                           (2 441)
                        
                        
                           19 786
                        
                        
                           (2 978)
                        
                     
                           European Super Seniors
                        
                        
                           2 918
                        
                        
                           1 751
                        
                        
                           (1 167)
                        
                        
                           2 276
                        
                        
                           (642)
                        
                     
                           Αλλα ABS
                        
                        
                           3 188
                        
                        
                           3 182
                        
                        
                           (6)
                        
                        
                           3 178
                        
                        
                           (10)
                        
                     
                           Χαρτοφυλάκιο χρεογράφων
                        
                        
                           Ομολογά
                        
                        
                           16 501
                        
                        
                           16 323
                        
                        
                           (178)
                        
                        
                           15 762
                        
                        
                           (739)
                        
                     
                           Χαρτοφυλάκιο Banque D'O
                        
                        
                           2 749
                        
                        
                           2 733
                        
                        
                           (16)
                        
                        
                           2 770
                        
                        
                           21
                        
                     
                           CDS & Παράγωγα
                        
                        
                           (65)
                        
                        
                           (45)
                        
                        
                           20
                        
                        
                           (102)
                        
                        
                           (37)
                        
                     
                           Δανειακά προϊόντα
                        
                        
                           Χρησιμοποιηθείσες θέσεις
                        
                        
                           20 061
                        
                        
                           18 666
                        
                        
                           (1 395)
                        
                        
                           17 807
                        
                        
                           (2 254)
                        
                     
                           Μη χρησιμοποιηθείσες αναλήψεις υποχρεώσεων
                        
                        
                           —
                        
                        
                           (205)
                        
                        
                           (205)
                        
                        
                           (310)
                        
                        
                           (310)
                        
                     
                           Σύνολο
                        
                        
                           68 116
                        
                        
                           62 727
                        
                        
                           (5 389)
                        
                        
                           61 167
                        
                        
                           (6 949)
                        
                     
                           Πηγή
                        
                        
                           22.Φεβρ.210
                        
                        
                           8.Ιουλίουϊ.10
                        
                        
                           8.Ιουλίουϊ.2010
                        
                        
                           23.Σεπτ.10
                        
                        
                           23.ΣεπΛ.10
                        
                     
                           
                              
                                 Ελαφρυντικοί παράγοντες
                              
                           
                        
                        
                            
                        
                        
                            
                        
                        
                            
                        
                     
                           Κεφάλαιο της ΕΑΑ διαφορά μεταξύ τιμών μεταβίβασης στοιχείων ενεργητικού και παθητικού)
                        
                        
                           3 267
                        
                        
                            
                        
                        
                           3 267
                        
                     
                           Μεταβίβαση παλαιών υποχρεώσεων
                        
                        
                           882
                        
                        
                            
                        
                        
                           ανεφάρμοστο
                        
                     
                           Μελλοντικές ταμειακές ροές μεταβιβασθέντος χαρτοφυλακίου
                        
                        
                           880
                        
                        
                            
                        
                        
                           ανεφάρμοστο
                        
                     
                           Μεταβίβαση τίτλων συνδεόμενων με πιστώσεις
                        
                        
                           268
                        
                        
                            
                        
                        
                           268
                        
                     
                           Προσαρμογή για μη χρησιμοποιηθείσες αναλήψεις υποχρεώσεων
                        
                        
                           205
                        
                        
                            
                        
                        
                           ανεφάρμοστο
                        
                     
                           Προσαρμογή γκχ αναμενόμενες ζημίες προεξόφλησης
                        
                        
                           75
                        
                        
                            
                        
                        
                           ανεφάρμοστο
                        
                     
                           
                              Σύνολο "Μεταβίβασης Delta" = τιμή μεταβίβασης - REV - Ελάφρυνση)
                           
                        
                        
                           
                              – 188
                           
                        
                        
                            
                        
                        
                           
                              3 414
                           
                        
                     
         γ.   Η ΤΡΙΤΗ ΔΕΣΜΗ ΜΕΤΡΩΝ - ΤΑ ΜΕΤΡΑ ΕΚΚΑΘΑΡΙΣΗΣ
   
               (45)
            
            
               Το σχέδιο αναδιάρθρωσης του Ιουνίου 2011 παραθέτει μια συντεταγμένη εκκαθάριση της WestLB για την οποία θα απαιτηθούν ορισμένα συμπληρωματικά μέτρα στήριξης. Η Γερμανία προτίθεται να μεταβιβάσει τα υπόλοιπα στοιχεία ενεργητικού και τις υποχρεώσεις της WestLB στην ΕΑΑ· η αντικατάσταση κεφαλαίου, η ανάληψη των λειτουργικών δαπανών και των εξόδων εκκαθάρισης για την WestLB ή τον μετονομασθέντα διάδοχό της (εφεξής «SPM bank»), κατά περίπτωση, και τα αναγκαία μέτρα για τη διασφάλιση ρευστότητας κατά το στάδιο της μετατροπής.
            
         i)   
         Η δεύτερη μεταβίβαση περιουσιακών στοιχείων στην EAA
      
   
   
               (46)
            
            
               Το σχέδιο αναδιάρθρωσης του Ιουνίου 2011 προβλέπει περαιτέρω μεταβίβαση από την WestLB στην ΕΑΑ όλων των λοιπών στοιχείων ενεργητικού και υποχρεώσεων, η οποία περιλαμβάνει όλα τα στοιχεία εκτός ισολογισμού που είναι ευάλωτα σε κινδύνους και των παραγώγων, (εφεξής «δεύτερη μεταβίβαση στοιχείων»). Όλα αυτά τα στοιχεία ενεργητικού και οι υποχρεώσεις της WestLB που δεν έχουν πωληθεί σε τρίτους ούτε εντάσσονται στην Verbundbank θα αγοραστούν από την ΕΑΑ μέχρι τις 30 Ιουνίου 2012 (31). Μετά τη μεταβίβαση, η WestLB δεν θα κατέχει πλέον δικά της τραπεζικά περιουσιακά στοιχεία (με εξαίρεση τις επενδύσεις που συνδέονται με το ίδιο κεφάλαιο της SPM bank).
            
         
               (47)
            
            
               Το συνολικό χαρτοφυλάκιο εξετάστηκε με την Επιτροπή και στη συνέχεια υποβλήθηκε από τη Γερμανία βάσει αναλυτικών στοιχείων, τα οποία μπορούν να συνοψισθούν ως ακολούθως:
               
                  Πίνακας 3
               
               
                  Συμπεράσματα όσον αφορά τη δεύτερη μεταβίβαση στοιχείων (δισ. ευρώ)
               
               
                           Χαρτοφυλάκιο (32)
                           
                        
                        
                           Λογιστική αξία HGB
                        
                        
                           Αγοραίες αξίες χαρτοφυλακίου
                        
                        
                           Διαφορά
                        
                     
                           Στοιχεία ενεργητικού
                        
                        
                           [120-150 (33)
                           
                        
                        
                           [120-150]
                        
                        
                           [0,8-1,3]
                        
                     
                           Υποχρεώσεις
                        
                        
                           [120-150]
                        
                        
                           [120-150]
                        
                        
                           [0,2-0,5]
                        
                     
                           Σύνολο
                        
                        
                            
                        
                        
                            
                        
                        
                           [1,0-1,8]
                        
                     
         
               (48)
            
            
               Όσον αφορά τις αγοραίες αξίες των στοιχείων ενεργητικού και υποχρεώσεων που θα αποτελέσουν το αντικείμενο της δεύτερης μεταβίβασης στοιχείων στην ΕΑΑ, η Γερμανία ανέφερε ότι οι αγοραίες αξίες τους, εάν αποτιμηθούν χωριστά, είναι υψηλότερες από αυτές που αναφέρονται στον πίνακα 3. Συγκεκριμένα, η Γερμανία έχει προσδιορίσει ότι οι επιμέρους αγοραίες αξίες των περιουσιακών στοιχείων συνολικά ανέρχονται σε [120-150] δισ. ευρώ και οι υποχρεώσεις σε [120-150] δισ. ευρώ. Η Γερμανία υποστηρίζει ότι το υπόλοιπο χαρτοφυλάκιο της WestLB έχει ήδη εκκαθαριστεί με την πρώτη μεταβίβαση περιουσιακών στοιχείων και περιέχει μόνο στοιχεία που αποτιμώνται σε ανακτήσιμες τιμές. Συγκεκριμένα, η Γερμανία επιβεβαίωσε ότι το χαρτοφυλάκιο περιέχει μόνο χρεόγραφα και παράγωγα που αποτιμώνται στις αντίστοιχες αγοραίες αξίες τους ή σε δάνεια και άλλα χρηματοοικονομικά μέσα για τα οποία δεν υπάρχουν καθιερωμένες αγορές και, ως εκ τούτου, αποτιμώνται με τη μέθοδο υπολογισμού της παρούσας αξίας. Το χαρτοφυλάκιο περιέχει μόνο πολύ περιορισμένο ποσό στοιχείων ενεργητικού (κάτω του 1 δισ. ευρώ) που θα μπορούσαν να χαρακτηριστούν ως διεθνή δημόσια οικονομικά ή διεθνές δημόσιο χρέος.
            
         
               (49)
            
            
               Εντούτοις, μετά από συζητήσεις με την Επιτροπή, η Γερμανία υποστήριξε ότι, για ορισμένα στοιχεία του χαρτοφυλακίου, δηλαδή το χαρτοφυλάκιο δανείων και παρόμοια μη ρευστοποιήσιμα στοιχεία αξίας περίπου 40-70 δισ. ευρώ, πρέπει να ληφθεί υπόψη ένα αποτέλεσμα χαρτοφυλακίου λόγω του μεγέθους του συνολικού χαρτοφυλακίου. Εάν η WestLB έπρεπε να εκποιήσει το συνολικό χαρτοφυλάκιο στην αγορά πριν την 30ή Ιουνίου 2012, η υπερβολική προσφορά θα ασκούσε πτωτικές πιέσεις στις επιμέρους αγοραίες αξίες. Σε αυτή την περίπτωση, βάσει των πληροφοριών που έλαβε, η Γερμανία υποστήριξε ότι οι αγοραίες αξίες του χαρτοφυλακίου θα έπρεπε να υπολογιστούν με μείωση των επιμέρους αγοραίων αξιών κατά [2-5]%.
            
         
               (50)
            
            
               Σύμφωνα με το σχέδιο αναδιάρθρωσης του Ιουνίου 2011, η δεύτερη μεταβίβαση στοιχείων στην ΕΑΑ μπορεί να περιλαμβάνει στοιχεία της WestLB, η οποία θα μεταβιβάσει περιουσιακά στοιχεία στην ΕΑΑ για να βελτιώσει την εμπορευσιμότητά της. Η WestImmo θα συνεχίσει μόνο τη δραστηριότητα που είναι επιλέξιμη για τα καλυπτόμενα γερμανικά ομόλογα (Pfandbriefe) με την επωνυμία «Pfandbriefbank» (προκαταρκτικός τίτλος εργασίας). Για την εφαρμογή αυτού του σχεδίου, μεγάλο μέρος των στοιχείων ενεργητικού και υποχρεώσεων της WestImmo μπορεί να αποκοπεί και να μεταβιβαστεί στην ΕΑΑ το πρώτο εξάμηνο του 2012. Η αξία του χαρτοφυλακίου που θα αποκοπεί θα ανέλθει περίπου σε [5-10] δισ. ευρώ, συμπεριλαμβανομένου - σε επίπεδο επιμέρους χαρτοφυλακίου - ενός μη εξασφαλισμένου χαρτοφυλακίου εμπορικών ακινήτων, χαρτοφυλακίου με περιουσιακά στοιχεία στην Ιαπωνία και ενός χαρτοφυλακίου ομολόγων και ενυπόθηκων δανείων λιανικής, αξίας [2-4] δισ. Ευρώ, που έχει ήδη μεταβιβαστεί τεχνητά στην ΕΑΑ στο πλαίσιο της πρώτης μεταβίβασης και χρησιμοποιείται σήμερα ως εξασφάλιση των καλυμμένων ομολόγων. Μετά τη μεταβίβαση, η WestImmo θα είναι μια πολύ μικρότερη τράπεζα με περιουσιακά στοιχεία της τάξης των [16-23] δισ. ευρώ κατά την έναρξη. Εάν δεν πωληθεί η WestImmo έως τις 30 Ιουνίου 2012, αυτά τα εναπομένοντα περιουσιακά στοιχεία θα μεταβιβαστούν στην ΕΑΑ. Πρέπει, συνεπώς, να προστεθούν στο ποσό που προσδιορίζεται στην αιτιολογική σκέψη 51.
            
         
               (51)
            
            
               Αναλυτικά, το χαρτοφυλάκιο που θα αποκοπεί, το οποίο αποτέλεσε αντικείμενο συζητήσεων με την Επιτροπή και στη συνέχεια υποβλήθηκε από τη Γερμανία βάσει αναλυτικών στοιχείων, μπορεί να συνοψισθεί ως ακολούθως:
               
                  Πίνακας 4
               
               
                  Αποτίμηση της αξίας των στοιχείων του αποσπώμενου χαρτοφυλακίου της WestImmo (δισ. ευρώ)
               
               
                           Χαρτοφυλάκιο
                        
                        
                           Λογιστικές αξίες HGB
                        
                        
                           Αγοραίες αξίες
                        
                        
                           Διαφορά
                        
                     
                           Διεθνή ακίνητα
                        
                        
                           [3,5-4,0]
                        
                        
                           [3,0-4,0]
                        
                        
                           [0,1-0,4]
                        
                     
                           Ακίνητη περιουσία στη Γερμανία
                        
                        
                           [1,1-1,6]
                        
                        
                           [1,1-1,6]
                        
                        
                           [0,01-0,05]
                        
                     
                           Χαρτοφυλάκιο FI
                        
                        
                           [0,7-1,3]
                        
                        
                           [0,5-1,25]
                        
                        
                           [0,1-0,3]
                        
                     
                           Σύνολο
                        
                        
                           [5,3-6,9]
                        
                        
                           [4,6-6,85]
                        
                        
                           [0,3-0,8]
                        
                     
         
               (52)
            
            
               Η Γερμανία υπέβαλε αναλυτική εξήγηση γιατί η αποτίμηση της αξίας των περιουσιακών στοιχείων του αποσπώμενου χαρτοφυλακίου της WestImmo πρέπει να θεωρείται επαρκώς συντηρητική. Ισχυρίστηκε ότι 1) το ένα τρίτο περίπου του χαρτοφυλακίου συνίσταται σε βραχυπρόθεσμες θέσεις· 2) η υποκείμενη διάρθρωση των εξασφαλίσεων είναι εύρωστη· και 3) η αποτίμηση των εξασφαλίσεων πραγματοποιήθηκε πρόσφατα.
            
         
               (53)
            
            
               Επιπλέον, η WestLB προτίθεται να εκποιήσει την WestImmo Pfandbriefbank πριν την 30ή Ιουνίου 2012. Εντούτοις, εάν αυτή η προτεινόμενη πώληση δεν πραγματοποιηθεί, τα πλήρη περιουσιακά στοιχεία και οι υποχρεώσεις της WestImmo θα πρέπει να μεταβιβαστούν στην ΕΑΑ. Η εκτιμώμενη προσαρμοσμένη ως προς τον κίνδυνο λογιστική αξία (περιλαμβανομένου του εξαιρούμενου χαρτοφυλακίου) ανέρχεται σε [20-26] δισ. ευρώ τον Ιούνιο του 2011. Το εν λόγω χαρτοφυλάκιο συνίσταται κυρίως σε εμπορικά ακίνητα και ενυπόθηκα δάνεια λιανικής. Η Γερμανία υποστηρίζει ότι μεγάλο μέρος του αρχικού χαρτοφυλακίου έχει ήδη καλυφθεί από τη διαδικασία επιλογής για την πρώτη μεταβίβαση περιουσιακών στοιχείων, έτσι ώστε το υπόλοιπο μέρος να είναι καθαρό και η αγοραία αξία να είναι ίση με τη λογιστική αξία. Επιπλέον, το χαρτοφυλάκιο εμπορικών ακινήτων χρησιμοποιείται κατά κύριο λόγο για την έκδοση καλυμμένων ομολόγων και η αγοραία αξία του είναι, συνεπώς, επαρκής για να καλύψει την τιμή μεταβίβασης.
            
         
               (54)
            
            
               Τέλος, η Γερμανία υποστηρίζει ότι, για τη μεταβίβαση των στοιχείων της WestImmo και τη δεύτερη μεταβίβαση στοιχείων από την WestLB, η ΠΟΑ τους πρέπει να είναι ίση με τις τιμές μεταβίβασής τους.
            
         ii)   
         Τα πρόσφατα κεφαλαιουχικά μέσα της SPM bank
      
   
   
               (55)
            
            
               Σύμφωνα με την Eckpunktevereinbarung η NRW θα αποκτήσει την πλήρη ιδιοκτησία και την ευθύνη της WestLB την 30ή Ιουνίου 2012. Εφόσον η WestLB θα αποπληρώσει στη SoFFin την αφανή εισφορά του 1 δισ. ευρώ στη WestLB κατά την περίοδο αναδιάρθρωσης, αυτό το μέρος του κεφαλαίου θα πρέπει να αντικατασταθεί. Η RNW έχει δεσμευθεί να χορηγήσει συμπληρωματικά κεφαλαιουχικά μέσα σύμφωνα με την Eckpunktevereinbarung
                   (34) με ποσό 1 δισ. ευρώ γι' αυτόν τον σκοπό (εφεξής «πρόσθετο κεφαλαιουχικό μέσο για την SPM bank»).
            
         iii)   
         Ανάληψη πρόσθετων λειτουργικών εξόδων και εξόδων εκκαθάρισης της SPM bank
      
   
   
               (56)
            
            
               Το σχέδιο αναδιάρθρωσης του Ιουνίου 2011 ορίζει δύο διαφορετικά επιχειρηματικά σενάρια για την WestLB/SPM, εκ των οποίων το ένα ορίζεται ως βασικό σενάριο και το άλλο ως δυσμενές σενάριο. Σύμφωνα με το βασικό σενάριο, οι συνολικές ζημίες για τη λειτουργία και εκκαθάριση της SPM σε περίοδο πέντε ετών (Transformationskosten), συμπεριλαμβανομένης της ανάληψης συνταξιοδοτικών υποχρεώσεων, θα ανέλθουν σε [3-6] δισ. ευρώ. Με βάση το δυσμενές σενάριο, που βασίζεται σε διαφορετικές παραδοχές όσον αφορά τις μειώσεις προσωπικού, το απαιτούμενο ποσό απομείωσης για τα κτήρια και επενδύσεις ΤΠ, τις συνταξιοδοτικές υποχρεώσεις και άλλα έξοδα, οι συνολικές ζημίες κατά την πενταετή περίοδο θα ανέλθουν σε [4-7] δισ. ευρώ. Η NRW αναλαμβάνει την πλήρη κυριότητα και ευθύνη της WestLB. Τόσο το βασικό σενάριο όσο και το δυσμενές σενάριο προβλέπουν ότι το κεφαλαιακό μέσο του 1 δισ. ευρώ που χορήγησε η NRW θα αναλωθεί. Σύμφωνα με το δυσμενές σενάριο, η NRW θα αναγκαζόταν να χορηγήσει πρόσθετα κεφάλαια, σύμφωνα με την Eckpunktevereinbarung.
            
         iv)   
         Δέσμευση για την παροχή ενίσχυσης ρευστότητας κατά την περίοδο αναδιάρθρωσης
      
   
   
               (57)
            
            
               Το σχέδιο αναδιάρθρωσης του Ιουνίου 2011 ορίζει επίσης ότι πρέπει να διατηρηθεί η τρέχουσα ρευστότητα κατά την περίοδο αναδιάρθρωσης από τα ταμιευτήρια, την NRW και την ΕΑΑ. Εάν χρειαστεί πρόσθετη ενίσχυση ρευστότητας κατά την περίοδο αναδιάρθρωσης μέχρι τις 30 Ιουνίου 2012, η WestLB, οι μέτοχοί της και η ΕΑΑ συμφωνούν με βάση την Eckpunktevereinbarung να λάβουν τα κατάλληλα μέτρα για την παροχή ρευστότητας κατά το στάδιο της αναδιάρθρωσης. Με βάση τα στοιχεία που υπέβαλε η Γερμανία την 1η Δεκεμβρίου 2011, η πρόσθετη ενίσχυση ρευστότητας θα ανέλθει σε […] εάν επαληθευθεί το δυσμενές σενάριο.
            
         3.   ΣΧΕΔΙΑ ΑΝΑΔΙΑΡΘΡΩΣΗΣ
   
   α.   ΕΙΣΑΓΩΓΗ
   
               (58)
            
            
               Η Γερμανία έχει υποβάλει στην Επιτροπή διάφορα σχέδια αναδιάρθρωσης που αφορούν τα διάφορα μέτρα κρατικής ενίσχυσης και τις διάφορες έννοιες αναδιάρθρωσης. Ένα πρώτο σύνολο εγγράφων, τα οποία καλύπτουν μόνο τη θωράκιση έναντι κινδύνου 5 δισ. ευρώ, οδήγησαν στο σχέδιο αναδιάρθρωσης του Απριλίου 2009 (35).
            
         
               (59)
            
            
               Τα δύο βασικά στοιχεία του σχεδίου αναδιάρθρωσης του Απριλίου 2009 (36) ήταν μείωση του ισολογισμού της WestLB από 250 δισ. ευρώ σε 125 δισ. ευρώ (συμπεριλαμβανομένης της εκποίησης διαφόρων περιουσιακών στοιχείων, όπως η WestImmo) και η αναδιάταξη και ελαχιστοποίηση των κινδύνων όλων των δραστηριοτήτων και στη συνέχεια η πώληση της WestLB με ανοικτή, διαφανή και χωρίς διακρίσεις διαδικασία διαγωνισμού. Εάν δεν επιτυγχανόταν η πώληση, η WestLB θα έπρεπε να διακόψει τις νέες δραστηριότητες μετά το 2011. Μολονότι οι μέτοχοι της WestLB ανέθεσαν σε εντολοδόχο εκποιήσεων καθώς και σε επενδυτική τράπεζα τη διαδικασία πωλήσεων και προκήρυξαν δημόσιο διαγωνισμό για την πώληση της WestLB στις 30 Σεπτεμβρίου 2010, η διαδικασία διαγωνισμού δεν απέφερε προσφορές αποδεκτές από οικονομική άποψη για τους μετόχους της WestLB.
            
         
               (60)
            
            
               Τον Δεκέμβριο του 2009 (37) και τον Φεβρουάριο του 2011 υποβλήθηκαν νέα σχέδια αναδιάρθρωσης. Το σχέδιο αναδιάρθρωσης του Φεβρουαρίου 2011 προέβλεπε νέα μείωση του μεγέθους της τράπεζας με ισολογισμό περίπου 8 δισ. ευρώ, αλλά χωρίς ανακτήσεις κεφαλαίων. Τον Ιούνιο του 2011 υποβλήθηκε τελικό σχέδιο αναδιάρθρωσης. Η Γερμανία επιβεβαίωσε ρητά την ανάκληση του σχεδίου αναδιάρθρωσης του Φεβρουαρίου 2011. Στην παρούσα απόφαση θα εξεταστεί, συνεπώς, μόνο το σχέδιο αναδιάρθρωσης του Ιουνίου 2011.
            
         β.   ΤΟ ΣΧΕΔΙΟ ΑΝΑΔΙΑΡΘΡΩΣΗΣ ΤΟΥ ΙΟΥΝΙΟΥ 2011
   
               (61)
            
            
               Το σχέδιο αναδιάρθρωσης του Ιουνίου 2011 βασίζεται σε τέσσερα βασικά στοιχεία:
               
                           α)
                        
                        
                           κατά τη διάρκεια του 2011 και το αργότερο έως τις 30 Ιουνίου 2012, οι αποκαλούμενες δραστηριότητες Verbundbank, δηλ. οι επιχειρηματικές δραστηριότητες που εστιάζονται στη συνεργασία με περιφερειακά ταμιευτήρια, θα εξαιρεθούν, για να εξυπηρετηθεί η Verbundbank στο δίκτυο των ταμιευτηρίων. Η Helaba εκδήλωσε την πρόθεσή της να εξαγοράσει την Verbundbank·
                        
                     
                           β)
                        
                        
                           θα συνεχιστούν οι προσπάθειες για την πώληση όλων των άλλων στοιχείων της WestLB, εφόσον επιτευχθεί συμφωνία πώλησης πριν την 30ή Ιουνίου 2012·
                        
                     
                           γ)
                        
                        
                           στις 30 Ιουνίου 2012, η ΕΑΑ θα αναλάβει τα χαρτοφυλάκια τα οποία δεν θα έχουν μεταβιβαστεί στην Verbundbank, δεν θα έχουν εξαγοραστεί από μέλη του ομίλου ταμιευτηρίων και δεν θα έχουν πωληθεί έως τις 30 Ιουνίου 2012 από την WestLB σε τρίτους. Μετά την 30ή Ιουνίου 2012 η WestLB δεν θα ασκεί πλέον νέες δραστηριότητες τραπεζικής (πλην των δραστηριοτήτων διαχείρισης περιουσιακών στοιχείων) και θα μετατραπεί σε μηχανισμό παροχής υπηρεσιών, ο οποίος θα περιλαμβάνει φορέα εκκαθάρισης που θα διατηρήσει παλαιές θέσεις που εμπορικά έχουν μεταβιβαστεί στην ή αναληφθεί από την ΕΑΑ, θα ασχολείται με απολύσεις και παρέχει υπηρεσίες διαχείρισης περιουσιακών στοιχείων (αποκαλούμενη τράπεζα SPM)·
                        
                     
                           δ)
                        
                        
                           τμήμα της τράπεζας SPM (εφεξής «εταιρεία παροχής υπηρεσιών») που παρέχει υπηρεσίες διαχείρισης περιουσιακών στοιχείων στην ΕΑΑ, την Verbundbank και τρίτους θα ανατεθεί σε εξωτερικό φορέα.
                        
                     
         
               (62)
            
            
               Το σχέδιο συνοψίζεται σε γενικές γραμμές ως ακολούθως:
               
                  Πίνακας 5
               
               
                  Βασική διάρθρωση στην οποία στοχεύει το σχέδιο αναδιάρθρωσης του Ιουνίου 2011
               
               
                           Τρέχουσα διάρθρωση
                           < 30 Ιουνίου 2011
                        
                        
                           Επιδιωκόμενη διάρθρωση
                           > 30 Ιουνίου 2012
                        
                     
                           
                              WestLB
                           
                           Μέγεθος ισολογισμού: 160 δισ. ευρώ
                           RWA: 88,5 δισ. (το 2008, βλ. πίνακα 1)
                           Ίδια κεφάλαια: 4 δισ. ευρώ
                           Προσωπικό: 4 400
                           Μέτοχοι: NRW 48 %, περιφέρειες 2 %, ταμιευτήρια:
                           50 %
                        
                        
                           
                              Όμιλος τραπεζών SPM
                           
                           μέγεθος ισολογισμού: tbc (τεχνητή μεταβίβαση περιουσιακών στοιχείων στην EAA)
                           RWA: < 1 δισ.
                           Προσωπικό: 4 400, < 400 το 2016 είτε στον όμιλο είτε σε εταιρεία εκμετάλλευσης
                           Ίδια κεφάλαια: […]
                           Μέτοχος: NRW 100 %
                        
                     
                           WestImmo και άλλες θυγατρικές της WestLB
                        
                        
                           
                                 Θυγατρική = SPM εταιρεία εκμετάλλευσης
                           Μέγεθος ισολογισμού: tbc (συνθετική μεταβίβαση περιουσιακών στοιχείων στην EAA)
                           Προσωπικό: βλ. εταιρεία
                        
                     
                            
                        
                        
                           
                                 Θυγατρική = SPM εταιρεία παροχής υπηρεσιών
                           Μέγεθος ισολογισμού: EUR < 1 δισ. ευρώ
                           Προσωπικό: κατ' ανώτατο όριο 1 000 το 2016
                           Θα πωληθεί έως το 2016
                        
                     
                            
                        
                        
                           
                              Μεταβίβαση της Verbundbank στην Helaba
                           
                           Μέγεθος ισολογισμού: 40-45 δισ. ευρώ
                           Ίδια κεφάλαια: 1 δισ. ευρώ από ταμιευτήρια
                           Προσωπικό: ~ 400
                           Μέτοχος: μεταβίβαση στη Helaba
                        
                     
                            
                        
                        
                           
                              Πώληση περιουσιακών στοιχείων έως τις 30 Ιουνίου 2012
                           
                           Συγκεκριμένα WestImmo (Pfandbriefbank)
                           Μέγεθος ισολογισμού: WestImmo: [16-23] δισ. ευρώ
                        
                     
                           
                              EAA – επισφαλής («κακή») τράπεζα τον Απρίλιο του 2010
                           
                           Ονομαστική αξία: 77,5 δισ. ευρώ (Οκτώβριος 2011: 53)
                           Ίδια κεφάλαια: 3 δισ. ευρώ
                           Μέτοχοι: NRW 48 %, περιφέρειες 2 %,
                           ένωση ταμιευτηρίων 50 %
                        
                        
                           
                              EAA (ανασυσταθείσα) – η επισφαλής τράπεζα
                           
                           Μέγεθος ισολογισμού: ~ [100-250] δισ. ευρώ
                           Ίδια κεφάλαια: τα ίδια κεφάλαια του 06/2012 συν πρόσθετα κεφάλαια χωρίς ζημία των στοιχείων μεταβιβάστηκαν στις 30.6.2012
                           Μέτοχοι: NRW 48 %, περιφέρειες 2 %,
                           ενώσεις ταμιευτηρίων 50 %
                        
                     
         v)   
         Verbundbank
      
   
   
               (63)
            
            
               Οι επιχειρηματικές δραστηριότητες της Verbundbank θα αποσπαστούν για να δημιουργηθεί μια οντότητα που θα συγχωνευθεί με άλλη τράπεζα. Κατά τη διαδικασία έκδοσης της παρούσας απόφασης, τα ταμιευτήρια έχουν εκφράσει εκ των προτέρων την πρόθεσή τους να δημιουργήσουν μια νέα αυτοδύναμη τράπεζα. Η Verbundbank θα ενεργεί ως πάροχος υπηρεσιών και κεντρική τράπεζα ταμιευτηρίων στην NRW και το Βραδεμβούργο και θα απασχολεί περίπου 400 πρώην υπαλλήλους της WestLB. Μπορεί, για μια μεταβατική περίοδο, να αναθέτει ορισμένες υπηρεσίες που παρέχονται από την WestLB/SPM bank.
            
         
               (64)
            
            
               Η Verbundbank θα έχει επιχειρηματικό μοντέλο χαμηλού κινδύνου. Θα παρέχει υπηρεσίες και προϊόντα στα ταμιευτήρια και τους πελάτες τους, σε μεσαίες επιχειρήσεις και σε δημόσιες επιχειρήσεις και θεσμικούς πελάτες. Τα προϊόντα της θα περιέχουν κυρίως χρηματοδότηση επιχειρήσεων και απλές δραστηριότητες κεφαλαιαγοράς του τύπου «vanilla». Τα βασικά χρηματοοικονομικά στοιχεία της Verbundbank είναι περιουσιακά στοιχεία σταθμισμένου κινδύνου ύψους 8,3 δισ. ευρώ και συνολικός ισολογισμός της τάξης των 40 έως 45 δισ. ευρώ. Αρχικά η Verbundbank θα τροφοδοτηθεί με κεφάλαιο 1 δισ. ευρώ για να έχει δείκτη ιδίων κεφαλαίων 12 %. Το κεφάλαιο θα χορηγηθεί από ενώσεις ταμιευτηρίων της NRW (50 %) και την ένωση ταμιευτηρίων σε εθνικό επίπεδο (DSGV – 50 %) (38). Οι υποχρεώσεις της θα αποτελούνται από καταθέσεις ταμιευτηρίων, ομολογίες και καλυμμένες ομολογίες καθώς και καταθέσεις από θεσμικούς επενδυτές. Το μεγαλύτερο μέρος της χρηματοδότησης θα παρέχεται από μέλη του ομίλου ταμιευτηρίων.
            
         
               (65)
            
            
               Μετά την υποβολή του σχεδίου αναδιάρθρωσης του Ιουνίου 2011, η Landesbank Helaba δήλωσε την ετοιμότητά της να εξαγοράσει τις δραστηριότητες της Verbundbank. Στις 12 Δεκεμβρίου 2011, η Helaba έκρινε θετικά βάσει δέουσας επιμέλειας ένα επιλεγμένο χαρτοφυλάκιο στοιχείων ενεργητικού και υποχρεώσεων της WestLB και επανέλαβε την πρόθεσή της να εξαγοράσει την Verbundbank, εξουσιοδοτώντας το εκτελεστικό συμβούλιό της να αρχίσει συγκεκριμένες διαπραγματεύσεις για την ενσωμάτωση της επιχείρησης Verbundbank (39). Η ενσωμάτωση της Verbundbank είτε στην Helaba είτε στον τομέα των ταμιευτηρίων οργανώθηκε από τις ενώσεις ταμιευτηρίων, αφού ήταν προφανές ότι η αποδοτικότητα της Verbundbank, εφόσον διατηρούνταν ως αυτοδύναμη οντότητα, θα ήταν μάλλον χαμηλή, με απόδοση ιδίων κεφαλαίων από [2,0-3,0]% έως [4,0-5,0]%. Η μείωση των γενικών εξόδων και οι συνέργειες από την ενσωμάτωση των δραστηριοτήτων της Verbundbank στην Helaba ή στον τομέα των ταμιευτηρίων θα βελτίωνε την προσδοκώμενη αποδοτικότητα και αποδεκτά επίπεδα.
            
         vi)   
         Πώληση ή μεταβίβαση περιουσιακών στοιχείων
      
   
   
               (66)
            
            
               Όσον αφορά τα τμήματα της WestLB που δεν κρίνονται κατάλληλα για μεταβίβαση στην Verbundbank, το σχέδιο αναδιάρθρωσης του Ιουνίου 2011 ορίζει ότι μέχρι τις 30 Ιουνίου 2012 (υπογραφή των συμβάσεων) θα πωληθούν όσο το δυνατόν περισσότερα τμήματα. Υπάρχει συγχρονισμός αυτής της διαδικασίας στις τρέχουσες δραστηριότητες πώλησης οι οποίες έχουν ήδη ξεκινήσει, ώστε να τηρηθούν οι όροι της απόφασης του Μαΐου 2009. […]
            
         
               (67)
            
            
               Η WestLB διέθεσε για πώληση μεγαλύτερες οντότητες, όπως τα τμήματα Corporates & Structured Finance και Capital Markets, τα οποία αποφέρουν σημαντικά έσοδα στην WestLB, συμπεριλαμβανομένων μικρότερων επιχειρήσεων, όπως επιχειρηματικές μονάδες δομημένης χρηματοδότησης, ιδίων κεφαλαίων, αγορές δανείων και εποπτικών υπηρεσιών, οι οποίες μπορούν να αγοραστούν μαζί με τα αντίστοιχα συστήματά τους ηλεκτρονικής επεξεργασίας δεδομένων και την υποδομή, εάν παραστεί ανάγκη.
            
         
               (68)
            
            
               Η WestLB θα αξιολογήσει προσφορές βάσει ενός συνόλου κριτηρίων που περιλαμβάνουν τις τιμές πώλησης και τις αντίστοιχες ρήτρες αναπροσαρμογής, τα αποτελέσματα μιας πώλησης στον ισολογισμό της WestLB και τις καταστάσεις κερδών και ζημιών, την ασφάλεια των προσφορών όσον αφορά, παραδείγματος χάρη, τις έννοιες χρηματοδότησης και την εμπειρία του αγοραστή στις συναλλαγές, νομικά ζητήματα μιας συναλλαγής και την αναχρηματοδότηση της ΕΑΑ.
            
         
               (69)
            
            
               Στις 30 Ιουνίου 2012, όλα τα στοιχεία ενεργητικού και οι υποχρεώσεις της WestLB που δεν έχουν ακόμη πωληθεί ή δεν έχουν διαβιβαστεί στη Verbundbank θα μεταβιβαστούν στην ΕΑΑ. Το εφαρμοστέο νομικό πλαίσιο (40) επιτρέπει την ανασύσταση των κεφαλαίων της ΕΑΑ, υπό την προϋπόθεση ότι υπάρχουν, μεταξύ άλλων, επαρκή ίδια κεφάλαια, ότι έχουν δηλωθεί όλοι οι εγγενείς κίνδυνοι των περιουσιακών στοιχείων και έχει υποβληθεί αναλυτικό σχέδιο εκκαθάρισης.
            
         
               (70)
            
            
               Οι μέθοδοι μεταβίβασης για τη δεύτερη μεταβίβαση περιουσιακών στοιχείων θα είναι σύμφωνη με τις μεθόδους που εφαρμόστηκαν ήδη τον Δεκέμβριο του 2009 και τον Απρίλιο του 2010, όταν μεταβιβάστηκαν οι δύο πρώτες δόσεις της πρώτης μεταβίβασης περιουσιακών στοιχείων της WestLB στην ΕΑΑ. Και στην περίπτωση αυτή, θα προτιμηθεί η διάσπαση στοιχείων ως μέθοδος μεταβίβασης και μόνο εάν άλλες κατάλληλες μέθοδοι μεταβίβασης, όπως η πώληση ή επιμέρους συμμετοχή δεν είναι νομικά ή τεχνικά εφικτές ή ενέχουν εμπορικά υπερβολικούς κινδύνους, θα αντικατασταθεί μια φυσική μεταβίβαση με συνθετική μεταβίβαση υποκειμένων κινδύνων.
            
         
               (71)
            
            
               Σκοπός της μεταβίβασης είναι να εξασφαλιστεί ότι ούτε η WestLB ούτε η SPM bank θα ασκήσουν νέες τραπεζικές δραστηριότητες (με εξαίρεση τις δραστηριότητες παροχής υπηρεσιών) και δεν θα είναι πλέον εκτεθειμένες σε κανένα πιστωτικό κίνδυνο ή κίνδυνο αγοράς για ίδιο λογαριασμό που θα πρέπει να καλυφθεί με ελάχιστα ίδια κεφάλαια βάσει του ισχύοντος κανονιστικού πλαισίου (41).
            
         
               (72)
            
            
               Όσον αφορά την αποτίμηση των στοιχείων ενεργητικού και υποχρεώσεων, η μεταβίβαση θα πραγματοποιηθεί στις λογιστικές αξίες σταθμισμένου κινδύνου, που σημαίνει ότι […].
            
         vii)   
         Τράπεζα SPM
      
   
   
               (73)
            
            
               Μετά την 30ή Ιουνίου 2012, η WestLB δεν θα αναπτύξει νέες τραπεζικές δραστηριότητες (με εξαίρεση τις δραστηριότητες παροχής υπηρεσιών) και θα αποποιηθεί την εμπορική επωνυμία της WestLB και θα μετονομαστεί σε SPM Bank (αρχικός τίτλος εργασίας). Η WestLB θα μετατραπεί σε μονάδα η οποία, για τους σκοπούς της εκκαθάρισης, κατέχει θέσεις που εμπορικά μεταβιβάζονται στην ΕΑΑ και μεριμνά για το προσωπικό που παραμένει στην επιχείρηση και έναν μηχανισμό παροχής υπηρεσιών που θα παρέχει μόνο υπηρεσίες διαχείρισης περιουσιακών στοιχείων.
            
         
               (74)
            
            
               […].
            
         
               (75)
            
            
               Η SPM bank θα είναι κατά κύριο λόγο εταιρεία χαρτοφυλακίου («SPM bank holding») με δύο θυγατρικές, την SPM Betriebsgesellschaft και την SPM Servicegesellschaft, εταιρεία παροχής υπηρεσιών (εφεξής «εταιρεία παροχής υπηρεσιών»).
            
         
               (76)
            
            
               Περιουσιακά στοιχεία που δεν μπορούν να μεταβιβαστούν φυσικά στην ΕΑΑ για φορολογικούς, νομικούς ή κανονιστικούς λόγους θα μεταβιβάζονται μόνο τεχνητά. Τα εν λόγω περιουσιακά στοιχεία θα διατηρηθούν στον ισολογισμό της SPM bank holding ή της SPM Betriebsgesellschaft, αλλά όχι της SPM Servicegesellschaft.
            
         
               (77)
            
            
               Μετά την ολοκλήρωση της αναχρηματοδότησης, ούτε η WestLB ούτε η SPM bank θα κατέχουν περιουσιακά στοιχεία σταθμισμένου κινδύνου για πιστωτικούς κινδύνους και κινδύνους αγοράς (42), αλλά θα κατέχουν μόνο ένα συγκριτικά μικρό μέρος περιουσιακών στοιχείων σταθμισμένου κινδύνου, ώστε να καλύπτουν τις εκ του νόμου κεφαλαιακές απαιτήσεις για καθαρά λειτουργικούς κινδύνους (κάτω του 1 δισ. ευρώ, εάν υπολογιστούν με τη μέθοδο του βασικού δείκτη) (43).
            
         
               (78)
            
            
               Η SPM Betriebsgesellschaft θα διατηρήσει τις εναπομένουσες συνταξιοδοτικές υποχρεώσεις έναντι των σημερινών και πρώην εργαζομένων της WestLB. Το βασικό καθήκον της SPM holding/SPM Betriebsgesellschaft θα είναι να μειώσει το προσωπικό από τα σημερινά επίπεδα των περίπου 4 400 υπαλλήλων σε 1 400 το 2016, εκ των οποίων οι 1 000 θα απασχολούνται στην εταιρεία παροχής υπηρεσιών, και να κλείσει τις περιττές εγκαταστάσεις και τα συστήματα. Η SPM Betriebsgesellschaft θα παρέχει μόνο βασικές παρεπόμενες υπηρεσίες, όπως συντήρηση κτιρίων και γραφείων.
            
         
               (79)
            
            
               Η εταιρεία παροχής υπηρεσιών θα διασπαστεί από την 1η Ιανουαρίου 2012 έως τις 31 Δεκεμβρίου 2014 για να παρέχει υπηρεσίες διαχείρισης περιουσιακών στοιχείων για τα υπόλοιπα στοιχεία ενεργητικού και τις υποχρεώσεις της WestLB. Το γεγονός ότι χαρτοφυλάκια περιουσιακών στοιχείων έχουν μεταβιβαστεί στην ΕΑΑ (και την Verbundbank) δημιουργεί την ανάγκη για παροχή υπηρεσιών διαχείρισης στοιχείων ενεργητικού, εφόσον ούτε η ΕΑΑ ούτε η Verbundbank μπορούν να εξυπηρετήσουν από μόνες τους τα χαρτοφυλάκια. Η εταιρεία παροχής υπηρεσιών θα παρέχει τις εν λόγω υπηρεσίες στην ΕΑΑ (και την Verbundbank) στις συνήθεις εμπορικές τιμές. Όλοι οι περιορισμοί ως προς το επιχειρηματικό μοντέλο της εταιρείας παροχής υπηρεσιών (βλ. επίσης αιτιολογικές σκέψεις 80 έως 85) θα λήξουν μετά την πώληση της εταιρείας παροχής υπηρεσιών.
            
         
               (80)
            
            
               Η SPM holding ή οι θυγατρικές της θα κατέχουν όλες τις άδειες λειτουργίας τραπεζών που θα εξακολουθούν να είναι αναγκαίες για τις δραστηριότητές τους. Η Γερμανία δεσμεύεται, ωστόσο, το πεδίο και ο αριθμός των τραπεζικών αδειών να περιοριστεί στο ελάχιστο αναγκαίο για την παροχή υπηρεσιών διαχείρισης περιουσιακών στοιχείων.
            
         
               (81)
            
            
               Σημαντικά τμήματα των χαρτοφυλακίων της ΕΑΑ είναι και θα παραμείνουν σε υποκαταστήματα της αλλοδαπής. Στις 31 Οκτωβρίου 2011, η έκθεση της WestLB στη Νέα Υόρκη θα ανερχόταν περίπου σε [5-45] δισ. ευρώ, στο Λονδίνο περίπου σε [15-25] δισ. ευρώ και στην Ασία περίπου [5-10] δισ. ευρώ. Η φυσική μεταβίβαση στην ΕΑΑ αυτών των χαρτοφυλακίων ήταν στο πλαίσιο της πρώτης μεταβίβασης περιουσιακών στοιχείων ανέφικτη για φορολογικούς, νομικούς ή κανονιστικούς λόγους ή οικονομικά ασύμφορη και, ως εκ τούτου, μπορούσε να πραγματοποιηθεί μόνο τεχνητά. Τα εν λόγω περιουσιακά στοιχεία θα διατηρηθούν από την SPM holding ή την SPM Betriebsgesellschaft, εν μέρει σε υποκαταστήματα της αλλοδαπής ή σε θυγατρικές. Η Γερμανία εξηγεί ότι τα υποκαταστήματα ή οι θυγατρικές στην αλλοδαπή δεν μπορούν να κλείσουν άμεσα, αλλά αναλαμβάνει τη δέσμευση ότι η SPM holding ή η SPM Betriebsgesellschaft θα κλείσουν όλα τα υποκαταστήματα ή τις θυγατρικές στο εξωτερικό πριν το τέλος του 2016, εκτός εάν το κλείσιμο απαγορεύεται για λόγους κανονιστικών απαιτήσεων των τραπεζών.
            
         
               (82)
            
            
               Επιπλέον, η εταιρεία παροχής υπηρεσιών θα πρέπει να εξυπηρετεί επαρκώς αυτά τα χαρτοφυλάκια. Για να διατηρήσει την τεχνογνωσία διαχείρισης περιουσιακών στοιχείων, η εταιρεία παροχής υπηρεσιών θα έχει υποκατάστημα στη Νέα Υόρκη, το Λονδίνο και ένα υποκατάστημα στην Ασία. Το ένα τρίτο περίπου του προσωπικού που υπολογίζεται ότι θα εργάζεται για την εταιρεία παροχής υπηρεσιών θα απασχολείται σε ένα από τα υποκαταστήματα της αλλοδαπής. Συνεπώς, η Επιτροπή αντιλαμβάνεται ότι μετά την πώληση της εταιρείας παροχής υπηρεσιών, η SPM bank δεν θα διαθέτει πλέον μετά το 2016 υποκαταστήματα ή θυγατρικές στην αλλοδαπή, εκτός εάν το κλείσιμο συγκεκριμένων μονάδων δεν είναι εφικτό για λόγους κανονιστικών απαιτήσεων για τις τράπεζες.
            
         
               (83)
            
            
               Η εταιρεία παροχής υπηρεσιών δεν θα διασπαστεί, αλλά θα πωληθεί επίσης στη συνέχεια, το αργότερο έως το 2016. Για να διευκολύνει την πώληση της εταιρείας παροχής υπηρεσιών, η SPM bank μπορεί κατά τη διάρκεια της περιόδου από το 2012 έως το 2014 να συνάψει συμβάσεις για την παροχή υπηρεσιών διαχείρισης περιουσιακών στοιχείων για χαρτοφυλάκια τρίτων, δηλαδή χαρτοφυλάκια τα οποία δεν συνδέονται με παλαιά χαρτοφυλάκια της WestLB. Οι δραστηριότητες αυτές, δεν πρέπει να υπερβαίνουν το [40-60]% των συνολικών ακαθάριστων εσόδων της εταιρείας παροχής υπηρεσιών. Αυτός ο περιορισμός θα πάψει να ισχύει μετά την πώληση της εταιρείας παροχής υπηρεσιών.
            
         
               (84)
            
            
               Η εταιρεία παροχής υπηρεσιών εκτιμάται ότι θα παράγει μέτρια έσοδα από πωλήσεις περίπου [8-12]% τα οποία θα πρέπει απλώς να είναι αρκετά για την εμπορευσιμότητά της (44). Ο υπολογισμός κερδών και ζημιών βάσει των οποίων εκτιμήθηκε η αποδοτικότητα της εταιρείας παροχής υπηρεσιών επισημαίνει ότι πρέπει να επιτευχθούν μέχρι το 2016 σημαντικές περικοπές κόστους (45).
            
         
               (85)
            
            
               Εάν, ωστόσο, η SPM bank δεν πωλήσει την εταιρεία παροχής υπηρεσιών μέχρι την 31η Δεκεμβρίου 2016, η Γερμανία δεσμεύεται να εκκαθαρίσει την εταιρεία παροχής υπηρεσιών. Σε αυτή την περίπτωση, όλες οι συμβατικές υποχρεώσεις θα τερματιστούν έως τις 31 Δεκεμβρίου 2017, που είναι και η τελική ημερομηνία για την περίοδο κλεισίματος της εταιρείας παροχής υπηρεσιών (εάν δεν πωληθεί).
            
         4.   ΔΕΣΜΕΥΣΕΙΣ ΤΗΣ ΓΕΡΜΑΝΙΑΣ
   
   
               (86)
            
            
               Εκτός από το σχέδιο αναδιάρθρωσης του Ιουνίου 2011, η Γερμανία υπέβαλε κατάλογο δεσμεύσεων (βλ. το παράρτημα της παρούσας απόφασης), οι οποίες μπορούν να συνοψισθούν ως ακολούθως:
               
                           α)
                        
                        
                           ΕΜΠΟΡΙΚΟ ΣΗΜΑ
                           
                                       —
                                    
                                    
                                       Όσον αφορά την εμπορική επωνυμία WestLB,η Γερμανία δεσμεύεται ότι το εμπορικό σήμα WestLB δεν θα χρησιμοποιείται πλέον μετά την 30ή Ιουνίου 2012 (μπορεί να εφαρμοστεί τρίμηνη περίοδος χάριτος, εάν αυτό κριθεί αναγκαίο για τεχνικούς λόγους).
                                    
                                 
                     
                           β)
                        
                        
                           VERBUNDBANK
                           
                                       —
                                    
                                    
                                       Η Γερμανία δεσμεύεται οι επιχειρηματικές δραστηριότητες της Verbundbank να περιοριστούν σε αυτά που αναφέρονται στο σχέδιο αναδιάρθρωσης του Ιουνίου 2011 έως τις 31 Δεκεμβρίου 2016, εκτός εάν η Verbundbank συγχωνευθεί με άλλη Landesbank πριν τις 31 Δεκεμβρίου 2016.
                                    
                                 
                                       —
                                    
                                    
                                       Η Γερμανία δεσμεύεται ότι η NRW δεν θα αγοράσει στο μέλλον μετοχές της Verbundbank ούτε θα χορηγήσει κανενός είδους χρηματοδοτική στήριξη σε αυτήν.
                                    
                                 
                                       —
                                    
                                    
                                       Η Γερμανία δεσμεύεται ότι δεν θα επιδιώξει πλέον την απόσπαση αυτοδύναμης οντότητητας από την Verbundbank και ότι τα περιουσιακά στοιχεία και οι υποχρεώσεις της Verbundbank's θα εξαγορασθούν από τον τομέα των ταμιευτηρίων πριν την 30ή Ιουνίου 2012.
                                    
                                 
                                       —
                                    
                                    
                                       Η Γερμανία δεσμεύεται ότι όλα τα εμπλεκόμενα μέρη θα τηρήσουν τις υποχρεώσεις που απορρέουν από την Eckpunktevereinbarung χωρίς τροποποίηση ούτε καθυστέρηση, έτσι ώστε, βάσει ιδίως του αντικειμένου της συναλλαγής και της εκτίμησης ότι η εταιρική αξία της οντότητας είναι μηδενική, διασφαλίζεται η αναγκαία ασφάλεια της συναλλαγής και η Verbundbank θα πωληθεί μέχρι τις 30 Ιουνίου 2012.
                                    
                                 
                                       —
                                    
                                    
                                       Η Γερμανία δεσμεύεται ότι η Landesbank Hessen-Thüringen (Helaba) προτίθεται, σε περίπτωση ευνοϊκού αποτελέσματος της διαδικασίας δέουσας επιμέλειας, να είναι σε θέση να εξαγοράσει την Verbundbank
                                    
                                 
                     
                           γ)
                        
                        
                           SPM BANK
                           
                                       —
                                    
                                    
                                       Η Γερμανία δεσμεύεται ότι οι δραστηριότητες της SPM bank θα περιοριστούν στις ακόλουθες υπηρεσίες:
                                       
                                                   i)
                                                
                                                
                                                   Εξυπηρέτηση χαρτοφυλακίων της ΕΑΑ, της Verbundbank και τρίτων, εάν χρειαστεί, συμπεριλαμβανομένης της διαχείρισης περιουσιακών στοιχείων, του συμψηφισμού τίτλων, της επεξεργασίας και χρησιμοποίησης, της αξιολόγησης πιστώσεων, διαχείρισης πιστώσεων και επιτήρησης πιστώσεων, του ελέγχου πιστωτικού κινδύνου, της υποβολής εκθέσεων, της διαχείρισης εξασφαλίσεων εταιρειών, περιλαμβανομένων των αντίστοιχων στοιχείων διαχείρισης, της διαχείρισης κινδύνων της αγοράς, των υπηρεσιών ΤΠ και υποστήριξης, της χρηματοδότησης, της κάλυψης κινδύνου, της διακίνησης μετρητών, της δημοσιονομικής αναφοράς, του ελέγχου, της συμμόρφωσης και της διαχείρισης συμμετοχών.
                                                
                                             
                                                   ii)
                                                
                                                
                                                   Σε περίπτωση τεχνητής μεταβίβασης περιουσιακών στοιχείων στην ΕΑΑ, η ΕΑΑ μπορεί, στο πλαίσιο της στρατηγικής της σε θέματα εκκαθάρισης, να προβεί ιδίως σε επεκτάσεις, πωλήσεις ή τιτλοποιήσεις παρόμοιων περιουσιακών στοιχείων· σε αυτές τις περιπτώσεις, η SPM bank θα λειτουργεί μόνο ως εντολοδόχος της EAA (46).
                                                
                                             
                                 
                                       —
                                    
                                    
                                       Η Γερμανία έχει υποβάλει περιγραφή των απαιτούμενων αδειών λειτουργίας τραπεζών και δέσμευση ότι όλες οι άλλες τραπεζικές άδειες θα επιστραφούν μέχρι τις 31 Δεκεμβρίου 2012.
                                    
                                 
                                       —
                                    
                                    
                                       Η Γερμανία δεσμεύεται ότι το εργατικό δυναμικό της SPM bank θα μειωθεί από το σημερινό επίπεδο των 4 400 ατόμων σε 1 000 στην εταιρεία παροχής υπηρεσιών το 2016. Έχουν υποβληθεί ενδεικτικοί αριθμοί ως προς τον αριθμό-στόχο για το προσωπικό κατά τη διάρκεια αυτής της μείωσης.
                                    
                                 
                                       —
                                    
                                    
                                       Η Γερμανία δεσμεύεται ότι η SPM bank θα τηρήσει ορισμένους όρους κατά την προσφορά υπηρεσιών σε τρίτους. Ο όγκος της δραστηριότητας τρίτου πρέπει να υπερβαίνει το [40-60]% των συνολικών ακαθάριστων εσόδων του. Οι συμβάσεις τρίτου μέρους θα παρέχονται μόνο με χωριστή οντότητα (την εταιρεία παροχής υπηρεσιών που θα πρέπει να αποσπαστεί) η οποία θα διατηρήσει άδεια λειτουργίας τράπεζας που θα περιορίζεται στο ελάχιστο αναγκαίο.
                                    
                                 
                                       —
                                    
                                    
                                       Η Γερμανία δεσμεύεται ότι η εταιρεία παροχής υπηρεσιών θα πωληθεί έως τις 31 Δεκεμβρίου 2016. Οι συμβάσεις με τρίτους που λήγουν μετά το 2017 επιτρέπονται, εάν η σύμβαση παρέχει στον πελάτη το δικαίωμα καταγγελίας για λόγους ικανότητας (με ισχύ από τις 31 Δεκεμβρίου 2017).
                                    
                                 
                                       —
                                    
                                    
                                       Εάν η πώληση της εταιρείας παροχής υπηρεσιών δεν πραγματοποιηθεί μέχρι την ορισθείσα ημερομηνία, η Γερμανία θα εξασφαλίσει ότι από τις 31 Δεκεμβρίου 2017 όλες οι δραστηριότητες της εταιρείας παροχής υπηρεσιών θα διακοπούν ή θα μεταβιβαστούν. Εάν η πώληση της εταιρείας παροχής υπηρεσιών είναι επιτυχής, θα αρθούν όλοι οι περιορισμοί για τις επιχειρηματικές δραστηριότητες της εταιρείας αυτής.
                                    
                                 
                                       —
                                    
                                    
                                       Η Γερμανία δεσμεύεται ότι η SPM bank δεν θα παρέχει ιδίως τις ακόλουθες υπηρεσίες: εμπορία περιουσιακών στοιχείων, έκδοση πιστοποιητικών κάθε είδους, χρηματοδότηση έργων και εμπορίου, χρηματοδότηση βάσει στοιχείων ενεργητικού, τιτλοποιήσεις και συνεργατικά δάνεια και διεθνής εταιρική τραπεζική. Όσον αφορά τα τεχνητά μεταβιβαζόμενα περιουσιακά στοιχεία με την εγγύηση της ΕΑΑ, η SPM bank είναι ο δανειοδότης, γεγονός που μπορεί να επιβάλει στην SPM bank να επεκτείνει δάνεια, να πωλήσει δάνεια, να πραγματοποιήσει τιτλοποιήσεις, αλλά μπορεί να πράξει αυτές τις συναλλαγές μόνο εφόσον το ζητήσει η ΕΑΑ.
                                    
                                 
                                       —
                                    
                                    
                                       Η Γερμανία δεσμεύεται ότι η SPM bank θα παρέχει τις υπηρεσίες διαχείρισης περιουσιακών στοιχείων μόνο σε τιμές της αγοράς και ότι οι προσφερόμενες τιμές θα είναι επαρκείς για να καλύψουν το πλήρες κόστος της εταιρείας παροχής υπηρεσιών.
                                    
                                 
                                       —
                                    
                                    
                                       Η Γερμανία δεσμεύεται ότι η SPM bank δεν θα διαθέτει μετά το 2016 υποκαταστήματα ή θυγατρικές στην αλλοδαπή, εκτός εάν το κλείσιμο ενός υποκαταστήματος είναι αδύνατο για λόγους τραπεζικών κανονιστικών απαιτήσεων. Εντούτοις, η εταιρεία παροχής υπηρεσιών μπορεί να διαθέτει στην αλλοδαπή ένα υποκατάστημα στο Λονδίνο, ένα στη Νέα Υόρκη και ένα τρίτο στην Ασία, ώστε να έχει στη διάθεσή της τοπική εμπειρογνωμοσύνη, να καλύπτει χρονικές ζώνες, να μειώνει τους λειτουργικούς κινδύνους και να μπορεί να είναι ανταγωνιστική.
                                    
                                 
                                       —
                                    
                                    
                                       Η Γερμανία δεσμεύεται ότι η SPM bank θα υπόκειται στην παρακολούθηση εντολοδόχου.
                                    
                                 
                     
                           δ)
                        
                        
                           EAA
                           
                                       —
                                    
                                    
                                       Η Γερμανία δεσμεύεται ότι, μετά από επέκταση και παράταση της σύμβασης υπηρεσιών της ΕΑΑ μέχρι τις 31 Δεκεμβρίου 2016, η ΕΑΑ θα παρέχει τις απαιτούμενες υπηρεσίες διαχείρισης περιουσιακών στοιχείων, σύμφωνα με τη δέσμευση για εμπορική τιμολόγηση και με τη διαδικασία δημόσιου διαγωνισμού.
                                    
                                 
                     
                           ε)
                        
                        
                           ΠΑΡΑΚΟΛΟΥΘΗΣΗ
                           
                                       —
                                    
                                    
                                       Η Γερμανία δεσμεύεται να υποβάλλει αναλυτικές τριμηνιαίες εκθέσεις στην Επιτροπή σχετικά με τα μέτρα που έχει λάβει βάσει συμφωνίας μεταξύ της Επιτροπής και της Γερμανίας της 16ης Δεκεμβρίου 2011.
                                    
                                 
                     
         III.   ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ ΒΑΣΕΙ ΤΟΥ ΑΡΘΡΟΥ 108 ΠΑΡΑΓΡΑΦΟΣ 2 ΤΗΣ ΣΛΕΕ
   
   1.   Η ΑΠΟΦΑΣΗ ΤΟΥ ΔΕΚΕΜΒΡΙΟΥ 2009
   
   
               (87)
            
            
               Με την απόφαση του Δεκεμβρίου 2009, η Επιτροπή είχε εκφράσει αμφιβολίες βάσει του άρθρου 108 παράγραφος 2 της ΣΛΕΕ ως προς το συμβιβάσιμο των μέτρων αρωγής για τα απομειωμένα περιουσιακά στοιχεία που εξετάστηκαν σε εκείνη την απόφαση με την ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (47) (εφεξής «ανακοίνωση για τα απομειωμένα περιουσιακά στοιχεία»). Επιπλέον, κατά τη γνώμη της Επιτροπής, η αποκατάσταση της βιωσιμότητας, ο επαρκής καταμερισμός επιβαρύνσεων κα οι περιορισμός της στρέβλωσης του ανταγωνισμού που προκαλείται από την (πρόσθετη) ενίσχυση δεν είχαν αποδειχθεί πειστικά σύμφωνα με την ανακοίνωση της Επιτροπής σχετικά με την αποκατάσταση της βιωσιμότητας και την εκτίμηση των μέτρων αναδιάρθρωσης στον χρηματοπιστωτικό τομέα στην τρέχουσα κρίση βάσει των κανόνων περί κρατικών ενισχύσεων (48) (εφεξής «η ανακοίνωση για τα μέτρα αναδιάρθρωσης»).
            
         
               (88)
            
            
               Η Επιτροπή ανέφερε ότι δεν ερευνούσε μόνο τη νέα ενίσχυση που ήταν αποτέλεσμα της μεταβίβασης περιουσιακών στοιχείων στην ΕΑΑ, αλλά έπρεπε να επανεξετάσει και την ενίσχυση που εγκρίθηκε με την απόφαση του Μαΐου 2009 (49).
            
         
               (89)
            
            
               Η Επιτροπή εξέφρασε επίσης αμφιβολίες αν ίδια εισφορά των ταμιευτηρίων ήταν επαρκής, λαμβάνοντας υπόψη ότι οι υποχρεώσεις των ταμιευτηρίων που προέρχονται από το μέτρο αρωγής για τα απομειωμένα περιουσιακά στοιχεία υπόκεινταν σε όριο και ότι το κεφάλαιο που ήταν αναγκαίο για τη σύσταση της ΕΑΑ διατέθηκε μόνο από το κράτος και όχι από τα ταμιευτήρια (50).
            
         
               (90)
            
            
               Ζητήθηκε από τη Γερμανία να υποβάλει αναθεωρημένο σχέδιο αναδιάρθρωσης λαμβάνοντας υπόψη ολόκληρο το ποσό της χορηγηθείσας κρατικής ενίσχυσης, που περιλαμβάνει επαρκή αμοιβή και πρόσθετη ριζική αναδιάρθρωση.
            
         2.   Η ΑΠΟΦΑΣΗ ΤΟΥ ΝΟΕΜΒΡΙΟΥ 2010
   
   
               (91)
            
            
               Με την απόφαση του Νοεμβρίου 2010 η Επιτροπή παρέτεινε τη διαδικασία λόγω αυξημένων αμφιβολιών ως προς το συμβιβάσιμο της πρώτης μεταβίβασης περιουσιακών στοιχείων με την ανακοίνωση για τα απομειωμένα στοιχεία ενεργητικού και το συμβιβάσιμο του σχεδίου αναδιάρθρωσης του Δεκεμβρίου 2009, το οποίο αποδείχτηκε ότι δεν ήταν επαρκές για να αποκατασταθεί η βιωσιμότητα του δικαιούχου ούτε να εξασφαλιστεί επαρκής καταμερισμός επιβαρύνσεων και να μετριαστούν οι στρεβλώσεις που προκαλεί η ενίσχυση στον ανταγωνισμό.
            
         
               (92)
            
            
               Ειδικότερα όσον αφορά την πρώτη μεταβίβαση περιουσιακών στοιχείων, η Επιτροπή εξέφρασε αμφιβολίες όσον αφορά την επιλεξιμότητα των απομειωμένων περιουσιακών στοιχείων. Έκρινε ότι υπήρχε κρατική ενίσχυση και προσδιόρισε το ποσό της ενίσχυσης και εκτίμησε ότι τα ποσά της ενίσχυσης θα ήταν ασυμβίβαστα με την ανακοίνωση για τα απομειωμένα περιουσιακά στοιχεία, εάν δεν ανακαλούνταν ή δεν υπήρχε περαιτέρω αναδιάρθρωση, σύμφωνα με το σημείο 41 της ανακοίνωσης για τα απομειωμένα περιουσιακά στοιχεία.
            
         
               (93)
            
            
               Στην απόφαση του Νοεμβρίου 2010, η Επιτροπή έκρινε ότι το ποσό της ενίσχυσης που αποδίδεται στην πρώτη μεταβίβαση περιουσιακών στοιχείων ανερχόταν περίπου σε 6,9 δισ. ευρώ, κατά την εκτίμηση των εμπειρογνωμόνων της. Το ποσό αυτό υπολογίζεται ως η διαφορά μεταξύ της τιμής μεταβίβασης και της αγοραίας αξίας των περιουσιακών στοιχείων (περίπου 11 δισ. ευρώ) (51), διορθωμένα με τα αρχικά ίδια κεφάλαια που χορηγήθηκαν στην ΕΑΑ (περίπου 3,3 δισ. ευρώ) (52), με τις λογιστικές αξίες ορισμένων χρεογράφων που συνδέονται με πιστώσεις (περίπου 0,3 δισ. ευρώ) (53) και με μείωση για τη μεταβίβαση υποχρεώσεων που κληρονομήθηκαν (περίπου 0,9 δισ. ευρώ) (54).
            
         
               (94)
            
            
               Η Επιτροπή ενέκρινε ακόμη τη μεταβίβαση Delta όπως διαπίστωσαν οι εμπειρογνώμονές της, δηλ. την καθαρή διαφορά ανάμεσα στις τιμές μεταβίβασης και την ΠΟΑ των στοιχείων ενεργητικού και υποχρεώσεων. Έκρινε ότι η μεταβίβαση Delta ανέρχεται σε 3,4 δισ. ευρώ, μετά από διόρθωση για τα ίδια κεφάλαια και τους παράγοντες πίστωσης (55). Όσον αφορά το χαρτοφυλάκιο χρεογράφων, η Επιτροπή επισήμανε ότι, για να διαπιστώσει ότι τα επίμαχα περιουσιακά στοιχεία είναι απομειωμένα (56), απαιτούνταν περισσότερα αποδεικτικά στοιχεία για να αποδειχτεί ότι οι αγορές για τα εν λόγω περιουσιακά στοιχεία ήταν πράγματι δυσλειτουργικές, ελλείψει αγοραστών και πωλητών. Επιπλέον, σύμφωνα με την πρακτική λήψης αποφάσεων της, συμφώνησε με τους εμπειρογνώμονες ότι τα προεξοφλητικά επιτόκια που είχε εφαρμόσει η WestLB για να προσδιορίσει την ΠΟΑ ήταν υπερβολικά χαμηλά, με αποτέλεσμα η τελική τιμή της ΠΟΑ να είναι υπερβολικά υψηλή. Η Επιτροπή συμφώνησε ακόμη με το πόρισμα των εμπειρογνωμόνων ότι, επειδή οι παραδοχές LGD δεν ήταν επαρκώς συντηρητικές, η ΠΟΑ του χαρτοφυλακίου δανείων ήταν περίπου κατά 1 δισ. ευρώ κατώτερη από την εκτίμηση της WestLB. Η Επιτροπή επισήμανε ότι τα στοιχεία συγκρίθηκαν σε τομεακό επίπεδο, σύμφωνα με την πρακτική λήψης αποφάσεων (57) της Επιτροπής. Εξάλλου, η Επιτροπή επανεξέτασε και άλλους ελαφρυντικούς παράγοντες που υποβλήθηκαν, αλλά έκρινε ότι δεν υπήρχε βάση να τους λάβει υπόψη για την εκτίμηση της ΠΟΑ.
            
         
               (95)
            
            
               Επιπλέον, η Επιτροπή εξέφρασε αμφιβολίες σχετικά με τη διαχείριση των απομειωμένων περιουσιακών στοιχείων, διότι αυτά εξακολουθούσε να τα διαχειρίζεται η WestLB. Ακόμη, εφόσον η ΕΑΑ είχε καταγράψει ζημία 1 δισ. ευρώ λίγο μετά τη σύστασή της, η Επιτροπή συμπέρανε ότι οι ζημίες ενδεχομένως υπήρχαν ήδη κατά τον χρόνο της μεταβίβασης. Αυτό δημιούργησε αμφιβολίες για το αν τα υπό εξέταση περιουσιακά στοιχεία ενέπιπταν στο πεδίο της παραγράφου 32 της ανακοίνωσης για τα απομειωμένα περιουσιακά στοιχεία.
            
         
               (96)
            
            
               Ζητήθηκε εκ νέου από τη Γερμανία να υποβάλει αναθεωρημένο σχέδιο αναδιάρθρωσης, αφού λάβει υπόψη την πρόσθετη ενίσχυση που χορηγήθηκε στην WestLB και εξετάσει τις ελλείψεις που αναφέρθηκαν στην εν λόγω απόφαση.
            
         IV.   Η ΘΕΣΗ ΤΗΣ ΓΕΡΜΑΝΙΑΣ
   
   
               (97)
            
            
               Η Γερμανία δεν αμφισβητεί ότι τα μέτρα συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
            
         1.   ΟΣΟΝ ΑΦΟΡΑ ΤΗΝ ΠΡΩΤΗ ΜΕΤΑΒΙΒΑΣΗ ΠΕΡΙΟΥΣΙΑΚΩΝ ΣΤΟΙΧΕΙΩΝ ΣΤΗΝ ΕΑΑ
   
   
               (98)
            
            
               Η Γερμανία αμφισβητεί ορισμένα συμπεράσματα όσον αφορά την πρώτη μεταβίβαση περιουσιακών στοιχείων στην ΕΑΑ.
            
         α.   ΕΦΑΡΜΟΣΤΕΟ ΤΗΣ ΑΝΑΚΟΙΝΩΣΗΣ ΓΙΑ ΤΑ ΑΠΟΜΕΙΩΜΕΝΑ ΠΕΡΙΟΥΣΙΑΚΑ ΣΤΟΙΧΕΙΑ
   
               (99)
            
            
               Πρώτον, η Γερμανία επαναλαμβάνει τη θέση που διατύπωσε στις 2 Φεβρουαρίου 2010, ισχυριζόμενη ότι η ανακοίνωση για τα απομειωμένα περιουσιακά στοιχεία δεν εφαρμόζεται στην πρώτη μεταβίβαση περιουσιακών στοιχείων στην ΕΑΑ. Η Γερμανία υποστηρίζει ότι, στην πραγματικότητα, το μέτρο για τα απομειωμένα περιουσιακά στοιχεία επιβαρύνει την WestLB, διότι αυτή μεταβίβασε ίδια κεφάλαια στην ΕΑΑ. Αναφερόμενη στην απόφαση του Μαΐου 2009, η Γερμανία υποστηρίζει ότι, σύμφωνα με την υποσημείωση 8 της αιτιολογικής σκέψης 16 της εν λόγω απόφασης, η ανακοίνωση για τα απομειωμένα περιουσιακά στοιχεία δεν εφαρμόζεται όταν ένα μέτρο λαμβάνεται από δημόσιους φορείς με την ιδιότητά τους ως ιδιοκτητών.
            
         β.   ΠΡΟΣΔΙΟΡΙΣΜΟΣ ΤΗΣ ΠΡΑΓΜΑΤΙΚΗΣ ΟΙΚΟΝΟΜΙΚΗΣ ΑΞΙΑΣ ΤΗΣ ΠΡΩΤΗΣ ΜΕΤΑΒΙΒΑΣΗΣ ΠΕΡΙΟΥΣΙΑΚΩΝ ΣΤΟΙΧΕΙΩΝ
   
               (100)
            
            
               Δεύτερον, η Γερμανία ισχυρίζεται ότι η Επιτροπή διέπραξε σφάλματα κατά την εκτίμηση των μεταβιβασθέντων περιουσιακών στοιχείων και την εφαρμογή των κλιμάκων.
            
         
               (101)
            
            
               Ενώ ισχυρίζεται ότι η εκτίμηση της Επιτροπής ήταν γενικά υπερβολικά συντηρητική, αναλύει επιμέρους στοιχεία για κάθε κατηγορία των ακόλουθων περιουσιακών στοιχείων: «δομημένα χρεόγραφα», «άλλα χρεόγραφα» και «χαρτοφυλάκιο δανείων».
            
         
               (102)
            
            
               Όσον αφορά το χαρτοφυλάκιο «δομημένων δανείων», η Γερμανία ισχυρίζεται ότι η Deutsche Bundesbank έκρινε αποδεκτή τη μεθοδολογία αποτίμησης της WestLB, την οποία επέκρινε η Επιτροπή. Επισήμανε ακόμη ότι η BlackRock Solutions, εταιρεία που ορίστηκε ως εμπειρογνώμονας της Γερμανίας, προσδιόρισε υψηλότερη ΠΟΑ για το χαρτοφυλάκιο από την ΠΟΑ που όρισε η ίδια η WestLB, γεγονός που αποδεικνύει ότι η WestLB ακολούθησε επαρκώς συντηρητική προσέγγιση.
            
         
               (103)
            
            
               Όσον αφορά το χαρτοφυλάκιο των «άλλων χρεογράφων», η Γερμανία ισχυρίζεται ότι οι βασικές διαφορές μεταξύ των αποτιμήσεων της αξίας είναι αποτέλεσμα της συζήτησης για το αν εφαρμόζεται η αγοραία αξία. Ενώ η WestLB προτίμησε τα δικά της κριτήρια (που βασίζονται κυρίως στη ρευστότητα) για να προσδιορίσει αν η αξία της αγοράς είναι απομειωμένη, η Γερμανία επικρίνει τους εμπειρογνώμονες της Επιτροπής ότι δεν εξήγησαν επαρκώς στο πόρισμά τους ότι σχεδόν όλα τα περιουσιακά στοιχεία ανήκαν σε μη απομειωμένες αγορές. Ως παράδειγμα η Γερμανία αναφέρει τα κρατικά χρεόγραφα που αποτελούν μεγάλο τμήμα του χαρτοφυλακίου χρεογράφων και ισχυρίζεται ότι η μείωση των αγοραίων αξιών στο τέλος του 2009 ήταν ένδειξη της απομείωσης της αγοραίας αξίας.
            
         
               (104)
            
            
               Για την αποτίμηση της αξίας του «χαρτοφυλακίου δανείων», η Γερμανία αναφέρει ότι, για να αντικρούσει τις αξίες που προσδιόρισε η WestLB, η Επιτροπή δεν μπορεί να βασίζεται στη γνώμη των εμπειρογνωμόνων της, η οποία συντάχθηκε χωρίς αυτοί να έχουν πρόσβαση σε αναλυτικά έγγραφα για τις πιστώσεις. Επικρίνει συγκεκριμένα έλλειψη διαφάνειας όσον αφορά τις χρησιμοποιηθείσες παραμέτρους εκτίμησης, τις εγγενείς αντιφάσεις και την υπέρμετρα συντηρητική προσέγγιση των εμπειρογνωμόνων της Επιτροπής. Η Γερμανία ισχυρίζεται ότι έπρεπε να εφαρμοστούν οι παράμετροι που χρησιμοποιούνται στις δοκιμές προσομοίωσης ακραίων καταστάσεων της Επιτροπής των Ευρωπαϊκών Αρχών Τραπεζικής Εποπτείας (CEBS) και όχι αυτές που χρησιμοποίησαν οι εμπειρογνώμονες της Επιτροπής. Η Γερμανία επέκρινε ιδίως ένα από τα σενάρια προσομοίωσης ακραίων καταστάσεων, κατά το οποίο οι εμπειρογνώμονες της Επιτροπής χρησιμοποίησαν μια παραδοχή πιθανότητας αθέτησης 70 % και παραδοχή ποσοστιαίας ζημίας σε περίπτωση αθέτησης (LGD) 30 %.
            
         
               (105)
            
            
               Τέλος, η Γερμανία εξέτασε τις αμφιβολίες ως προς την επιλεξιμότητα, υποστηρίζοντας ότι η πρώτη ετήσια έκθεση της ΕΑΑ (30 Ιουνίου 2010) δεν αποτελεί ένδειξη ότι προϋπήρχαν ζημίες στο χαρτοφυλάκιο. Αντικρούει τις αμφιβολίες της Επιτροπής ότι οι αναμενόμενες ζημίες στη διάρθρωση της ΕΑΑ είχαν υποεκτιμηθεί, υποστηρίζοντας ότι το ποσό πρόβλεψης πραγματικού κινδύνου της ΕΑΑ διαμορφώνεται κυρίως από το χαρτοφυλάκιο Phoenix. Το ποσό ήταν πράγματι κατά [0,5-1,5] δισ. ευρώ χαμηλότερο από αυτό που είχε προβλεφθεί στο σχέδιο εκκαθάρισης. Συνεπώς, η αντιμετώπιση των προβλέψεων της ΕΑΑ δεν ήταν αντίθετη με την εκτίμηση αναμενόμενων ζημιών της WestLB.
            
         γ.   ΕΛΑΦΡΥΝΤΙΚΟΙ ΠΑΡΑΓΟΝΤΕΣ
   
               (106)
            
            
               Τέλος, η Γερμανία ισχυρίζεται ότι η εκτίμηση της αξίας των μεταβιβασθέντων χαρτοφυλακίων πρέπει να λαμβάνει υπόψη ελαφρυντικούς παράγοντες, ιδίως όσον αφορά i) τη μεταβίβαση παλαιών υποχρεώσεων, ii) τις μελλοντικές ταμειακές ροές, iii) τις μη αναληφθείσες πιστωτικές γραμμές, και iv) την προεξόφληση αναμενόμενων ζημιών.
            
         
               (107)
            
            
               Όσον αφορά τις κληρονομηθείσες υποχρεώσεις, η Γερμανία υποστηρίζει ότι με τη μεταβίβαση αυτών των υποχρεώσεων (58) στην EAA η WestLB αποκομίζει οικονομικό πλεονέκτημα 882 εκατ. ευρώ το οποίο πρέπει να ληφθεί υπόψη.
            
         
               (108)
            
            
               Σε σχέση με τις μελλοντικές ταμειακές ροές, η Γερμανία ισχυρίζεται ότι, με τη μεταβίβαση των χαρτοφυλακίων στην ΕΑΑ, η WestLB υφίσταται απώλεια μελλοντικών ταμειακών ροών (τόκους κλπ.) ύψους 880 εκατ. ευρώ, οι οποίες θα πρέπει επίσης να ληφθούν υπόψη.
            
         
               (109)
            
            
               Όσον αφορά τις μη αναληφθείσες πιστωτικές γραμμές, η Γερμανία ισχυρίζεται ότι απαιτείται διόρθωση για τη μεταβίβαση μη αναληφθεισών πιστωτικών γραμμών στην ΕΑΑ, διότι οι δυνητικοί κίνδυνοι τους έχουν περιληφθεί στον υπολογισμό της ΠΟΑ, ενώ η δυνητική κερδοφορία τους δεν έχει περιληφθεί στη συνολική εκτίμηση.
            
         
               (110)
            
            
               Όσον αφορά την προεξόφληση αναμενόμενων ζημιών, η Γερμανία ισχυρίζεται ότι η αποτίμηση της αξίας των χαρτοφυλακίων πρέπει να βασίζεται σε προεξόφληση αναμενόμενων ζημιών, εφόσον η επίδικη έννοια της συνετής προσέγγισης έχει ήδη εφαρμοστεί επαρκώς κατά τον υπολογισμό της ΠΟΑ.
            
         2.   ΟΣΟΝ ΑΦΟΡΑ ΤΟ ΠΛΕΟΝΕΚΤΗΜΑ ΓΙΑ ΤΑ ΤΑΜΙΕΥΤΗΡΙΑ
   
   
               (111)
            
            
               Η Γερμανία διατύπωσε τις ακόλουθες παρατηρήσεις σχετικά με τις αμφιβολίες ότι ενδεχομένως είχε χορηγηθεί πρόσθετη παράνομη ενίσχυση στα ταμιευτήρια:
            
         
               (112)
            
            
               Πρώτον, η Γερμανία αναφέρει ότι οι μέτοχοι της WestLB μεταξύ των οποίων και τα ταμιευτήρια, δεν υποχρεώθηκαν να συστήσουν μια επισφαλή («κακή») τράπεζα, αλλά το έπραξαν με δική τους απόφαση.
            
         
               (113)
            
            
               Δεύτερον, η Γερμανία επισημαίνει ότι το FMStFG δεν ορίζει απεριόριστη υποχρέωση αποζημίωσης για τις ζημίες. Η υποχρέωση αντιστάθμισης ζημιών περιορίζεται μάλλον στο ισοδύναμο ποσό επενδυμένων ιδίων κεφαλαίων στη δικαιούχο τράπεζα. Η Γερμανία ισχυρίζεται ότι το FMStFG επιτρέπει συμβατική κατανομή της υποχρέωσης αντιστάθμισης της ζημίας η οποία διαφέρει από την κατ' αναλογία προς τα ίδια κεφάλαια κατανομή, ώστε να λάβει υπόψη διαφορετικές χρηματοοικονομικές δυνατότητες.
            
         
               (114)
            
            
               Τέλος, η Γερμανία υποστηρίζει ότι τα ταμιευτήρια, αφού ανέλαβαν την δέσμευση να χορηγήσουν αποζημίωση για δυνητικές ζημίες που προέρχονται από την ΕΑΑ για ποσό έως 4,5 δισ. ευρώ, ανέλαβαν ικανοποιητικό μερίδιο της επιβάρυνσης.
            
         V.   ΕΚΤΙΜΗΣΗ ΤΗΣ ΕΝΙΣΧΥΣΗΣ ΣΤΗ WESTLB
   
   
               (115)
            
            
               Η εκτίμηση της ενίσχυσης αναδιάρθρωσης στη WestLB πρέπει να λάβει υπόψη όλες τις χορηγηθείσες στην WestLB ενισχύσεις από το 2008, εφόσον η ενίσχυση που χορηγήθηκε μετά την απόφαση του Μαΐου 2009 χορηγήθηκε για την ίδια διαδικασία αναδιάρθρωσης η οποία είχε εγκριθεί με την απόφαση του Μαΐου 2009. Εντούτοις, λόγω της σημαντικής αύξησης της ενίσχυσης και των αλλαγών του σχεδίου αναδιάρθρωσης, απαιτείται νέα εκτίμηση της συνολικής ενίσχυσης βάσει του σχεδίου αναδιάρθρωσης του Ιουνίου 2011.
            
         1   ΚΡΑΤΙΚΗ ΕΝΙΣΧΥΣΗ ΚΑΤΑ ΤΗΝ ΕΝΝΟΙΑ ΤΟΥ ΑΡΘΡΟΥ 107 ΠΑΡΑΓΡΑΦΟΣ 1 ΤΗΣ ΣΛΕΕ
   
   
               (116)
            
            
               Σύμφωνα με το άρθρο 107 παράγραφος 1 της ΣΛΕΕ, ενισχύσεις που χορηγούνται υπό οποιαδήποτε μορφή από τα κράτη μέλη ή με κρατικούς πόρους και που νοθεύουν η απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές.
            
         
               (117)
            
            
               Ο χαρακτηρισμός ενός μέτρου ως κρατική ενίσχυση απαιτεί να πληρούνται οι ακόλουθοι όροι: α) πρέπει να χρηματοδοτείται από κράτος μέλος ή με κρατικούς πόρους· β) πρέπει να παρέχει πλεονέκτημα που μπορεί να ευνοήσει ορισμένες επιχειρήσεις ή την παραγωγή ορισμένων αγαθών· γ) το μέτρο πρέπει να νοθεύει ή να απειλεί να νοθεύσει τον ανταγωνισμό· και δ) το μέτρο πρέπει να έχει τη δυνατότητα να επηρεάσει τις μεταξύ των κρατών μελών συναλλαγές.
            
         
               (118)
            
            
               Η Επιτροπή εμμένει στην άποψή της ότι οι εν λόγω όροι πληρούνται για όλα τα μέτρα, όπως θα εξηγήσει στη συνέχεια, ακόμη και με το γεγονός ότι η WestLB θα διακόψει τις τραπεζικές δραστηριότητές της, διότι η WestLB εξακολουθεί να ασκεί οικονομικές δραστηριότητες, όπως η παροχή υπηρεσιών διαχείρισης περιουσιακών στοιχείων. Δεδομένου ότι οι εν λόγω δραστηριότητες εξακολουθούν να ασκούνται σε πλαίσιο διεθνούς ανταγωνισμού, η Επιτροπή θεωρεί ότι τα εν λόγω μέτρα μπορούν να νοθεύσουν τον ανταγωνισμό και επίσης να επηρεάσουν τις συναλλαγές μεταξύ των κρατών μελών (59).
            
         α.   Η ΘΩΡΑΚΙΣΗ ΕΝΑΝΤΙ ΚΙΝΔΥΝΟΥ ΤΟΥ ΧΑΡΤΟΦΥΛΑΚΙΟΥ PHOENIX
   
               (119)
            
            
               Η Επιτροπή έχει ήδη εξηγήσει στην απόφαση του Μαΐου 2009 ότι η θωράκιση έναντι κινδύνου συνιστά κρατική ενίσχυση. Η Γερμανία έχει διευκρινίσει ότι η θωράκιση έναντι κινδύνου εξακολουθεί να ισχύει για το μερίδιο των ιδίων κεφαλαίων του χαρτοφυλακίου Phoenix το οποίο μεταβιβάστηκε στην ΕΑΑ.
            
         β.   Η ΕΙΣΦΟΡΑ ΚΕΦΑΛΑΙΟΥ
   
               (120)
            
            
               Η Επιτροπή έχει ήδη κρίνει στη απόφασή της του Δεκεμβρίου 2009 ότι η εισφορά κεφαλαίου 3 δισ. ευρώ συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
            
         γ.   ΤΟ ΣΥΜΠΛΗΡΩΜΑΤΙΚΟ ΚΕΦΑΛΑΙΑΚΟ ΜΕΣΟ ΓΙΑ ΤΗΝ SPM BANK
   
               (121)
            
            
               Σύμφωνα με το σχέδιο αναδιάρθρωσης του Ιουνίου 2011, η NRW θα εκδώσει συμπληρωματικό τίτλο προς όφελος της SPM bank για ποσό 1 δισ. ευρώ, για να αντικαταστήσει το μερίδιο ιδίων κεφαλαίων της WestLB (60) το οποίο θα επιστραφεί στην SoFFin. Το πρόσθετο μέσο για την SPM bank είναι μια αντικατάσταση κεφαλαίου που θα πρέπει να απορροφά πλήρως τη ζημία, διαφορετικά ο ρυθμιστικός φορέας δεν θα δεχθεί αυτή τη συναλλαγή. Το νέο μέσο πρέπει, συνεπώς, να συνιστά και κεφάλαιο. Το κεφάλαιο αυτό χορηγείται από την NRW και συνεπώς προέρχεται από κρατικούς πόρους. Έχει ως αποτέλεσμα να καλύψει την κεφαλαιακή ανεπάρκεια μιας συγκεκριμένης τράπεζας και συνιστά, ως εκ τούτου, επιλεκτικό πλεονέκτημα υπέρ της SPM bank. Δεδομένου ότι η SPM bank θα δραστηριοποιείται σε έναν τομέα στον οποίο δραστηριοποιούνται και επιχειρήσεις από άλλα κράτη μέλη, το μέτρο αυτό μπορεί να νοθεύσει τον ανταγωνισμό και να επηρεάσει τις μεταξύ των κρατών μελών συναλλαγές. Συνιστά, συνεπώς, κρατική ενίσχυση, όπως επιβεβαιώνεται από την ανάλυση παρόμοιων μέτρων κεφαλαίου (61).
            
         δ.   Η ΠΡΟΣΘΕΤΗ ΚΑΛΥΨΗ ΖΗΜΙΑΣ ΕΚ ΜΕΡΟΥΣ ΤΗΣ NRW ΓΙΑ ΤΗΝ SPM BANK
   
               (122)
            
            
               Σύμφωνα με το σχέδιο αναδιάρθρωσης του Ιουνίου 2011, η NRW θα αναλάβει τις ζημίες για τη λειτουργία και την εκκαθάριση της SPM bank σε διάρκεια πέντε ετών καθώς και όλες τις συνταξιοδοτικές υποχρεώσεις της. Οι συνολικές ζημίες που θα συσσωρεύει η SPM bank κατά τη διάρκεια λειτουργίας της εκτιμάται ότι κυμαίνονται μεταξύ [3-6] δισ. ευρώ σύμφωνα με το βασικό σενάριο και [4-7] δισ. ευρώ με βάση το δυσμενές σενάριο. Οι ζημίες αυτές πρέπει να καλυφθούν από [….]. Η δέσμευση ανάληψης ζημιών της SPM bank εξομοιώνεται, συνεπώς, με εισφορά κεφαλαίου ποσού [100-700] εκατ. ευρώ και [0,5-2,0] δισ. ευρώ. Όπως συμβαίνει και με το πρόσθετο κεφαλαιακό μέσο για την SPM bank, η κάλυψη πρόσθετης ζημίας καλύπτει επίσης την κεφαλαιακή ανεπάρκεια της SPM bank και της παρέχει επιλεκτικό πλεονέκτημα, εφόσον από πουθενά δεν συνάγεται ότι η τράπεζα θα μπορούσε να εξασφαλίσει ισοδύναμα κεφάλαια στην αγορά. Εφόσον το μέτρο εφαρμόζεται από την NRW, χορηγείται με κρατικούς πόρους. Λόγω των χαρακτηριστικών του τραπεζικού τομέα που παρατίθενται στην αιτιολογική σκέψη 118, το μέτρο μπορεί να νοθεύσει τον ανταγωνισμό και να επηρεάσει τις μεταξύ των κρατών μελών συναλλαγές. Συνεπώς, συνιστά κρατική ενίσχυση.
            
         ε.   Η ΠΡΩΤΗ ΜΕΤΑΒΙΒΑΣΗ ΠΕΡΙΟΥΣΙΑΚΩΝ ΣΤΟΙΧΕΙΩΝ
   
               (123)
            
            
               Η Επιτροπή έκρινε ήδη στην απόφασή της του Δεκεμβρίου 2009 ότι το μέτρο αρωγής για τα απομειωμένα περιουσιακά στοιχεία υπό μορφή δημιουργίας μιας επισφαλούς τράπεζας συνιστά κρατική ενίσχυση (62).
            
         
               (124)
            
            
               Διαφωνεί με τον ισχυρισμό της Γερμανίας ότι δεν πρέπει να εφαρμοστεί η ανακοίνωση για τα απομειωμένα περιουσιακά στοιχεία. Αντιθέτως, στις αποφάσεις της υπενθυμίζει ότι η ανακοίνωσή της για τα απομειωμένα περιουσιακά στοιχεία παρέχει οδηγίες για την αντιμετώπιση των μέτρων αρωγής για απομειωμένα περιουσιακά στοιχεία βάσει του άρθρου 107 παράγραφος 3 στοιχείο β) της ΣΛΕΕ που λαμβάνουν τα κράτη μέλη, αναφέροντας συγκεκριμένα ότι «τα απομειωμένα περιουσιακά στοιχεία αντιστοιχούν σε κατηγορίες περιουσιακών στοιχείων για τα οποία οι τράπεζες είναι πιθανό να παρουσιάσουν ζημία. Η Επιτροπή θεωρεί ότι η IAC πρέπει να καλύπτει κάθε είδους μέτρα στήριξης που αποσκοπούν στα απομειωμένα στοιχεία του ενεργητικού και, κατά συνέπεια, παρέχουν πραγματική αρωγή στον δικαιούχο οργανισμό, διότι η IAC ορίζει την αρωγή για τα στοιχεία ενεργητικού ως μέτρο με το οποίο η τράπεζα απαλλάσσεται από την ανάγκη σοβαρής μείωσης των αξιών ορισμένων κατηγοριών περιουσιακών στοιχείων» (63)..Η πρώτη μεταβίβαση περιουσιακών στοιχείων εμπίπτει επίσης σε αυτή την κατηγορία μέτρων, διότι απαλλάσσει την WestLB από το να αντιμετωπίσει τις συνέπειες μιας προς τα κάτω προσαρμογής της αξίας των περιουσιακών στοιχείων της. Η Γερμανία έχει επιβεβαιώσει στο παρελθόν ότι η WestLB δεν θα συμμορφωνόταν πλέον με τις κανονιστικές ελάχιστες κεφαλαιακές απαιτήσεις, εάν δεν είχε θωρακιστεί από το μέτρο στήριξης του κράτους (64).
            
         
               (125)
            
            
               Όσον αφορά το χρονικό πεδίο εφαρμογής, η ανακοίνωση για τα απομειωμένα περιουσιακά στοιχεία πρέπει να εφαρμοστεί στη μεταβίβαση περιουσιακών στοιχείων. Η Επιτροπή υπενθυμίζει ότι οφείλει να εφαρμόσει τον νόμο και τις κατευθυντήριες γραμμές που ισχύουν κατά τον χρόνο έκδοσης μιας απόφασης, ανεξάρτητα από τον χρόνο σχεδιασμού ή κοινοποίησης των μέτρων ενίσχυσης (65). Πράγματι, στο πλαίσιο της τρέχουσας χρηματοπιστωτικής κρίσης, η Επιτροπή έχει εφαρμόσει στο παρελθόν την ανακοίνωση για τα απομειωμένα περιουσιακά στοιχεία σε μέτρα που κοινοποιήθηκαν πριν από τη δημοσίευση της ανακοίνωσης (66).
            
         
               (126)
            
            
               Η Επιτροπή δεν έχει μεταβάλει αυτή την εκτίμηση, παρά την αντίρρηση της Γερμανίας ότι δεν είχε εφαρμόσει την ανακοίνωση για τα απομειωμένα περιουσιακά στοιχεία στην απόφαση του Μαΐου 2009. Μολονότι ήταν ενδεχομένως σφάλμα το ότι δεν εφαρμόστηκε η ανακοίνωση για τα απομειωμένα περιουσιακά στοιχεία εκείνη τη χρονική στιγμή, αυτό δεν παρέχει περιθώριο εύλογης εμπιστοσύνης στη Γερμανία ότι θα μπορούσε να συνεχίσει την να εφαρμόζει την ίδια προσέγγιση. Σε κάθε περίπτωση, στο αιτιολογικό της απόφασης του Μαΐου 2009 το ονομαστικό ποσό της εγγύησης θεωρείται ως ποσό της ενίσχυσης, το οποίο δεν είναι ασύνηθες για τις εγγυήσεις για απομειωμένα περιουσιακά στοιχεία (67). Εντούτοις, εάν εφαρμοστεί στην παρούσα περίπτωση εκείνη η προσέγγιση, αυτό θα οδηγούσε σε ποσό κατά πολύ υψηλότερο από το ποσό της ενίσχυσης που προσδιορίζει η ανακοίνωση για τα απομειωμένα περιουσιακά στοιχεία.
            
         
               (127)
            
            
               Το βασικό ζητούμενο, συνεπώς, παραμένει ο προσδιορισμός του ποσού της ενίσχυσης. Σύμφωνα με την παράγραφο 39 της ανακοίνωσης για τα απομειωμένα περιουσιακά στοιχεία, ενίσχυση χορηγείται με ένα μέτρο για τα απομειωμένα περιουσιακά στοιχεία όταν η τιμή μεταβίβασης υπερβαίνει την αγοραία αξία του συνολικού χαρτοφυλακίου.
            
         
               (128)
            
            
               Στην απόφασή της του Νοεμβρίου 2010 η Επιτροπή υπολόγισε καταρχήν ένα ποσό ενίσχυσης 11 δισ. ευρώ, το οποίο δεν λάμβανε υπόψη τους ελαφρυντικούς παράγοντες. Για τον λόγο αυτό, η Επιτροπή υπολόγισε μια πιθανή αγοραία αξία για τα περιουσιακά στοιχεία που δεν ήταν εμπορεύσιμα στην αγορά και βασίστηκε στη γνώμη εμπειρογνωμόνων. Εντούτοις, η Επιτροπή μπόρεσε, με διεξοδική ανάλυση του χαρτοφυλακίου που βασίζεται στα στοιχεία της τελικής έκθεσης εμπειρογνωμόνων, να βελτιώσει την εκτίμησή της.
            
         
               (129)
            
            
               Ο πίνακας 6 παρουσιάζει επισκόπηση της αγοραίας αξίας, ανά επιμέρους χαρτοφυλάκιο:
               
                  Πίνακας 6
               
               
                  Αγοραία αξία της πρώτης μεταβίβασης περιουσιακών στοιχείων (δισ. ευρώ)
               
               
                           Χαρτοφυλάκιο μεταβιβαζόμενων περιουσιακών στοιχείων
                        
                        
                           Λογιστική αξία Δεκ
                        
                        
                           Εκτίμηση της αγοραίας αξίας από την Επιτροπή
                        
                     
                           Χαρτοφυλάκιο δομημένων χρεογράφων
                        
                        
                           Phoenix
                        
                        
                           22 764
                        
                        
                           
                              13 200
                           
                        
                     
                           European Super Seniors
                        
                        
                           2 918
                        
                        
                           
                              1 750
                           
                        
                     
                           Άλλα ABS
                        
                        
                           3 188
                        
                        
                           
                              2 900
                           
                        
                     
                           Χαρτοφυλάκιο χρεογράφων
                        
                        
                           Ομόλογα
                        
                        
                           16 501
                        
                        
                           (722)
                        
                     
                           Χαρτοφυλάκιο Banque D'Orsay
                        
                        
                           2 749
                        
                        
                           23 749
                        
                     
                           CDS & Παράγωγα
                        
                        
                           (65)
                        
                        
                           (102)
                        
                     
                           Δανειακά προϊόντα
                        
                        
                           Χρησιμοποιηθείσες θέσεις
                        
                        
                           20 061
                        
                        
                           
                              17 355
                           
                        
                     
                           Μη χρησιμοποιηθείσες αναλήψεις υποχρεώσεων
                        
                        
                           —
                        
                        
                           
                              (748)
                           
                        
                     
                           Σύνολο
                        
                        
                           68 116
                        
                        
                           52 887
                        
                     
         
               (130)
            
            Για το χαρτοφυλάκιο χρεογράφων και το επιμέρους χαρτοφυλάκιο ABS των δομημένων χρεογράφων, οι αγοραίες αξίες ήταν ήδη διαθέσιμες ή θα μπορούσαν να προκύψουν από τις εκτιμήσεις της αξίας των περιουσιακών στοιχείων για τα οποία ήταν ήδη διαθέσιμες οι αγοραίες αξίες (18,430 δισ. ευρώ (το ποσό αυτό αναλύεται ως ακολούθως: 
                  )) και σε 2,9 δισ. ευρώ αντίστοιχα.
         
               (131)
            
            Για το χαρτοφυλάκιο δανείων, χρησιμοποιήθηκε προσομοίωση ακραίων καταστάσεων (68) ως κατά προσέγγιση αγοραία αξία που ήταν αποτέλεσμα μείωσης για μη αναληφθείσες πιστωτικές γραμμές 748 εκατ. ευρώ (σύνολο 16,607 δισ. ευρώ, που αναλύεται ως εξής: 
                  ).
         
               (132)
            
            
               Για το επιμέρους χαρτοφυλάκιο European Super Seniors, η αρχική εκτίμηση της WestLB για αναμενόμενες ζημίες κρίνεται πολύ συντηρητική και ότι προσεγγίζει έναν υπολογισμό της αγοραίας αξίας. Ως εκ τούτου, η ΠΟΑ της WestLB για το χαρτοφυλάκιο ESS θα μπορούσε να χρησιμοποιηθεί ως εκτίμηση της αγοραίας αξίας (1,750 δισ. ευρώ) (69). Όσον αφορά το χαρτοφυλάκιο Phoenix, το οποίο είναι δομημένο χρεόγραφο με σύνθετη διάρθρωση αποπληρωμής, η αγοραία αξία μπορεί να υπολογιστεί κατά προσέγγιση με τον ακόλουθο τρόπο: πρώτον, η τρέχουσα τιμή αγοράς (εφεξής «MtM») των υποκειμένων εξασφαλίσεων υπολογίστηκε περίπου σε 54 % (12,375 δισ. ευρώ). Λαμβάνοντας υπόψη τα διαθέσιμα ταμειακά (1,325 δισ. ευρώ που θα προστεθούν) και τις πιθανές ταμειακές εκροές (περίπου 0,5 δισ. ευρώ με ένα δυσμενές σενάριο, παρόμοιο με την MtM), η αγοραία αξία μπορεί να εκτιμηθεί περίπου σε 13,2 δισ. ευρώ (70).
            
         
               (133)
            
            
               Εάν συγκριθεί το συνολικό ποσό (52,887 δισ. ευρώ) με την τιμή μεταβίβασης (68,116 δισ. ευρώ), ορίζεται το ποσό της ενίσχυσης, από το οποίο έχουν αφαιρεθεί ορισμένοι ελαφρυντικοί παράγοντες. Οι ελαφρυντικοί παράγοντες που αναφέρονται ανωτέρω στην αιτιολογική σκέψη 93 είναι 3,267 δισ. ευρώ για το κεφάλαιο της ΕΑΑ· 882 εκατ. ευρώ για τις κληρονομηθείσες υποχρεώσεις και 268 εκατ. ευρώ μέσω της μεταφοράς των τίτλων που συνδέονται με πιστώσεις στο εσωτερικό του χαρτοφυλακίου Phoenix. Συνεπώς, το ποσό της κρατικής ενίσχυσης ανέρχεται σε 10,812 δισ. ευρώ, δηλαδή 15,229 δισ. ευρώ - 4,417 δισ. ευρώ.
            
         
               (134)
            
            
               Αυτό το ποσό της ενίσχυσης περιλαμβάνει εγγυήσεις που παρέχονται από τους μετόχους της WestLB για την κάλυψη των ζημιών της ΕΑΑ (βλ. αιτιολογικές σκέψεις 33 έως 40), διότι οι εγγυήσεις αυτές θα αντικαταστήσουν τη δέσμευση που ανέλαβε το κράτος αγοράζοντας τα περιουσιακά στοιχεία της WestLB μέσω της ΕΑΑ. Πρέπει να τονιστεί, ότι σύμφωνα με το FMStFG, το κράτος πρέπει να αποζημιωθεί από τους μετόχους για κάθε ζημία που θα καταγραφεί στο μέλλον. Συνεπώς, αυτή η ευθύνη του κράτους αντικαθίσταται στην πράξη από την ευθύνη των μετόχων της WestLB σε εσωτερικό επίπεδο. Συνεπώς, η υποκατάσταση αυτή δεν έχει επίπτωση έναντι του δικαιούχου και η μεταχείριση αυτών των εγγυήσεων ως χωριστή πηγή ενίσχυσης θα συνεπαγόταν διπλό υπολογισμό της ενίσχυσης. Οι εγγυήσεις αυτές δεν αυξάνουν, συνεπώς, το ποσό της ενίσχυσης στην πρώτη μεταβίβαση περιουσιακών στοιχείων στην ΕΑΑ.
            
         στ.   Η ΔΕΥΤΕΡΗ ΜΕΤΑΒΙΒΑΣΗ ΠΕΡΙΟΥΣΙΑΚΩΝ ΣΤΟΙΧΕΙΩΝ - ΑΝΑΣΥΣΤΑΣΗ ΤΩΝ ΠΟΡΩΝ ΤΗΣ EAA
   
               (135)
            
            
               Η δεύτερη μεταβίβαση αφορά την πιθανή ανασύσταση των πόρων της ΕΑΑ με όλα τα τρέχοντα στοιχεία ενεργητικού και τις υποχρεώσεις της WestLB. Πρέπει να λαμβάνεται υπόψη ότι μόνο η μεταβίβαση του χαρτοφυλακίου WestImmo στην ΕΑΑ είναι βέβαιο ότι θα πραγματοποιηθεί, ενώ η μεταβίβαση περιουσιακών στοιχείων και υποχρεώσεων που συνδέονται με τη Verbundbank και την Pfandbriefbank είναι απλή πιθανότητα. Επιπλέον, η WestLB έχει διαθέσει προς πώληση όλα τα στοιχεία και τις επιχειρηματικές μονάδες της και, ως εκ τούτου, τα σχετικά περιουσιακά στοιχεία και οι υποχρεώσεις υπάρχει ακόμη δυνατότητα να εκποιηθούν σε αγοραίες τιμές πριν την 30ή Ιουνίου 2012 και, ως εκ τούτου, να μη μεταβιβαστούν στην ΕΑΑ. Η ακόλουθη εκτίμηση βασίζεται, ωστόσο, στην επιφυλακτική παραδοχή ότι, στις 30 Ιουνίου 2012, όλα τα υφιστάμενα περιουσιακά στοιχεία και οι υποχρεώσεις της WestLB θα μεταβιβαστούν στην ΕΑΑ.
            
         
               (136)
            
            
               Όσον αφορά την WestImmo, χαρτοφυλάκιο περιουσιακών στοιχείων και υποχρεώσεων της τάξης των [5,3-6,9] δισ. ευρώ (λογιστική αξία HBG) θα αποσπαστεί και θα μεταβιβαστεί στην ΕΑΑ. Η αγοραία αξία έχει προσδιοριστεί όπως αναφέρεται στον πίνακα 4 ανωτέρω. Η Επιτροπή έχει εκτιμήσει τα στοιχεία για την αγοραία αξία και εξηγεί γιατί το ποσό πρέπει να θεωρείται με επιφύλαξη επαρκές. Συνεπώς, προσδιορίζει τη διαφορά ανάμεσα στις τιμές μεταβίβασης και τις αγοραίες αξίες, δηλ. το ποσό της ενίσχυσης για το μερίδιο της WestImmo στην δεύτερη μεταβίβαση περιουσιακών στοιχείων σε [300-800] εκατ. ευρώ.
            
         
               (137)
            
            
               Επιπλέον, η Γερμανία υποστηρίζει ότι, σε περίπτωση που η WestImmo, απαλλαγμένη από το αποσπασθέν χαρτοφυλάκιο, δεν μπορεί να πωληθεί ως Pfandbriefbank αλλά θα πρέπει να μεταβιβαστεί στην ΕΑΑ, η τιμή μεταβίβασής της θα είναι ίση με την αγοραία αξία της. Το επιχείρημα αυτό θεωρείται εύλογο, δεδομένου ότι η Pfandbriefbank έχει αποδεσμευθεί επί τούτου από τα απομειωμένα περιουσιακά στοιχεία.
            
         
               (138)
            
            
               Στην περίπτωση της WestLB, θα αφαιρεθούν περιουσιακά στοιχεία και υποχρεώσεις της τάξης των [120-150] δισ. ευρώ (ονομαστική αξία HGB). Οι αγοραίες αξίες του χαρτοφυλακίου έχουν υπολογιστεί σε [1,0-1,8] δισ. ευρώ κάτω από τις ονομαστικές αξίες τους GHB, όπως αναφέρεται στον πίνακα 3 στην αιτιολογική σκέψη 53. Η Επιτροπή έχει εκτιμήσει τα στοιχεία για την αγοραία αξία των υπολοίπων περιουσιακών στοιχείων και υποχρεώσεων της WestLB. Δεν εντόπισε διαφορές στην αποτίμηση της αγοράς. Πράγματι, η Επιτροπή υπενθυμίζει ότι η WestLB έχει απαλλαγεί από τα απομειωμένα περιουσιακά στοιχεία στο πλαίσιο της πρώτης μεταβίβασης περιουσιακών στοιχείων και ότι η συνακόλουθη κεφαλαιακή αρωγή ήταν πολύ μεγάλη. Συνεπώς, δεν εκπλήσσει το ότι η ποιότητα του χαρτοφυλακίου και, ως εκ τούτου, η αγοραία αξία του είναι πολύ καλύτερη από αυτήν της πρώτης μεταβίβασης. Συνεπώς, η Επιτροπή αποδέχεται ότι η αγοραία αξία του χαρτοφυλακίου των περιουσιακών στοιχείων και υποχρεώσεων είναι συνολικά κατά [1,0-1,8] δισ. ευρώ κατώτερη από τις αγοραίες αξίες (ονομαστικές αξίες HGB) και ότι το ποσό της ενίσχυσης από τη δεύτερη μεταβίβαση περιουσιακών στοιχείων για τη WestLB είναι ίσο με [1,0-1,8] δισ. ευρώ
            
         
               (139)
            
            
               Συνολικά, οι αγοραίες αξίες της δεύτερης μεταβίβασης περιουσιακών στοιχείων είναι κατά [1,3-2,6 ] δισ. ευρώ κατώτερες από τις τιμές μεταβίβασής τους. Το συνολικό ποσό της ενίσχυσης για τη δεύτερη μεταβίβαση περιουσιακών στοιχείων είναι συνεπώς [1,3-2,6] δισ. ευρώ.
            
         ζ.   ΠΑΡΟΧΗ ΕΝΙΣΧΥΣΗΣ ΡΕΥΣΤΟΤΗΤΑΣ ΑΠΟ ΤΟΥΣ ΜΕΤΟΧΟΥΣ ΤΗΣ WESTLB ΤΟ ΠΡΩΤΟ ΕΞΑΜΗΝΟ ΤΟΥ 2012
   
               (140)
            
            
               Αφού μεταβιβαστούν όλα τα περιουσιακά στοιχεία της WestLB στην ΕΑΑ, η ΕΑΑ θα μεριμνήσει για τη χρηματοδότησή τους. Μέχρι τις 30 Ιουνίου 2012 (δηλ. μέχρι να πραγματοποιηθεί η μεταβίβαση), οι μέτοχοι της WestLB θα παρέχουν κάθε στήριξη ρευστότητας που είναι αναγκαία για να διασφαλιστεί η πραγματοποίηση της μεταβίβασης περιουσιακών στοιχείων στην ΕΑΑ. Το μέτρο αυτό μπορεί να θεωρηθεί αναπόσπαστο μέρος της συνολικής διαδικασίας εκκαθάρισης, διότι απλώς θωρακίζει την περίοδο μεταβίβασης σε περίπτωση που υπάρξει αναταραχή στις αγορές πριν τις 30 Ιουνίου 2012. Παρέχει, παρόλα αυτά, πρόσθετο προσωρινό πλεονέκτημα στη WestLB (71), το οποίο […]. Εφόσον οι μέτοχοι της WestLB είναι δημόσιες αρχές ή οργανισμοί υπό τον τελικό έλεγχο του δημοσίου, στο οποίο θα καταλογιστεί κάθε απόφαση για τη χορήγηση ρευστότητας στο πλαίσιο της μεταβίβασης, το μέτρο εφαρμόζεται με κρατικούς πόρους. Όπως εξηγείται στην αιτιολογική σκέψη 118, δεδομένων των χαρακτηριστικών του τραπεζικού κλάδου στη Γερμανία, η παροχή ενός τέτοιου πλεονεκτήματος θα μπορούσε να νοθεύσει τον ανταγωνισμό και να επηρεάσει τις συναλλαγές μεταξύ των κρατών μελών. Ως εκ τούτου, η παροχή στήριξης ρευστότητας από τους μετόχους της WestLB το πρώτο εξάμηνο του 2012 συνιστά κρατική ενίσχυση.
            
         η.   ΣΥΜΠΕΡΑΣΜΑ
   Εν κατακλείδι, η WestLB έχει ωφεληθεί από τα ακόλουθα μέτρα κρατικής ενίσχυσης:
   
      Πίνακας 7
   
   
      Συνοπτική παρουσίαση των μέτρων
   
   
               Κεφαλαιακά ή παρόμοια μέτρα
            
            
               Στοιχείο ενίσχυσης
               (δισ. ευρώ)
            
         
               Θωράκιση του χαρτοφυλακίου Phoenix έναντι κινδύνου
            
            
               5
            
         
               Η εισφορά κεφαλαίου στο πλαίσιο της πρώτης μεταβίβασης περιουσιακών στοιχείων
            
            
               3
            
         
               Το συμπληρωματικό κεφαλαιακό μέσο γα την SPM bank
            
            
               1
            
         
               Συμπληρωματική κάλυψη ζημίας από την NRW για την SPM bank
            
            
               [0,5-2,0]
            
         
               Η πρώτη μεταβίβαση περιουσιακών στοιχείων
            
            
               10,812
            
         
               Η δεύτερη μεταβίβαση - αναπλήρωση των πόρων της ΕΑΑ με περιουσιακά στοιχεία και υποχρεώσεις της WestImmo (αποσπασθέν χαρτοφυλάκιο)
            
            
               [0,3-0,8]
            
         
               Δεύτερη μεταβίβαση - ανασύσταση των πόρων της ΕΑΑ με περιουσιακά στοιχεία και υποχρεώσεις της WestLB
            
            
               [1,0-1,8]
            
         
               Σύνολο
            
            
               [21,6-24,4]
            
         
               
                  Ποσοστό ενίσχυσης, σε σύγκριση με ποσό 88,5 δισ. ευρώ RWA (στις 30.12.2008)
               
            
            
               [24,4-27,6]%
            
         
               
                  Μέτρα ρευστότητας
               
            
            
               […]
            
         2   ΣΥΜΒΙΒΑΣΙΜΟ ΤΗΣ ΕΝΙΣΧΥΣΗΣ ΜΕ ΤΗΝ ΕΣΩΤΕΡΙΚΗ ΑΓΟΡΑ
   
   α.   ΕΦΑΡΜΟΓΗ ΤΟΥ ΑΡΘΡΟΥ 107 ΠΑΡΑΓΡΑΦΟΣ 3 ΣΤΟΙΧΕΙΟ Β) ΤΗΣ ΣΛΕΕ
   
               (141)
            
            
               Το άρθρο 107 παράγραφος 3 στοιχείο β) της ΣΛΕΕ εξουσιοδοτεί την Επιτροπή να διαπιστώνει ότι η ενίσχυση είναι συμβιβάσιμη με την εσωτερική αγορά εάν αποσκοπεί στην «αποκατάσταση σοβαρής διαταραχής της οικονομίας ενός κράτους μέλους». Η Επιτροπή έχει αναγνωρίσει ότι οι συνθήκες παγκόσμιας χρηματοπιστωτικής κρίσης μπορεί να δημιουργήσουν σοβαρή διαταραχή στην οικονομία ενός κράτους μέλους και ότι μέτρα που στηρίζουν τις τράπεζες μπορούν να αποκαταστήσουν αυτή τη διαταραχή. Η εν λόγω εκτίμηση έχει επιβεβαιωθεί στην ανακοίνωση της Επιτροπής Η ανακεφαλαιοποίηση χρηματοπιστωτικών οργανισμών στην τρέχουσα χρηματοπιστωτική κρίση: περιορισμός της ενίσχυσης στο ελάχιστα αναγκαίο και διασφαλίσεις από αδικαιολόγητες στρεβλώσεις του ανταγωνισμού
                   (72) (εφεξής ανακοίνωση περί ανακεφαλαιοποίησης»), στην ανακοίνωση για τα απομειωμένα περιουσιακά στοιχεία και στην ανακοίνωση για τα μέτρα αναδιάρθρωσης. Η Επιτροπή εξακολουθεί να θεωρεί ότι πληρούνται οι απαιτήσεις για την έγκριση μιας κρατικής ενίσχυσης κατ' εφαρμογή του άρθρου 107 παράγραφος 3 στοιχείο β) της ΣΛΕΕ ενόψει της επανεμφάνισης πιέσεων στις χρηματοπιστωτικές αγορές. Η Επιτροπή επιβεβαίωσε αυτή την άποψη με την έκδοση, τον Δεκέμβριο του 2010, ανακοίνωσης η οποία παρατείνει μέχρι τις 31 Δεκεμβρίου 2011 την εφαρμογή των κανόνων για τις κρατικές ενισχύσεις, με στόχο τη στήριξη μέτρων υπέρ των τραπεζών στο πλαίσιο της χρηματοπιστωτικής κρίσης (73). Η Επιτροπή έχει παρατείνει την εφαρμογή αυτών των κανόνων και μετά τις 31 Δεκεμβρίου 2011 (74).
            
         
               (142)
            
            
               Αναφορικά με τη γερμανική οικονομία, αυτή η ανάλυση επιβεβαιώθηκε με την έγκριση από την Επιτροπή διαφόρων μέτρων που έλαβαν οι γερμανικές αρχές για την καταπολέμηση της χρηματοπιστωτικής κρίσης και, ιδίως με την έγκριση και τις παρατάσεις της γερμανικής δέσμης μέτρων διάσωσης (75).
            
         
               (143)
            
            
               Η ανεξέλεγκτη κατάρρευση μιας τράπεζας, όπως η WestLB, θα μπορούσε να επηρεάσει άμεσα τις χρηματοπιστωτικές αγορές και, κατ’ επέκταση, τη συνολική οικονομία ενός κράτους μέλους. Λόγω της τρέχουσας ασταθούς κατάστασης των χρηματοπιστωτικών αγορών, η Επιτροπή εξακολουθεί να βασίζει την εκτίμησή της για τα μέτρα κρατικών ενισχύσεων στον τραπεζικό τομέα στο άρθρο 107 παράγραφος 3 στοιχείο β) της ΣΛΕΕ.
            
         β.   ΤΟ ΣΥΜΒΙΒΑΣΙΜΟ ΤΩΝ ΜΕΤΡΩΝ ΓΙΑ ΤΑ ΑΠΟΜΕΙΩΜΕΝΑ ΠΕΡΙΟΥΣΙΑΚΑ ΣΤΟΙΧΕΙΑ
   
               (144)
            
            
               Για τους λόγους που εξηγούνται στις αιτιολογικές σκέψεις 125 και 126, το συμβιβάσιμο της πρώτης μεταβίβασης περιουσιακών στοιχείων στην ΕΑΑ πρέπει να εκτιμηθεί βάσει της ανακοίνωσης για τα απομειωμένα περιουσιακά στοιχεία. Η εκτίμηση του συμβιβάσιμου εστιάζεται στο αν η μεταβίβαση περιουσιακών στοιχείων πραγματοποιείται πάνω από την αγοραία αξία, αλλά χωρίς υπέρβαση της πραγματικής οικονομικής αξίας, όπως ορίζεται στην παράγραφο 40 της ανακοίνωσης για τα απομειωμένα περιουσιακά στοιχεία. Για να είναι το μέτρο ενίσχυσης συμβιβάσιμο, η τιμή μεταβίβασης, θα πρέπει, σύμφωνα με την παράγραφο 41 της ανακοίνωσης για τα απομειωμένα περιουσιακά στοιχεία, να μην υπερβαίνει την ΠΟΑ και η μεταβίβαση delta να είναι μηδενική. Η κατωτέρω εκτίμηση εστιάζεται πρώτα στο ποσό της μεταβίβασης delta (βλ. αιτιολογικές σκέψεις 144 έως 159). Εάν η τιμή της μεταβίβασης delta δεν είναι μηδενική, δηλ. εάν είναι ανώτερη από την ΠΟΑ, θα πρέπει να επιστραφεί ή να ανακληθεί (βλ. αιτιολογικές σκέψεις 161 και 162).
            
         i)   
         Το συμβιβάσιμο της πρώτης μεταβίβασης περιουσιακών στοιχείων στην EAA
      
   
   
               (145)
            
            
               Η Γερμανία αμφισβήτησε τον προσδιορισμό της ΠΟΑ σε σχέση με την πρώτη μεταβίβαση περιουσιακών στοιχείων στην ΕΑΑ. Οι παρατηρήσεις της αποσκοπούν στην αντίκρουση του συμπεράσματος της απόφασης του Νοεμβρίου 2010 ότι η τιμή μεταβίβασης delta ανέρχεται σε 3,414 δισ. ευρώ. Η Επιτροπή έχει εξετάσει τις παρατηρήσεις της Γερμανίας. Τα αποτελέσματα της ανάλυσής της συνοψίζονται κατωτέρω:
            
         —   Όσον αφορά την αποτίμηση γενικά
   
   
               (146)
            
            
               Όσον αφορά τη συνολική διαδικασία αποτίμησης, κατά τον προσδιορισμό της ΠΟΑ των προς μεταβίβαση περιουσιακών στοιχείων, η Επιτροπή εμμένει στην άποψη ότι η εκτίμησή της δεν ήταν υπερβολικά συντηρητική, αλλά ήταν σύμφωνη με την παράγραφο 37 της ανακοίνωσης για τα απομειωμένα στοιχεία ενεργητικού. Η παράγραφος 37 της εν λόγω ανακοίνωσης υποχρεώνει την Επιτροπή να εφαρμόζει σωστή και συνεπή προσέγγιση για την αποτίμηση περιουσιακών στοιχείων, περιλαμβανομένων των περισσότερο σύνθετων και λιγότερο ρευστοποιήσιμων περιουσιακών στοιχείων, έτσι ώστε να αποφεύγονται οι αδικαιολόγητες στρεβλώσεις του ανταγωνισμού. Η Επιτροπή έχει εξηγήσει στην απόφαση του Νοεμβρίου 2010 ότι η μέθοδος αυτή είναι σύμφωνη με την πρακτική της σε θέματα λήψης αποφάσεων. Οι μέθοδοι που εφαρμόζουν άλλοι φορείς, όπως η CEBS είναι ασφαλώς αξιόπιστες, αλλά δεν είναι κατάλληλες για τον συγκεκριμένο σκοπό.
            
         
               (147)
            
            
               Η Επιτροπή δεν έχει πεισθεί ότι η προτεινόμενη από την WestLB προσέγγιση είναι σύμφωνη με την πρακτική της έκδοσης αποφάσεων σε θέματα κρατικών ενισχύσεων. Η Επιτροπή επισημαίνει, πράγματι, ότι η Bundesbank δεν επιβεβαίωσε την προταθείσα από την WestLB ΠΟΑ, αλλά αντίθετα επέκρινε τόσο τη μεθοδολογία όσο και την παράμετρο που χρησιμοποίησε η WestLB (76). Αυτή η κριτική στάση αντικρούει τον ισχυρισμό της Γερμανίας ότι η μεθοδολογία της WestLB συνιστά γενικά «αναγνωρισμένη τεχνική εμπειρογνωμοσύνη». Συνεπώς, η Επιτροπή εμμένει στην άποψη ότι η μεθοδολογία της WestLB παρεκκλίνει από τη συνήθη πρακτική (77).
            
         —   Όσον αφορά την αποτίμηση στο επίπεδο των επιμέρους χαρτοφυλακίων
   
   
               (148)
            
            
               Ως προς τη λεπτομερή αποτίμηση της αξίας, καταρχάς όσον αφορά το χαρτοφυλάκιο «δομημένων χρεογράφων», η Επιτροπή επισημαίνει ότι δεν υπάρχουν σημαντικές αποκλίσεις. Πράγματι, η εκτίμηση της ΠΟΑ από την Επιτροπή για το σύνολο αυτής της κατηγορίας περιουσιακών στοιχείων είναι πολύ παραπλήσια με την εκτίμηση της WestLB. Η Επιτροπή απέφυγε να χρησιμοποιήσει συντηρητικές παραδοχές, διότι, εάν το έπραττε, θα επικύρωνε ή θα απέρριπτε τις αποτιμήσεις της αξίας του κάθε χαρτοφυλακίου. Αντ' αυτού, ακολούθησε τη συμβουλή του εμπειρογνώμονα της να επανεκτιμήσει τη συντηρητική προσέγγιση της WestLB για το επιμέρους χαρτοφυλάκιο «European Super Senior». Η Επιτροπή εξέτασε την αναλυτική έκθεση εμπειρογνώμονα, η οποία περιείχε επανεξέταση των κύριων επιμέρους κατηγοριών περιουσιακών στοιχείων (ABS CDOs (78), άλλα CDOs (79), US RMBS (80), US CMBS (81), US ABS (82), EUR ABS (83) και Financials), και διαπίστωσε ότι οι μεθοδολογίες και τα αποτελέσματα ήταν συνεπή με άλλες περιπτώσεις, όπως αυτές που αναφέρονταν στην απόφαση για την κίνηση διαδικασίας.
            
         
               (149)
            
            
               Δεύτερον, όσον αφορά το χαρτοφυλάκιο δανείων, η Επιτροπή δεν δέχεται τον ισχυρισμό της Γερμανίας για έλλειψη διαφάνειας και ασυνέπειες της εκτίμησης των εμπειρογνωμόνων της. Υπενθυμίζει ότι έχει δώσει οδηγίες για την καταλληλότητα ορισμένων μεθοδολογιών για την εκτίμηση της ΠΟΑ. Παραδείγματος χάρη, η Επιτροπή σύστησε ένα μεγάλο δείγμα περιουσιακών στοιχείων από το χαρτοφυλάκιο δανείων για να εκτιμήσει την καταλληλότητα των υφισταμένων συστημάτων αξιολόγησης της πιστοληπτικής ικανότητας, τις συνακόλουθες πιθανότητες αθέτησης και την LGD. Η Γερμανία δεν ακολούθησε αυτή τη σύσταση. Η Επιτροπή τόνισε επίσης ότι, όπως εξηγείται στην παράγραφο 41 της ανακοίνωσης για τα απομειωμένα περιουσιακά στοιχεία, έπρεπε να χρησιμοποιήσει προσεκτικά την LGD και προσομοιώσεις ακραίων καταστάσεων για πιθανότητες αθέτησης. Σύμφωνα με την πρακτική της Επιτροπής σε θέματα λήψης αποφάσεων, η εκτίμηση μιας μεταβίβασης περιουσιακών στοιχείων πρέπει να βασίζεται στην ΠΟΑ των περιουσιακών στοιχείων. Εν κατακλείδι, η Επιτροπή επιβεβαιώνει την προηγούμενη εκτίμησή της ότι η αποτίμηση της αξίας πρέπει να διορθωθεί περίπου κατά 1 δισ. ευρώ.
            
         
               (150)
            
            
               Τρίτον, όσον αφορά το «χαρτοφυλάκιο χρεογράφων», η Επιτροπή συμφωνεί με τη Γερμανία ότι οι διαφορές προέρχονται από την εκτίμηση αν οι εξεταζόμενες αγορές είναι απομειωμένες. Στην πραγματικότητα, το ερώτημα θα μπορούσε να είναι αν αυτό το μέρος του χαρτοφυλακίου μπορεί να κριθεί επιλέξιμο βάσει της ανακοίνωσης για τα απομειωμένα περιουσιακά στοιχεία. Θα μπορούσε να υποστηριχθεί ότι, μολονότι θα μπορούσε να προβλεφθεί σχετική ευελιξία επιτρέποντας την απαλλαγή των τραπεζών από στοιχεία που δεν συνδέονται με τα πρώτα στάδια της χρηματοπιστωτικής κρίσης, περιουσιακά στοιχεία τα οποία δεν μπορεί να θεωρηθεί ότι ήταν απομειωμένα κατά τον χρόνο της μεταβίβασης θα έπρεπε να καλύπτονται από πρόγραμμα αρωγής. Με βάση αυτή την άποψη, η αρωγή για τα περιουσιακά στοιχεία δεν πρέπει να λειτουργεί ως μορφή ανοικτής ασφάλισης έναντι των συνεπειών της ύφεσης. Από την άλλη πλευρά, η απαλλαγή από μεγάλα χαρτοφυλάκια αξίας πολλών δισ. ευρώ θα μπορούσε να προκαλέσει νόθευση αυτών των αγορών. Για να εξασφαλιστεί μια ισορροπία ανάμεσα στον στόχο της διατήρησης της χρηματοπιστωτικής σταθερότητας και την ανάγκη αποτροπής στρεβλώσεων του ανταγωνισμού, η ανακοίνωση για τα απομειωμένα περιουσιακά στοιχεία επιτρέπει τη μεταβίβαση αυτών των περιουσιακών στοιχείων. Εντούτοις, εφόσον η αγορά αυτών των περιουσιακών στοιχείων είναι πλήρως λειτουργική (δηλ. δεν έχει υποστεί απομείωση), η ΠΟΑ θα είναι ίση ή κατά προσέγγιση ίση με την αγοραία αξία.
            
         
               (151)
            
            
               Σε αντίθεση με την WestLB η οποία εκτιμά αν υπάρχει λειτουργούσα αγορά με το αποκλειστικό κριτήριο της ρευστότητας, η Επιτροπή παρατηρεί (84) ότι η αφετηρία για να εκτιμηθεί η απομείωση μιας αγοράς είναι η σύγκριση με μια αγορά που λειτουργεί ικανοποιητικά για τα συγκεκριμένα περιουσιακά στοιχεία. Σε μια αγορά που λειτουργεί ομαλά, μια συναλλαγή εκτελείται μεταξύ ενός πρόθυμου αγοραστή και ενός πρόθυμου πωλητή. Η έννοια του πρόθυμου αγοραστή και πωλητή σημαίνει ότι η συναλλαγή είναι εκούσια και, ως εκ τούτου, χωρίς καταναγκασμό.
            
         
               (152)
            
            
               Οι εμπειρογνώμονες της Επιτροπής πρότειναν διαφανή κριτήρια για μια αγορά που λειτουργεί φυσιολογικά, τα οποία ενέκρινε η Επιτροπή (85). Ενώ η επαρκής ρευστότητα ή το μικρό άνοιγμα των προσφορών δηλώνουν μια λειτουργούσα αγορά, το αντίθετο δεν είναι αναγκαστικά αληθές. Παραδείγματος χάρη, ένα χρεόγραφο που ανήκει σε ιδιώτες, το οποίο έχει εκδοθεί από φερέγγυο και σταθερό εκδότη, θα μπορούσε να μην είναι ρευστοποιήσιμο. Παρόλα αυτά, εάν παραστεί ανάγκη, θα μπορούσε εύκολα να ληφθεί μια ανταγωνιστική προσφορά της αγοράς, που θα προσεγγίζει την τρέχουσα τιμή της αγοράς η οποία έχει υπολογιστεί για τα χρεόγραφα. Συνεπώς, τα προταθέντα από τη WestLB κριτήρια είναι υπερβολικά στενά για να εκτιμήσουν την κανονική λειτουργία μιας αγοράς.
            
         
               (153)
            
            
               Πρέπει να επισημανθεί ότι ο λανθασμένος καταλογισμός μη απομειωμένων στοιχείων ως απομειωμένα περιουσιακά στοιχεία δεν συνιστά από μόνος του πρόβλημα για τον καθορισμό της ΠΟΑ. Θα μπορούσε να αναμένεται ότι η ΠΟΑ που υπολογίζεται για παρόμοιες θέσεις ενεργητικού προσεγγίζει την αγοραία αξία του ενεργητικού, υπό την προϋπόθεση ότι χρησιμοποιείται κατάλληλη μέθοδος αποτίμησης. Κάθε μέθοδος υπολογισμού της ΠΟΑ πρέπει να συγκλίνει σε μεγάλο βαθμό με την αγοραία τιμή, όταν μια συγκεκριμένη αγορά δεν είναι απομειωμένη. Πράγματι, οι περιπτώσεις λανθασμένου υπολογισμού συνιστούν δοκιμή καταλληλότητας της μεθόδου υπολογισμού της ΠΟΑ και των χρησιμοποιούμενων παραμέτρων.
            
         
               (154)
            
            
               Όσον αφορά τον ισχυρισμό της Γερμανίας ότι ορισμένες αγορές κρατικών ομολόγων ήταν απομειωμένες στο τέλος του 2009, η Επιτροπή παρατηρεί ότι τα κριτήρια που αποτελούσαν δείκτη μιας λειτουργούσας αγοράς ικανοποιούνταν εκείνη την περίοδο. Αντιθέτως, συγκεκριμένες επιμέρους αγορές κρατικών χρεογράφων παρουσίαζαν στοιχεία απομείωσης προς το τέλος του δεύτερου τριμήνου του 2010 (86) και μετά, ιδίως με τις παρεμβάσεις της ΕΚΤ και άλλων ευρωπαϊκών οργάνων. Παρόλα αυτά, αυτό δεν ίσχυε στις 31 Δεκεμβρίου 2009 ούτε στις 31 Μαρτίου του 2010, τις δύο ημερομηνίες αναφοράς που λήφθηκαν υπόψη κατά την αποτίμηση.
            
         
               (155)
            
            
               Συνεπώς, η Επιτροπή εμμένει στην άποψή της ότι η WestLB είτε χρησιμοποίησε λανθασμένη μέθοδο αποτίμησης της αξίας είτε εφάρμοσε λανθασμένες παραμέτρους στη μεθοδολογία της για την αποτίμηση της αξίας, με αποτέλεσμα να απαιτείται διόρθωση της τιμής κατά περίπου 600 εκατ. ευρώ.
            
         
               (156)
            
            
               Εν κατακλείδι, η Επιτροπή κρίνει ότι η εκτίμηση της ΠΟΑ για κάθε ένα από τα τρία επιμέρους χαρτοφυλάκια, όπως αναφέρεται στην έκθεση των εμπειρογνωμόνων, είναι έγκυρη και συνεπής με την πρακτική της κατά τη λήψη αποφάσεων. Ως εκ τούτου, η Επιτροπή θεωρεί ότι η διαφορά μεταξύ της τιμής μεταβίβασης και της ΠΟΑ των περιουσιακών στοιχείων του χαρτοφυλακίου ανέρχεται σε 6,949 δισ. ευρώ (87).
            
         
               (157)
            
            
               Στην απόφαση του Νοεμβρίου 2010, η Επιτροπή εξέφρασε αμφιβολίες αν όλα τα περιουσιακά στοιχεία ήταν επιλέξιμα για τη μεταβίβαση. Η Επιτροπή έλαβε καταστάσεις της πρώτης ετήσιας έκθεσης της ΕΑΑ ως αποδεικτικό στοιχείο ότι είχαν ήδη σημειωθεί ορισμένες απομειώσεις περιουσιακών στοιχείων κατά την ημερομηνία της μεταβίβασης, μολονότι τα εν λόγω περιουσιακά στοιχεία δεν εμπίπτουν στο πεδίο της παραγράφου 32 της ανακοίνωσης για τα απομειωμένα περιουσιακά στοιχεία. Εντούτοις, η Γερμανία υπέβαλε στη συνέχεια πρόσθετα στοιχεία και εξήγησε την πρόβλεψη χρέους που πραγματοποίησε η ΕΑΑ και το ποσό των ζημιών που είχαν υποστεί τα περιουσιακά στοιχεία που μεταβιβάστηκαν στην ΕΑΑ. Οι εξηγήσεις αυτές ήταν λογικές και αίρουν τις ανησυχίες της Επιτροπής. Δεν είναι συνεπώς αναγκαίο να γίνουν περαιτέρω διορθώσεις όσον αφορά την μη επιλεξιμότητα των περιουσιακών στοιχείων.
            
         —   Ελαφρυντικοί παράγοντες
   
   
               (158)
            
            
               Η Επιτροπή δεν αποδέχεται ούτε τους ελαφρυντικούς παράγοντες πέρα από αυτούς που είχε ήδη αποδεχθεί στην απόφαση του Νοεμβρίου 2010. Αποδέχθηκε ήδη τις αντισταθμιστικές επιπτώσεις της εισφοράς κεφαλαίου (ύψους 3,267 δισ. ευρώ) και των χρεογράφων CLN (268 εκατ. ευρώ) (88), όπως αναφέρεται στον πίνακα 2 στην αιτιολογική σκέψη 44. Επιπλέον, η Επιτροπή κάλεσε τη Γερμανία να αναθέσει στην Bundesbank να σχολιάσει τις αντισταθμιστικές επιπτώσεις και να προτείνει τυχόν τροποποιήσεις της αποτίμησης της αξίας του χαρτοφυλακίου με επαλήθευση και επιβεβαίωση μιας ρυθμιστικής αρχής, όπως η Bundesbank, σύμφωνα με τις οδηγίες της ανακοίνωσης για τα απομειωμένα περιουσιακά στοιχεία. Δεν υπήρξε καμία επαλήθευση ούτε επιβεβαίωση από τη ρυθμιστική αρχή.
            
         
               (159)
            
            
               Όσον αφορά τις κληρονομηθείσες υποχρεώσεις, η Επιτροπή επισημαίνει ότι η ανακοίνωση για τα απομειωμένα περιουσιακά στοιχεία δεν εξετάζει την αποτίμηση των στοιχείων παθητικού καθαυτή. Έπρεπε, συνεπώς, να αξιολογήσει τον τρόπο αντιμετώπισης μιας μεταβίβασης στοιχείων ενεργητικού και παθητικού στην προκειμένη περίπτωση. Ενώ η Επιτροπή αναγνωρίζει το δυνητικό οικονομικό μειονέκτημα της μεταβίβασης υποχρεώσεων χαμηλής απόδοσης, έπρεπε να εξασφαλίσει μια ισορροπία ανάμεσα σε συμβατά ποσά για τα περιουσιακά στοιχεία και για τα ποσά από την πλευρά των υποχρεώσεων. Ως εκ τούτου, ενώ η Επιτροπή έλαβε υπόψη την επίπτωση των κληρονομημένων υποχρεώσεων κατά την εκτίμηση του συνολικού ποσού της ενίσχυσης (βλ. αιτιολογική σκέψη 133, δεν θεωρεί ότι αυτό μπορεί να εφαρμοστεί στην εκτίμηση της ΠΟΑ).
            
         
               (160)
            
            
               Όσον αφορά τα θετικά μελλοντικά αποτελέσματα για τα μεταβιβασθέντα περιουσιακά στοιχεία, η Επιτροπή δεν αποδέχεται το επιχείρημα της Γερμανίας και εμμένει στην άποψη ότι, μετά τη μεταβίβαση περιουσιακών στοιχείων, δεν θα πρέπει να λαμβάνονται πλέον υπόψη μελλοντικά κέρδη. Αυτή η μεθοδολογία καθορισμού της ΠΟΑ του χαρτοφυλακίου δανείων είναι σύμφωνη με την πρακτική της Επιτροπής κατά τη λήψη αποφάσεων (89).
            
         
               (161)
            
            
               Όσον αφορά τις μη αναληφθείσες πιστωτικές γραμμές, η Επιτροπή επιβεβαιώνει ότι μια μη αναληφθείσα πιστωτική γραμμή μπορεί πράγματι να έχει μηδενική λογιστική αξία. Η δυνατότητα αυτή δεν αποκλείει, ωστόσο, την περίπτωση μια μη αναληφθείσα πιστωτική γραμμή να έχει αρνητική επίπτωση στην ΠΟΑ. Η ανάληψη της πιστωτικής γραμμής δεν αποκλείεται, διότι δεν μπορεί να αποφευχθεί συμβατικά. Συνεπώς, το γεγονός ότι μια πιστωτική γραμμή δεν έχει ακόμη αναληφθεί, δεν μεταβάλλει την ΠΟΑ, ακόμη και αν οι εν λόγω θέσεις έχουν μηδενική λογιστική αξία.
            
         
               (162)
            
            
               Όσον αφορά τις προεξοφλημένες ζημίες, η Επιτροπή παρατηρεί ότι με την προεξόφληση των αναμενόμενων ζημιών, η WestLB απλώς τροποποιεί τη δική της μέθοδο αποτίμησης και, επιπλέον, το πράττει χωρίς τη στήριξη της Bundesbank. Η Γερμανία, συνεπώς, αντικρούσει τη δική της εκτίμηση της ΠΟΑ, αλλά δεν παρέχει κανένα πρόσθετο επιχείρημα κατά της γνώμης της Επιτροπής.
            
         
               (163)
            
            
               Συνοπτικά, εφόσον η ΠΟΑ έχει εγκριθεί ανωτέρω και είναι σύμφωνη με τις παραγράφους 40 και 41 της ανακοίνωσης για τα απομειωμένα περιουσιακά στοιχεία, η Επιτροπή δεν θεωρεί ότι οι εκτιμώμενες ζημίες ή οποιοσδήποτε άλλος ελαφρυντικός παράγοντας που προβάλλει η Γερμανία στις παρατηρήσεις της είναι συναφής με την εκτίμηση της ΠΟΑ.
            
         —   Διαχείριση περιουσιακών στοιχείων
   
   
               (164)
            
            
               Οι αμφιβολίες της Επιτροπής σχετικά με τη σωστή διαχείριση των απομειωμένων περιουσιακών στοιχείων ενόψει της μεταβίβασης έχουν αρθεί. Η Επιτροπή είχε επιφυλάξεις μήπως η WestLB συνέχιζε να διαχειρίζεται τα απομειωμένα περιουσιακά στοιχεία, εφόσον θα πρέπει να επικεντρωθεί σε νέες δραστηριότητες και να αποφεύγει τη σύγκρουση μεταξύ παλαιών και νέων δραστηριοτήτων. Εντούτοις, εφόσον η WestLB/SPM bank δεν θα ασκεί πλέον μετά την 30ή Ιουνίου 2012 καμία νέα τραπεζική δραστηριότητα, αλλά μόνο υπηρεσίες διαχείρισης περιουσιακών στοιχείων, οι επιφυλάξεις της Επιτροπής έχουν αρθεί.
            
         
               (165)
            
            
               Εν κατακλείδι, μετά την εξέταση όλων των πρόσθετων πιθανών ελαφρυντικών παραγόντων και των επιχειρημάτων της Γερμανίας, οι αμφιβολίες της Επιτροπής δεν έχουν αρθεί. Εξακολουθεί να θεωρεί ότι η μεταβίβαση Delta ισοδυναμεί με ποσό 3,414 δισ. ευρώ.
            
         ii)   
         Ανάκτηση
      
   
   
               (166)
            
            
               Σύμφωνα με την παράγραφο 41 της ανακοίνωσης της Επιτροπής για τα απομειωμένα περιουσιακά στοιχεία, για τον περιορισμό των στρεβλώσεων του ανταγωνισμού που οφείλονται σε μεταβίβαση περιουσιακών στοιχείων σε τιμή ανώτερη από αυτήν που θεωρείται αποδεκτή, η τράπεζα πρέπει να επιστρέψει την αξία της μεταβίβασης Delta. Εάν η εν λόγω επιστροφή δεν είναι άμεσα εφικτή, τότε θα πρέπει να πραγματοποιηθεί σε ένα χρονικό διάστημα υπό μορφή ανάκτησης. Αν ακόμη και μια παρόμοια αποπληρωμή μέσω ανάκτησης δεν είναι εφικτή χωρίς να οδηγήσει σε τεχνική αφερεγγυότητα, η στρέβλωση του ανταγωνισμού πρέπει να αντισταθμιστεί με ριζική αναδιάρθρωση, ακόμη και υπό μορφή εκκαθάρισης (90).
            
         
               (167)
            
            
               Στο σχέδιο αναδιάρθρωσης της WestLB που υποβλήθηκε τον Φεβρουάριο του 2011, αναφέρεται ότι η τράπεζα δεν ήταν σε θέση ακόμη και να αποπληρώσει το ποσό των 3,4 δισ. ευρώ από την πρώτη μεταβίβαση περιουσιακών στοιχείων στην ΕΑΑ χωρίς να τεθεί σε κίνδυνο η βιωσιμότητά της. Επιπλέον, θεωρείται απίθανη η πώληση της WestLB, εάν ένας δυνητικός αγοραστής θα έπρεπε να επιστρέψει ποσό 3,4 δισ. ευρώ στη Γερμανία. Κατά συνέπεια, η Γερμανία υπέβαλε το σχέδιο αναδιάρθρωσης του Ιουνίου 2011 το οποίο προβλέπει την εκκαθάριση της WestLB εντός 12 μηνών. Η Επιτροπή θεωρεί ότι η εκκαθάριση της WestLB είναι επαρκής για την εξάλειψη των στρεβλώσεων του ανταγωνισμού. Συνεπώς, με την επιφύλαξη της απαίτησης να είναι το σχέδιο εκκαθάρισης αξιόπιστο, το οποίο θα εκτιμηθεί στο τμήμα γ, η Επιτροπή θεωρεί ότι η ενίσχυση είναι σύμφωνη με την ανακοίνωση για τα απομειωμένα περιουσιακά στοιχεία και συμβιβάσιμη με την εσωτερική αγορά βάσει του άρθρου 107 παράγραφος 3 στοιχείο β) της ΣΛΕΕ.
            
         iii)   
         Συμβιβάσιμο της αναχρηματοδότησης
      
   
   
               (168)
            
            
               Η μεταβίβαση της δεύτερης δόσης πρέπει επίσης καταρχήν να εκτιμηθεί βάσει της ανακοίνωσης για τα απομειωμένα περιουσιακά στοιχεία. Εντούτοις, η Επιτροπή θεωρεί, με βάση το σχέδιο αναδιάρθρωσης του Ιουνίου 2011, ότι το αποτέλεσμα αυτής της εκτίμησης δεν θα είχε πλέον επίπτωση. Κάθε πρόσθετη στρέβλωση του ανταγωνισμού ως αποτέλεσμα της μεταβίβασης Delta σε σχέση με τη δεύτερη δόση θα αντισταθμιζόταν σε κάθε περίπτωση από την εκκαθάριση που προβλέπεται στο σχέδιο αναδιάρθρωσης του Ιουνίου 2011. Συνεπώς, στην τρέχουσα έκτακτη κατάσταση, η Επιτροπή θεωρεί ότι, εφόσον το συνολικό ποσό της ενίσχυσης μπορεί ήδη να θεωρηθεί συμβιβάσιμο με την παράγραφο 41 της ανακοίνωσης για τα απομειωμένα περιουσιακά στοιχεία, δεν είναι υποχρεωμένη να εκτιμήσει διεξοδικά την αποτίμηση της αξίας, δηλαδή τον υπολογισμό της ΠΟΑ.
            
         
               (169)
            
            
               Η μεταβίβαση περιουσιακών στοιχείων, είναι, συνεπώς, συμβιβάσιμη, διότι οι πιθανές στρεβλώσεις του ανταγωνισμού αντισταθμίζονται με την εκκαθάριση της WestLB και, συνεπώς, είναι σύμφωνη με την παράγραφο 41 της ανακοίνωσης για τα απομειωμένα περιουσιακά στοιχεία.
            
         γ.   ΤΟ ΣΥΜΒΙΒΑΣΙΜΟ ΤΗΣ ΕΝΙΣΧΥΣΗΣ ΑΝΑΔΙΑΡΘΡΩΣΗΣ/ΕΚΚΑΘΑΡΙΣΗΣ
   
               (170)
            
            
               Η Επιτροπή πρέπει να εκτιμήσει το συμβιβάσιμο όλων των μέτρων ενίσχυσης με βάση τις κατευθυντήριες γραμμές της για την αντιμετώπιση τραπεζών σε συνθήκες χρηματοπιστωτικής κρίσης, και ιδίως με την ανακοίνωση για τα μέτρα αναδιάρθρωσης και την ανακοίνωση της Επιτροπής Η εφαρμογή των κανόνων περί κρατικών ενισχύσεων στα μέτρα που λαμβάνονται σε σχέση με χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης
                   (91) (εφεξής «ανακοίνωση για τις τράπεζες»).
            
         
               (171)
            
            
               Η Επιτροπή επισημαίνει ότι το σχέδιο αναδιάρθρωσης του Ιουνίου 2011 πρέπει να διασφαλίζει το συμβιβάσιμο των μέτρων ενίσχυσης που αναφέρονται στον πίνακα 7.
            
         
               (172)
            
            
               Τα μέτρα αυτά αντιπροσωπεύουν συνολικό ποσό [21,6-24,4] δισ. ευρώ, που ισοδυναμεί με ποσό ενίσχυσης σε σχέση με τα περιουσιακά στοιχεία σταθμισμένου κινδύνου (RWA) την 31η Δεκεμβρίου 2009 [24,4-27,6]%. Αυτό το ποσό της ενίσχυσης πρέπει να θεωρηθεί πολύ μεγάλο ποσοστό του μεγέθους του δικαιούχου και, ως εκ τούτου, επιβάλλει ριζική αναδιάρθρωση ή εκκαθάριση. Επιπλέον, το σχέδιο αναδιάρθρωσης πρέπει επίσης να εξετάσει τις πρόσθετες στρεβλώσεις του ανταγωνισμού που είναι αποτέλεσμα του εκ των προτέρων ασυμβίβαστου ποσού της ενίσχυσης που προσδιορίστηκε με τη μεταβίβαση Delta. Η προταθείσα αναδιάρθρωση ή εκκαθάριση πρέπει να είναι επαρκής για την αποκατάσταση αυτής της στρέβλωσης.
            
         
               (173)
            
            
               Το σχέδιο αναδιάρθρωσης του Ιουνίου 2011 πληροί τα κριτήρια που ορίζει η ανακοίνωση για τα μέτρα αναδιάρθρωσης. Η παράγραφος 21 της εν λόγω ανακοίνωσης αναφέρει ότι θα πρέπει πάντοτε να εξετάζεται το ενδεχόμενο μιας κανονικής λύσης και εκκαθάρισης ή θέσης σε πλειστηριασμό μιας προβληματικής τράπεζας, όταν η τράπεζα δεν είναι σε θέση να αποκαταστήσει με αξιόπιστο τρόπο την μακροπρόθεσμη βιωσιμότητά της. Η ανακοίνωση για τις τράπεζες προβλέπει διαδικασία εντός του πλαισίου στο οποίο θα πρέπει να πραγματοποιηθεί μια κανονική λύση και εκκαθάριση (92). Μια ελεγχόμενη εκκαθάριση αυτού του τύπου μπορεί να εφαρμοστεί σε μεμονωμένες περιπτώσεις, αφού προηγουμένως έχει χορηγηθεί ενίσχυση διάσωσης σε έναν συγκεκριμένο χρηματοπιστωτικό οργανισμό και καθίσταται σαφές ότι δεν είναι εφικτή η επιτυχής αναδιάρθρωσή του.
            
         
               (174)
            
            
               Για να είναι μια ενίσχυση εκκαθάρισης συμβιβάσιμη με το άρθρο 107 παράγραφος 3 στοιχείο β) της ΣΛΕΕ, η ενίσχυση εκκαθάρισης πρέπει, σύμφωνα με την πρακτική της Επιτροπής σε θέματα λήψης αποφάσεων (93), να πληροί τους κατωτέρω τρεις γενικούς όρους:
               
                           (i)
                        
                        
                           πρέπει να αποδεικνύεται ότι η ενίσχυση παρέχει στην τράπεζα τη δυνατότητα αποτελεσματικής λύσης και εκκαθάρισης με συντεταγμένο τρόπο, ενώ ταυτόχρονα περιορίζει το ποσό της ενίσχυσης στο ελάχιστο αναγκαίο σε σχέση με τον επιδιωκόμενο στόχο (94)·
                        
                     
                           (ii)
                        
                        
                           πρέπει να διασφαλίζεται ο αναγκαίος καταμερισμός επιβαρύνσεων, αποκλείοντας ιδίως το ενδεχόμενο να επωφεληθούν οι μέτοχοι στο πλαίσιο της διαδικασίας ελεγχόμενης λύσης και εκκαθάρισης (95)·
                        
                     
                           (iii)
                        
                        
                           για να αποφευχθούν οι αδικαιολόγητες στρεβλώσεις του ανταγωνισμού, η φάση της εκκαθάρισης θα πρέπει να περιορίζεται στο χρονικό διάστημα που είναι απολύτως αναγκαίο για την εύρυθμη διεκπεραίωσή της. Για όσο διάστημα ο δικαιούχος χρηματοπιστωτικός οργανισμός εξακολουθεί να λειτουργεί, δεν θα πρέπει να ασκεί νέες δραστηριότητες, αλλά να συνεχίζει απλώς τις υφιστάμενες. Η άδεια λειτουργίας της τράπεζας θα πρέπει να αφαιρεθεί το ταχύτερο δυνατόν (96).
                        
                     
         i)   
         Απόδειξη μιας συντεταγμένης λύσης και εκκαθάρισης
      
   
   
               (175)
            
            
               H Επιτροπή θεωρεί ότι το σχέδιο αναδιάρθρωσης του Ιουνίου 2011 αντιπροσωπεύει ένα σενάριο συντεταγμένης λύσης και εκκαθάρισης της WestLB, που βασίζεται στη συμφωνία μεταξύ των μετόχων της τράπεζας για τον καταμερισμό των επιβαρύνσεων. Το σχέδιο αναδιάρθρωσης του Ιουνίου 2011 λαμβάνει υπόψη ιδίως το γεγονός ότι έχουν ήδη διερευνηθεί ανεπιτυχώς για διάστημα άνω των 2 ετών και άλλες πιθανές λύσεις στα πλαίσια της αγοράς για την WestLB, οι οποίες θα ήταν ενδεχομένως λιγότερο δαπανηρές ή θα προκαλούσαν μικρότερες στρεβλώσεις. Μια διαδικασία άτακτης εκκαθάρισης, από την άλλη πλευρά, θα έθετε σε κίνδυνο τη χρηματοπιστωτική σταθερότητα· ο κίνδυνος αυτός αντιμετωπίζεται καλύτερα με το σενάριο της συντεταγμένης λύσης και εκκαθάρισης. Το σχέδιο αναδιάρθρωσης του Ιουνίου 2011 παρέχει στην Επιτροπή τη δυνατότητα να εκτιμήσει τη διαδικασία λύσης και εκκαθάρισης και τη δυνητική επίπτωση στον ανταγωνισμό του μέτρου κρατικής ενίσχυσης το οποίο ενέχει.
            
         
               (176)
            
            
               Το σημαντικότερο κριτήριο για τον χαρακτηρισμό του σεναρίου λύσης και εκκαθάρισης είναι το γεγονός ότι η τράπεζα θα διακόψει κάθε τραπεζική δραστηριότητα και θα συνεχίσει να λειτουργεί μόνο για τη διεκπεραίωση των υφισταμένων χαρτοφυλακίων και δεν θα αναλάβει καμία νέα δραστηριότητα.
            
         
               (177)
            
            
               Η διακοπή των τραπεζικών δραστηριοτήτων πρέπει να διασφαλίζεται, μεταξύ άλλων, με πώληση ή μεταβίβαση όλων των περιουσιακών στοιχείων και υποχρεώσεων της τράπεζας που εναπομένουν, έτσι ώστε να υπάρξει ένα υπόλειμμα που είναι αναγκαίο για τη ρευστοποίηση των υφισταμένων περιουσιακών στοιχείων, και ιδίως για να εξασφαλιστεί μία εκκαθάριση των χαρτοφυλακίων της με τη διατήρηση της αξίας τους.
            
         
               (178)
            
            
               Με βάση το σχέδιο αναδιάρθρωσης του Ιουνίου 2011, η WestLB θα μεταβιβάσει όλα τα τραπεζικά περιουσιακά στοιχεία της είτε στα ταμιευτήρια είτε στην ΕΑΑ. Συνεπώς, έως την 30ή Ιουνίου 2012, η τράπεζα δεν θα διαθέτει πλέον σχεδόν κανένα περιουσιακό στοιχείο σταθμισμένου κινδύνου. Το υπολειπόμενο τμήμα της τράπεζας δεν θα χρησιμοποιεί πλέον, σύμφωνα με τις δεσμεύσεις που ανέλαβε η Γερμανία, την εμπορική επωνυμία της WestLB, αλλά θα μετονομαστεί σε «SPM bank» το αργότερο εντός τριών μηνών. Επιπλέον, η τράπεζα δεν θα συνεχίσει πλέον τις τραπεζικές δραστηριότητες για δικό της λογαριασμό, αλλά απλά θα παρέχει υπηρεσίες στην ΕΑΑ, και σε περιορισμένη έκταση ενδεχομένως και σε τρίτους. Συνεπώς, το σχέδιο αναδιάρθρωσης ορίζει ουσιαστικά και μη αναστρέψιμα βήματα, τα οποία σηματοδοτούν μια αμετάκλητη έξοδο από την αγορά για το μεγαλύτερο μέρος των προηγούμενων δραστηριοτήτων της WestLB εντός 12 μηνών.
            
         
               (179)
            
            
               Δεύτερον, σύμφωνα με την απαίτηση που ορίζεται στην παράγραφο 47 της ανακοίνωσης για τις τράπεζες, η φάση της εκκαθάρισης περιορίζεται στο χρονικό διάστημα που είναι απολύτως αναγκαίο για την συντεταγμένη λύση και εκκαθάριση, έτσι ώστε να αποτραπεί κάθε αδικαιολόγητη στρέβλωση του ανταγωνισμού. Μολονότι η εκκαθάριση της WestLB θα διαρκέσει αρκετά έτη, μπορεί παρ' όλα αυτά να θεωρηθεί ότι περιορίζεται στην ελάχιστη δυνατή περίοδο. Μόνο η εταιρεία παροχής υπηρεσιών θα συμμετέχει σε ανταγωνιστικές δραστηριότητες, παρέχοντας περιορισμένο φάσμα υπηρεσιών διαχείρισης περιουσιακών στοιχείων σε τρίτους. Η Γερμανία ανέλαβε τη δέσμευση ότι η εταιρεία παροχής υπηρεσιών θα πωληθεί πριν την 31η Δεκεμβρίου 2016. Η περίοδος μετατροπής μέχρι τις 31 Δεκεμβρίου 2016 είναι αναγκαία για να μπορέσει η διοίκηση να αναδιοργανώσει τις οργανωτικές δομές στο εσωτερικό της SPM bank, να διαχωρίσει την υπηρεσία παροχής υπηρεσιών και να δημιουργήσει τουλάχιστον ένα συνοπτικό ιστορικό επιδόσεων για την προσέλκυση δυνητικών επενδυτών. Η ίδια η SPM bank θα εξακολουθήσει να έχει την ευθύνη των περιουσιακών στοιχείων που δεν είναι δυνατό να μεταβιβαστούν φυσικά στην ΕΑΑ και, ως εκ τούτου, η διάρκεια ζωής της εξαρτάται από την ημερομηνία λήξης αυτών των περιουσιακών στοιχείων. Η εκκαθάριση του χαρτοφυλακίου με διατήρηση της αξίας πρέπει να διαρκέσει μέχρι το 2028 και αυτή η περίοδος δεν μπορεί να συντμηθεί. Εντούτοις, η άσκηση καθηκόντων κατόχου περιουσιακών στοιχείων δεν συνιστά από μόνη της οικονομική δραστηριότητα και, ως εκ τούτου, δεν έχει επίπτωση στον ανταγωνισμό. Μολονότι για να μειωθεί ο αριθμός των εργαζομένων στην SPM bank σε 1 000 άτομα θα απαιτηθεί διάστημα ορισμένων ετών, αυτή η μείωση του αριθμού των εργαζομένων εξακολουθεί να είναι σύμφωνη με τη μείωση του επιπέδου δραστηριότητας της SPM bank, δεδομένου ότι η αναδιοργάνωση της SPM bank θα είναι μια διαδικασία εντάσεως εργασίας, μολονότι δεν θα ασκούνται πλέον τραπεζικές δραστηριότητες. Εν ολίγοις, όλες οι εξεταζόμενες διαδικασίες μπορεί να θεωρηθεί ότι περιορίζονται στην ελάχιστη δυνατή χρονική περίοδο.
            
         
               (180)
            
            
               Το τρίτο κριτήριο είναι ότι η τράπεζα δεν πρέπει να συνεχίσει τις δραστηριότητές της στην αγορά, εκτός από την πώληση των περιουσιακών στοιχείων της, εξασφαλίζοντας ότι μόνο ένα αμελητέο μέρος των πρώην τραπεζικών δραστηριοτήτων θα εξακολουθήσει να ασκείται στην αγορά.
            
         
               (181)
            
            
               Η Helaba θα αγοράσει ορισμένες δραστηριότητες που θα ασκούνται μαζί με την Verbundbank. Οι δραστηριότητες της Verbundbank αντιπροσωπεύουν, σε όρους μεγέθους ισολογισμού, ποσοστό κατώτερο του 20 % του πρώην ισολογισμού της WestLB (το χαρτοφυλάκιο Verbundbank θα αντιπροσωπεύει ισολογισμό ύψους 45 δισ. ευρώ κατ' ανώτατο όριο, σε σύγκριση με συνολικό ισολογισμό 288 δισ. ευρώ της WestLB το 2008). Όσον αφορά τον αριθμό των εργαζομένων, η Επιτροπή επισημαίνει ότι ποσοστό λιγότερο του 10 % των πρώην εργαζομένων της WestLB θα συνεχίσουν να εργάζονται στην Verbundbank (περίπου 400 υπάλληλοι στην Verbundbank, σε σύγκριση με αρχικό προσωπικό 5 661 εργαζομένων στην WestLB το 2008). Επιπλέον, πρέπει να επισημανθεί ότι η Verbundbank θα διαχωριστεί μέσω της απόσπασης περιουσιακών στοιχείων και υποχρεώσεων και όχι υπό μορφή μεταβίβασης ολόκληρης της τράπεζας. Επειδή η συναλλαγή δεν αφορά την WestLB, αλλά μόνο ένα μικρό μέρος των περιουσιακών στοιχείων και υποχρεώσεών της, στην πράξη δεν μπορεί να θεωρηθεί ως σημαντική πώληση της τράπεζας.
            
         
               (182)
            
            
               Επιπλέον, η Επιτροπή δεν έχει ενδείξεις ότι δεν ικανοποιούνται οι απαιτήσεις της παραγράφου 49 της ανακοίνωσης για τις τράπεζες, σύμφωνα με την οποία μια πράξη πρέπει να πραγματοποιείται με τους όρους της αγοράς και να εξασφαλίζεται όσο το δυνατόν υψηλότερη τιμή πώλησης για τα στοιχεία ενεργητικού και παθητικού της. Ως προς αυτό, η Επιτροπή επισημαίνει ότι η WestLB είχε ξεκινήσει ανεπιτυχώς διαδικασία πώλησης που αποσκοπούσε στην εξασφάλιση της μέγιστης τιμής πώλησης για όλα τα στοιχεία ενεργητικού και παθητικού της. Εντούτοις, η WestLB δεν έλαβε καμία αποδεκτή προσφορά. Ακόμη, η εταιρική αξία των δραστηριοτήτων της Verbundbank, που περιλαμβάνει στοιχεία ενεργητικού, υποχρεώσεις και οργανωτική δομή με περίπου 400 υπαλλήλους, επανεξετάζεται από διάφορους εξωτερικούς ελεγκτές βάσει πάγιων μεθόδων αποτίμησης. Η Γερμανία αναλαμβάνει τη δέσμευση ότι οι δραστηριότητες της Verbundbank, οι οποίες είτε θα εξαγοραστούν από την Helaba είτε από τον τομέα των ταμιευτηρίων, θα έχουν μηδενική εταιρική αξία, σύμφωνα με την Eckpunktevereinbarung. Πράγματι, σε αντίθεση με άλλες διαδικασίες πώλησης σε υποθέσεις εκκαθάρισης (97), η εκποίηση των δραστηριοτήτων της Verbundbank από την WestLB δεν θα απαιτήσει πρόσθετες πληρωμές από τις δημόσιες αρχές. Συνεπώς, η Επιτροπή δεν θεωρεί ότι υφίσταται κανένα αδικαιολόγητο όφελος υπέρ της οντότητας που θα εξαγοράσει τις δραστηριότητες της Verbundbank και, ως εκ τούτου, κρίνει ότι ούτε η Helaba ούτε τα ταμιευτήρια λαμβάνουν οποιαδήποτε ενίσχυση προερχόμενη από την εκποίηση των δραστηριοτήτων της Verbundbank.
            
         
               (183)
            
            
               Σε κάθε περίπτωση, οι κανόνες για την πώληση μιας ολόκληρης τράπεζας που προβλέπονται στις παραγράφους 17 και επόμενες της ανακοίνωσης περί αναδιάρθρωσης ικανοποιούνται, ακόμη και αν δεν εφαρμόζονται στην προκειμένη περίπτωση (98). Σύμφωνα με τους κανόνες για μια παρόμοια πώληση, απαιτείται να ικανοποιούνται τα εξής κριτήρια: αποκατάσταση της βιωσιμότητας, καταμερισμός επιβαρύνσεων και μετριασμός των στρεβλώσεων του ανταγωνισμού. Η εκποίηση στη Helaba πληροί αυτά τα κριτήρια. Πρώτον, η Helaba πρέπει να είναι σε θέση να εξασφαλίσει τη βιωσιμότητα της μεταβιβασθείσας τράπεζας, δεδομένου ότι η Verbundbank, σε σύγκριση με τη Helaba, είναι μάλλον μικρή σε όρους ισολογισμού και αριθμού εργαζομένων και έχει μόνο μικρή επίπτωση στην κερδοφορία της συγχωνευθείας οντότητας. Από την άλλη πλευρά η συγχώνευση θα πρέπει να αποφέρει εξοικονομήσεις σε σχέση με τα έξοδα που θα εμπόδιζαν μια θετική εκτίμηση της Verbundbank σε αυτόνομη βάση (99). Δεύτερον, ο καταμερισμός επιβαρύνσεων εξασφαλίζεται διότι οι μέτοχοι της WestLB δεν θα αποκομίσουν κανένα όφελος από την πώληση, αλλά αντίθετα θα απολέσουν τη συμμετοχή τους στην WestLB. Τρίτον, εφόσον οι δραστηριότητες της WestLB θα μειωθούν σε ποσοστό κατώτερο του 20 % σε σχέση με τις αρχικές δραστηριότητες της τράπεζας, σύμφωνα με την πρακτική της Επιτροπής κατά τη λήψη αποφάσεων, δεν απαιτούνται πρόσθετα αντισταθμιστικά μέτρα για μια παρόμοια πώληση (100).
            
         
               (184)
            
            
               Επιπλέον, η Επιτροπή δεν έχει κανένα λόγο να υποθέσει ότι η Verbundbank ως ένα σύνολο περιουσιακών στοιχείων μπορεί να θεωρηθεί ως οικονομικός διάδοχος της WestLB. Ούτε η Helaba είναι ο νόμιμος διάδοχος της WestLB ούτε η Verbundbank έχει κάποια σημαντική λειτουργική ταυτότητα με την WestLB. Η Helaba, συνεπώς, πληροί τα κριτήρια για να διαπιστωθεί η ύπαρξη συνέχισης μιας οικονομικής οντότητας, τα οποία χρησιμοποιεί η Επιτροπή για να διαπιστώσει αν μια κρατική ενίσχυση έχει επεκταθεί σε μια εταιρεία η οποία συνεχίζει τη δραστηριότητα της αρχικής εταιρείας (101).
            
         
               (185)
            
            
               Τέλος, εξασφαλίζεται επίσης ότι η ενίσχυση περιορίζεται στο ελάχιστο αναγκαίο. Συγκεκριμένα, μεταβίβαση περιουσιακών στοιχείων στην ΕΑΑ θα πραγματοποιηθεί μόνο εάν δεν είναι δυνατόν να πωληθούν σε ιδιώτες. Επιπλέον, η πρόσθετη εισφορά κεφαλαίου στην SPM bank είναι αναγκαία για να καλυφθούν τα αναμενόμενα έξοδα της εκκαθάρισης. Τέλος, η ενίσχυση ρευστότητας μπορεί να θεωρηθεί αναπόσπαστο μέρος της συνολικής διαδικασίας εκκαθάρισης, διότι απλά θωρακίζει την περίοδο εκκαθάρισης σε περίπτωση αναταραχής της αγοράς πριν την 30ή Ιουνίου 2012. Συνεπώς, η ενίσχυση ρευστότητας εξασφαλίζει ότι η συντεταγμένη διαδικασία εκκαθάρισης δεν θα μετατραπεί σε άτακτη διάλυση πριν την 30ή Ιουνίου 2012.
            
         ii)   
         Ίδια συνεισφορά και καταμερισμός επιβαρύνσεων
      
   
   
               (186)
            
            
               Το δεύτερο μέρος της εκτίμησης αφορά τον επιμερισμό των επιβαρύνσεων. Η παράγραφος 46 της ανακοίνωσης για τις τράπεζες αναφέρει ότι, στο πλαίσιο της εκκαθάρισης, πρέπει να λαμβάνεται ιδιαίτερη μέριμνα για την ελαχιστοποίηση των κινδύνων ηθικής φύσεως, αποκλείοντας ιδίως το ενδεχόμενο να επωφεληθούν οι μέτοχοι και ορισμένες κατηγορίες πιστωτών από ενισχύσεις στο πλαίσιο της διαδικασίας ελεγχόμενης λύσης και εκκαθάρισης. Στις υποθέσεις Northern Rock (102) και HRE (103), ο καταμερισμός των επιβαρύνσεων επιτεύχθηκε με εθνικοποίηση. Όπως συνέβη σε εκείνες τις περιπτώσεις, οι μέτοχοι στην προκειμένη περίπτωση θα απολέσουν το σύνολο της συμμετοχής τους. Επιπλέον, οι μέτοχοι της WestLB, όπως και οι μέτοχοι της SoFFin ως κύριου φορέα παροχής ιδρυτικού κεφαλαίου, θα αναλάβουν ατομική ευθύνη για τα διάφορα τμήματα στα οποία θα διασπαστεί η WestLB και θα χορηγήσουν συμπληρωματικό κεφάλαιο.
            
         
               (187)
            
            
               Πράγματι, τα ταμιευτήρια έχουν αποδεχθεί να αναλάβουν την ευθύνη για τις δραστηριότητες της Verbundbank και θα αντλήσουν κεφάλαια γι' αυτό τον λόγο και η NRW έχει δεχθεί να αναλάβει το μεγαλύτερο μέρος της επιβάρυνσης, αναλαμβάνοντας όλα τα λειτουργικά έξοδα και τα έξοδα εκκαθάρισης της τράπεζας SPM bank. Επιπλέον, η SoFFin έχει αποδεχθεί να αναλάβει σημαντικό μέρος της επιβάρυνσης, αποποιούμενη τα δύο τρίτα της αφανούς συμμετοχής στην WestLB, παραιτούμενη κατά πάσα πιθανότητα από την ανάκτηση της επένδυσής της. Συνεπώς, η συνολική συμφωνία λαμβάνει αρκούντως υπόψη τόσο τις αντίστοιχες ικανότητες καταμερισμού των επιβαρύνσεων μεταξύ των μερών καθώς και τον βαθμό στον οποίο αυτά συμμετείχαν προηγουμένως στον καθορισμό της στρατηγικής της τράπεζας και τον βαθμό της επιρροής τους στην εταιρική διακυβέρνηση της τράπεζας.
            
         iii)   
         Περιορισμός των στρεβλώσεων του ανταγωνισμού
      
   
   
               (188)
            
            
               Το σχέδιο εκκαθάρισης εξασφαλίζει περιορισμό των στρεβλώσεων του ανταγωνισμού, εφόσον η WestLB θα εκλείψει από την αγορά έως τις 30 Ιουνίου 2012. Στη συνέχεια, η WestLB θα μετατραπεί σε οντότητα χωρίς τραπεζικές δραστηριότητες η οποία μαζί με την ΕΑΑ θα εκκαθαρίσει τα περιουσιακά στοιχεία.
            
         
               (189)
            
            
               Επιπλέον, οι αδικαιολόγητες στρεβλώσεις του ανταγωνισμού κατά την εκκαθάριση αποφεύγονται με τη διασφάλιση ότι, μετά τις 30 Ιουνίου 2012, η WestLB θα συνεχίσει να λειτουργεί μόνο στον βαθμό που είναι αναγκαίο για τη διαδικασία εκκαθάρισης και δεν ασκεί καμία νέα δραστηριότητα, αλλά απλώς θα καταργεί σταδιακά τις υφιστάμενες δραστηριότητες. Στην παρούσα περίπτωση, αυτή η αρχή τηρείται με την απόσυρση των μερών της άδειας λειτουργίας της τράπεζας WestLB τα οποία δεν είναι απαραίτητα για τη διαχείριση περιουσιακών στοιχείων ή την παροχή υπηρεσιών διαχείρισης περιουσιακών στοιχείων, το συντομότερο δυνατό, και το αργότερο έως την 31η Δεκεμβρίου 2012.
            
         
               (190)
            
            
               Όσον αφορά την πρόθεση της SPM bank να αποσχίσει μια εταιρεία παροχής υπηρεσιών, παρέχοντας υπηρεσίες διαχείρισης περιουσιακών στοιχείων σε τρίτους και, κατά συνέπεια, ασκώντας ανταγωνιστικές δραστηριότητες με άλλους φορείς παροχής παρόμοιων υπηρεσιών, η Επιτροπή επισημαίνει ότι το στάδιο αυτό μετατίθεται για μετά τις 30 Ιουνίου 2012, ώστε να μειωθεί η κρατική ενίσχυση. Πράγματι, η NRW, η οποία είναι υπεύθυνη για την SPM bank, έχει αναλάβει το μεγαλύτερο μέρος της επιβάρυνσης των μετόχων της WestLB. Μια μείωση του λειτουργικού κόστους της SPM bank με την παροχή υπηρεσιών σε τρίτους, μπορεί, συνεπώς, να δικαιολογηθεί.
            
         
               (191)
            
            
               Επιπλέον, η δυνατότητα της εταιρείας παροχής υπηρεσιών να προκαλέσει στρέβλωση του ανταγωνισμού περιορίζεται με διάφορες δεσμεύσεις που έχει αναλάβει η Γερμανία. Πρώτον, συμβάσεις τρίτων μερών μπορούν μόνο να προβλέπονται από χωριστή οντότητα της SPM bank η οποία είναι κάτοχος άδειας λειτουργίας τράπεζας που περιορίζεται στο ελάχιστο αναγκαίο και πρόκειται να πωληθεί μέχρι την 31η Δεκεμβρίου 2016. Δεύτερον, η φύση των υπηρεσιών τις οποίες μπορεί να έχει η SPM bank έχει τεκμηριωθεί με πλήρη κατάλογο επιλέξιμων δραστηριοτήτων. Σε αυτό το πλαίσιο, η Γερμανία αναλαμβάνει τη δέσμευση να επιστραφούν μέχρι την 31η Δεκεμβρίου 2012 όλες οι άδειες λειτουργίας τράπεζας της WestLB οι οποίες δεν είναι αναγκαίες για την παροχή υπηρεσιών διαχείρισης περιουσιακών στοιχείων. Τρίτον, ο αριθμός εργαζομένων στην SPM bank θα μειωθεί σημαντικά κατά τη διάρκεια της αναδιάρθρωσής της και δεν θα υπερβαίνει τους 1 000 υπαλλήλους το 2016, ποσοστό κατώτερο του 20 % των αρχικώς 5 661 υπαλλήλων της WestLB το 2008. Τέταρτον, ο όγκος της δραστηριότητας τρίτου μέρους την οποία μπορεί να αγοράσει η εταιρεία παροχής υπηρεσιών της SPM bank δεν πρέπει να υπερβαίνει το [40-60]% των συνολικών εσόδων της, το οποίο είναι ένα αποτελεσματικό όριο για την επιχειρηματική της προοπτική. Πέμπτον, η Γερμανία δεσμεύεται ότι η SPM bank θα παρέχει τις υπηρεσίες διαχείρισης περιουσιακών στοιχείων μόνο σε λογικές τιμές αγοράς και ότι οι προσφερόμενες τιμές είναι επαρκείς για να καλύψουν το συνολικό κόστος της χωριστής οντότητας. Τέλος, η Γερμανία αναλαμβάνει τη δέσμευση ότι, σε περίπτωση που η εταιρεία παροχής υπηρεσιών διαχείρισης περιουσιακών στοιχείων σε τρίτους δεν είναι δυνατόν να πωληθεί μέχρι τις 31 Δεκεμβρίου 2016, η SPM bank θα εκκαθαριστεί επίσης. Ο συνδυασμός αυτών των περιορισμών εξασφαλίζει ότι μόνο ένα μικρό μέρος των παλαιών δραστηριοτήτων παραμένει στην αγορά και η πιθανότητα να προκαλέσει στρέβλωση του ανταγωνισμού είναι πολύ περιορισμένη.
            
         
               (192)
            
            
               Επιπλέον, η εταιρεία παροχής υπηρεσιών πρέπει να είναι επαρκώς αποδοτική. Από τα στοιχεία που υπέβαλε η Γερμανία συνάγεται ότι είναι εφικτό να καταστεί αυτή η εταιρεία παροχής υπηρεσιών επαρκώς κερδοφόρα, ιδίως μετά την προσαρμογή των […] Εάν εφαρμοστούν τα μέτρα εξοικονόμησης κόστους και αναπτυχθούν επιχειρηματικές ευκαιρίες, υπάρχει πιθανότητα η εταιρεία παροχής υπηρεσιών να προσελκύσει επενδυτές της αγοράς.
            
         
               (193)
            
            
               Οι δεσμεύσεις που έχει αναλάβει η Γερμανία εξασφαλίζουν επαρκώς ότι η SPM bank θα διακόψει την παροχή υπηρεσιών στην αγορά, εάν οι δραστηριότητές της είναι λιγότερο αποδοτικές σε σχέση με τις προβλέψεις και κατά συνέπεια δεν θα μπορεί να πωληθεί το 2016.
            
         δ)   ΣΥΜΠΕΡΑΣΜΑ
   
               (194)
            
            
               Η Επιτροπή κρίνει, συνεπώς, ότι το σχέδιο αναδιάρθρωσης του Ιουνίου 2011 αντιπροσωπεύει ένα σενάριο συντεταγμένης λύσης και εκκαθάρισης της WestLB το οποίο, με βάση τις δεσμεύσεις που παρατίθενται στο παράρτημα της παρούσας απόφασης, πληροί όλα τα σχετικά κριτήρια της ανακοίνωσης για τα μέτρα αναδιάρθρωσης και της ανακοίνωσης για τις τράπεζες και διασφαλίζει το συμβιβάσιμο των μέτρων ενίσχυσης που αναφέρονται στον πίνακα 7. Η επιφύλαξη της Επιτροπής που δηλώνεται στις αποφάσεις για την κίνηση της διαδικασίας όσον αφορά το συμβιβάσιμο της συμπληρωματικής ενίσχυσης έχει συνεπώς αρθεί.
            
         
               (195)
            
            
               Κατά την επεξεργασία της παρούσας απόφασης, η Επιτροπή έπρεπε επίσης να εξετάσει τα μέτρα που ελήφθησαν βάσει της απόφασης του Μαΐου 2009. Η απόφαση εκείνη και το σχέδιο αναδιάρθρωσης του Απριλίου 2009 που αντιστοιχεί σε αυτήν δεν κάλυπταν την ενίσχυση η οποία χορηγήθηκε στη συνέχεια ούτε το σχέδιο αναδιάρθρωσης του Απριλίου 2009 ήταν σε θέση να διασφαλίσει την αναγκαία βιωσιμότητα, τον επιμερισμό των επιβαρύνσεων και τον περιορισμό των στρεβλώσεων του ανταγωνισμού, ώστε να καταστεί η συνακόλουθη ενίσχυση συμβιβάσιμη. Ως εκ τούτου, η Επιτροπή ζήτησε, με τις αποφάσεις του Δεκεμβρίου 2009 και Νοεμβρίου 2010, την υποβολή ενός νέου συνολικού σχεδίου αναδιάρθρωσης. Το εν λόγω σχέδιο υποβλήθηκε τον Ιούνιο του 2011 και αντικατέστησε όλα τα προηγούμενα σχέδια. Επιπλέον, το σχέδιο αυτό μετέτρεψε αυτό που προηγουμένως προβλεπόταν ως αναδιάρθρωση της WestLB σε διαδικασία λύσης και εκκαθάρισης. Όπως αναφέρεται στην αιτιολογική σκέψη 194, το σχέδιο αναδιάρθρωσης του Ιουνίου 2011 μπορεί να διασφαλίσει το συμβιβάσιμο όλης της ενίσχυσης που χορηγήθηκε από το 2008 έως το 2012 στην WestLB. Κατά συνέπεια, η απόφαση του Μαΐου 2009 δεν έχει πλέον αντικείμενο και πρέπει να καταργηθεί. Η κατάργηση πρέπει επίσης να επεκταθεί σε όλες τις δεσμεύσεις και υποχρεώσεις που υποβλήθηκαν στο πλαίσιο της απόφασης του Μαΐου 2009.
            
         VI.   ΠΛΕΟΝΕΚΤΗΜΑ ΓΙΑ ΤΑ ΤΑΜΙΕΥΤΗΡΙΑ
   
   
               (196)
            
            
               Έχουν αρθεί οι επιφυλάξεις της Επιτροπής για το γεγονός ότι τα ταμιευτήρια δεν συμμετείχαν επαρκώς στον καταμερισμό των επιβαρύνσεων και επωφελήθηκαν υπέρμετρα από το μέτρο αρωγής περιουσιακών στοιχείων.
            
         
               (197)
            
            
               Πρώτον, η ανησυχία της Επιτροπής ότι τα ταμιευτήρια ήταν υποχρεωμένα να συμβάλουν στην ανακεφαλαιοποίηση της WestLB δεν μπορούσε να τεκμηριωθεί· τα ταμιευτήρια δεν είχαν αναλάβει παρόμοια υποχρέωση.
            
         
               (198)
            
            
               Δεύτερον, η Επιτροπή παρατηρεί ένα ικανοποιητικό επίπεδο κατανομής επιβαρύνσεων που περιορίζει την έκθεση των ταμιευτηρίων σε 4,5 δισ. ευρώ. Ομολογουμένως, η υποχρέωση αντιστάθμισης ζημιών που μπορεί να προκύψει με τη λύση της ΕΑΑ έχει σε κάποιο βαθμό ελαφρυνθεί για τα ταμιευτήρια, εφόσον έχει καθοριστεί ανώτατο όριο της υποχρέωσής τους στα 4,5 δισ. ευρώ. Εντούτοις, τα ταμιευτήρια ήταν υποχρεωμένα να μεταβιβάσουν τα περιουσιακά στοιχεία στην ΕΑΑ αρχικά και είχαν πράγματι σχετική συμβατική ελευθερία να ρυθμίσουν την ευθύνη για τις ζημίες σε εσωτερικό επίπεδο. Ακόμη και σε αυτή την περίπτωση, από την έκδοση της απόφασης του Δεκεμβρίου 2009, τα ταμιευτήρια ανέλαβαν σημαντικό καταμερισμό των επιβαρύνσεων και απώλεσαν κάθε συμμετοχή τους στην WestLB. Συνεπώς, δεν υφίσταται πλέον λόγος παρακολούθησης της υπόθεσης σε σχέση με τα ταμιευτήρια ως προς αυτό.
            
         
               (199)
            
            
               Τέλος, πρέπει επίσης να επισημανθεί ότι δεν παρατηρείται κανένα πλεονέκτημα προς όφελος μελών ενώσεων ταμιευτηρίων πέρα από την εκκαθάριση της WestLB. Ειδικότερα, η μεταβίβαση στοιχείων ενεργητικού στην Helaba καθώς και η χορήγηση κεφαλαίου στη Helaba σε αντάλλαγμα με μετοχές της Helaba μπορεί να θεωρηθεί ως μέρος της εκκαθάρισης της WestLB και έχει ρυθμιστεί αποκλειστικά γι' αυτό τον σκοπό. Ακόμη και αν αυτό συνιστούσε κρατική ενίσχυση, θα ήταν συμβιβάσιμο με την εσωτερική αγορά στο πλαίσιο της παροχής ενίσχυσης εκκαθάρισης στην WestLB,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   (1)   Τα μέτρα που εφάρμοσε η Γερμανία και προτίθεται να εφαρμόσει υπέρ τη WestLB και συνίστανται:
   
               α)
            
            
               σε θωράκιση έναντι κινδύνου ύψους 5 δισ. ευρώ το 2009 για το χαρτοφυλάκιο Phoenix·
            
         
               β)
            
            
               σε εισφορά κεφαλαίου 3 δισ. ευρώ το 2010 στο πλαίσιο της πρώτης μεταβίβασης περιουσιακών στοιχείων·
            
         
               γ)
            
            
               στην πρώτη μεταβίβαση περιουσιακών στοιχείων το 2010 στην Erste Abwicklungsanstalt με ενίσχυση ύψους 10,812 δισ. ευρώ·
            
         
               δ)
            
            
               στη δεύτερη μεταβίβαση το 2010 στην Erste Abwicklungsanstalt με ενίσχυση ύψους [1,3-2,6] δισ. ευρώ·
            
         
               ε)
            
            
               στο πρόσθετο κεφαλαιακό μέσο ύψους 1 δισ. ευρώ για την SPM bank το 2012·
            
         
               στ)
            
            
               στην πρόσθετη κάλυψη ζημίας το 2012 ύψους [0,5-2,0] δισ. ευρώ από το ομόσπονδο κράτος της Βόρειας Ρηνανίας Βεστφαλίας για την τράπεζα SPM· και
            
         
               ζ)
            
            
               στην παροχή ενίσχυσης ρευστότητας από τους μετόχους της WestLB AG το πρώτο εξάμηνο του 2012 […] συνιστούν κρατική ενίσχυση.
            
         2.   Η αναφερόμενη στην παράγραφο 1 ενίσχυση είναι συμβιβάσιμη με την εσωτερική αγορά βάσει των δεσμεύσεων που παρατίθενται στο παράρτημα.
   Άρθρο 2
   Η Γερμανία εξασφαλίζει, από την κοινοποίηση της παρούσας απόφασης, την υποβολή τριμηνιαίων αναλυτικών εκθέσεων στην Επιτροπή σχετικά με τα μέτρα που έχει λάβει για να συμμορφωθεί με αυτήν.
   Άρθρο 3
   Καταργείται η απόφαση της Επιτροπής της 12ης Μαΐου 2009 στην υπόθεση C43/2008.
   Άρθρο 4
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
   
      Βρυξέλλες, 20 Δεκεμβρίου 2011.
      
         
            Για την Επιτροπή
         
         Joaquín ALMUNIA
         
         
            Αντιπρόεδρος
         
      
   
   
      (1)  Από την 1η Δεκεμβρίου 2009, τα άρθρα 87 και 88 της Συνθήκης ΕΚ έγιναν άρθρα 107 και 108, αντίστοιχα, της ΣΛΕΕ. Τα δύο σύνολα διατάξεων είναι κατ' ουσίαν ταυτόσημα. Για τους σκοπούς της παρούσας απόφασης, οι αναφορές στα άρθρα 107 και 108 της ΣΛΕΕ νοούνται κατά περίπτωση ως αναφορές στα άρθρα 87 και 88 της Συνθήκης ΕΚ.
   
      (2)  ΕΕ C 66 της 17.3.2010, σ. 15· ΕΕ C 23 της 25.1.2011, σ. 9.
   
      (3)  Απόφαση της Επιτροπής της 12ης Μαΐου 2009 στην υπόθεση C 43/2008, Αναδιάρθρωση της WestLB AG, ΕΕ L 345 της 23.12.2009, σ. 1.
   
      (4)  Ο όμιλος WestLB αποτελείται από την WestLB AG (εφεξής "WestLB") και συνδεδεμένες εταιρείες, μεταξύ των οποίων οι Westdeutsche ImmobilienBank AG και WestLB Mellon Asset Management Holdings Limited. Η Γερμανία έχει υποβάλει στην Επιτροπή πολλά έγγραφα, όπως το σχέδιο αναδιάρθρωσης του Ιουνίου 2011, η συμφωνία Eckpunktevereinbarung, και οι δεσμεύσεις που ανέλαβε η Γερμανία, ορισμένα από τα οποία αναφέρονται στον όμιλο WestLB. Στην παρούσα απόφαση, συνεπώς, η Επιτροπή δεν κάνει διάκριση μεταξύ της WestLB AG και του ομίλου WestLB, αλλά εξετάζει την WestLB AG – ως την εταιρεία χαρτοφυλακίου των θυγατρικών της – ως pars pro toto. Την ίδια προσέγγιση ακολούθησε και στην απόφαση του Μαΐου 2009.
   
      (5)  Απόφαση της Επιτροπής της 7ης Οκτωβρίου 2009 στην υπόθεση N 531/2009, Assumption of risk for WestLB, ΕΕ C 305 της 16.12.2009, σ. 4.
   
      (6)  Απόφαση της Επιτροπής της 22ας Δεκεμβρίου 2009 στην υπόθεση C 40/09 (πρώην-N 555/09), Συμπληρωματική ενίσχυση υπέρ της WestLB AG σχετικά με τη μεταβίβαση περιουσιακών στοιχείων, ΕΕ C 66 της 17.3.2010, σ. 15. Η απόφαση αυτή αντικαθιστά την απόφαση της 7ης Οκτωβρίου 2009 στην υπόθεση N 531/2009.
   
      (7)  Απόφαση της Επιτροπής της 22ας Ιουνίου 2010 στην υπόθεση N 249/10, Verlängerung der einstweiligen Genehmigung zusätzlicher Beihilfen für die WestLB AG im Rahmen der Auslagerung von Vermögenswerten, ΕΕ C 230 της 26.8.2010, σ. 3.
   
      (8)  Απόφαση της Επιτροπής της 5ης Νοεμβρίου 2010 στην υπόθεση C 40/2009, Επέκταση της επίσημης διαδικασίας έρευνας WestLB, ΕΕ C 23 της 25.1.2011, σ. 9.
   
      (9)  Η Westdeutsche ImmobilienBank AG είναι η μεγαλύτερη θυγατρική της WestLB και σημαντικός χρηματοδότης για ακίνητη περιουσία στη Γερμανία.
   
      (10)  Απόφαση της Επιτροπής της 21ης Δεκεμβρίου 2010 στην υπόθεση MC 8/2009, WestLB divestments, δεν έχει ακόμη δημοσιευθεί.
   
      (11)  Η συμφωνία αυτή αποτυπώνεται σε έγγραφο με την ονομασία "Eckpunktevereinbarung zum Restrukturierungsplan der WestLB" που υπέγραψαν το σύνολο των μετόχων η EAA και η FMSA στις 29 Ιουνίου 2011.
   
      (12)  Βλ. απόφαση της Επιτροπής της 20ής Οκτωβρίου 2004 σχετικά με την ενίσχυση της Γερμανίας στην Westdeutsche Landesbank - Girozentrale (WestLB), νυν WestLB AG, ΕΕ L 307 της 7.11.2006, σ. 22, και απόφαση της Επιτροπής της 14ης Δεκεμβρίου 2007, ΕΕ C 4 της 9.1.2008, σ. 1.
   
      (13)  Βλ. απόφαση της Επιτροπής στην υπόθεση NN 25/2008 της 30ής Απριλίου 2008, ΕΕ C 189 της 26.7.2008, σ. 3.
   
      (14)  Το χαρτοφυλάκιο Phoenix Light αποτελείται κατά κύριο λόγο από δομημένα χρεόγραφα, εμπορικές κινητές αξίες, μεσοπρόθεσμούς τίτλους και έσοδα και γραμμάτια κεφαλαίου τριών επενδυτικών φορέων: Greyhawk, Harrier, και Kestrel. Το χαρτοφυλάκιο των 23 δισ. ευρώ ανά τύπο χρεογράφου μπορεί να αναλυθεί ως ακολούθως: 11,7 δισ. ευρώ αμερικανικά και ευρωπαϊκά δομημένα χρεωστικά ομόλογα (collateral debt obligations), 5,5 δισ. ευρώ εμπορικά ενυπόθηκα δάνεια, 4,3 δισ. ευρώ τιτλοποιημένα στεγαστικά δάνεια, 1,7 δισ. ευρώ διάφορα. Το 80 % των χρεογράφων είναι πιστοληπτικής διαβάθμισης ΑΑΑ βάσει αξιολόγησης της S&P της 31ης Δεκεμβρίου 2007.
   
      (15)  Αναλυτικότερα βλ. απόφαση του Μαΐου 2009.
   
      (16)  Αναλυτικότερα βλ. απόφαση Δεκεμβρίου 2009, ΕΕ C 66 της 17.3.2010, σ. 24, η οποία ενέκρινε το μέτρο για έξι μήνες.
   
      (17)  HGB είναι η συντομογραφία για την Handelsgesetzbuch· πρόκειται για τη γερμανική GAAP.
   
      (18)  Αυτή η ανάληψη κινδύνου από την NRW, την RSGV και WLSGV περιγράφεται με σαφήνεια και κοινοποιήθηκε δημόσια στην πρώτη ετήσια έκθεση της ΕΑΑ, βλ. ετήσια έκθεση της ΕΑΑ Erste Abwicklungsanstalt, οικονομικό έτος 2009/2010, σ. 7.
   
      (19)  Στην πράξη, επελέγησαν διαφορετικές μορφές μεταβίβασης για συγκεκριμένες θέσεις, όπως διανομή μετοχών, μειωμένη συμμετοχή, εγγύηση και πώληση, ώστε να τηρηθούν διάφοροι νόμοι, κανονισμοί και φορολογικά καθεστώτα των αντίστοιχων χωρών και εποπτικών αρχών. Ανεξάρτητα από την επιλεγείσα μέθοδο, ο οικονομικός κίνδυνος για τα στοιχεία ενεργητικού και παθητικού μεταβιβάστηκε εξ ολοκλήρου από την WestLB στην EAA.
   
      (20)  Βλ. την επιστολή της 22ας Φεβρουαρίου 2010"PEG Master COB 31 Dec 2009" με επικαιροποιημένες, τροποποιημένες και εκτενείς εκδόσεις μέχρι τις 7 Μαΐου 2010.
   
      (21)  Περίπου 6 δισ. ευρώ αυτού του ποσού συνίσταται σε «τίτλους ενδιάμεσης εξασφάλισης» σε ευρώ και USD, οι οποίοι μεταβιβάστηκαν πρόσφατα. Η Γερμανία αναφέρει αυτή την πρώτη μεταβίβαση συνήθως ως «Kleine Aida», σε αντίθεση με το υπόλοιπο ποσό των 62 δισ. ευρώ («Große Aida»).
   
      (22)  Το αποκαλούμενο απλό ομόλογο του τύπου «vanilla» είναι ομόλογο με συνήθη χαρακτηριστικά, που καταβάλλει πάγιο επιτόκιο και επιστρέφεται στο ακέραιο κατά τη λήξη.
   
      (23)  Negative Basis Trade είναι μια θέση στην οποία ένας επενδυτής χρηματιστηρίου αγοράζει προστασία αντιστάθμισης πιστωτικού κινδύνου στο όνομα του ίδιου εκδότη, όπου το ασφάλιστρο αντιστάθμισης πιστωτικού κινδύνου (ασφάλιστρο που πρέπει να καταβληθεί) είναι μικρότερο από το διαφορικό επιτόκιο των ομολόγων. Μια αρνητική βάση σπάνια παρατηρείται και ενέχει κινδύνους αθέτησης έναντι του πωλητή πιστωτικής προστασίας.
   
      (24)  Επιστολή της Γερμανίας της 7ης Μαΐου 2010.
   
      (25)  Επιστολή της Γερμανίας της 8ης Ιουλίου 2010.
   
      (26)  Ενδιάμεσες εκθέσεις της Blackrock και "Finale Version inklusive aller Hauptportfolio Aktiva" της Blackrock της 12ης Μαΐου 2010, που παρελήφθη από την Επιτροπή στις 18 Μαΐου 2010.
   
      (27)  Επιστολή της Γερμανίας της 16ης Ιουνίου 2010.
   
      (28)  Σύμφωνα με τις παρατηρήσεις της Γερμανίας που υποβλήθηκαν στις 22 Δεκεμβρίου 2010, το αρχικό κεφάλαιο εκκίνησης της ΕΑΑ σε μετρητά ανερχόταν μόνο σε 100 000 ευρώ. Το μεγαλύτερο μέρος των ιδίων κεφαλαίων προήλθε από την διάσπαση.
   
      (29)  Οι εμπειρογνώμονες επεξεργάστηκαν αναλυτικά τη μεθοδολογία τους για να καταλήξουν σε μια ΠΟΑ για το κάθε στοιχείο ενεργητικού στην τελική έκθεσή τους. Αναλυτική παρουσίαση όλων των συμπερασμάτων περιέχεται στην απόφαση της Επιτροπής της 5ης Νοεμβρίου 2010 στην υπόθεση C 40/2009, Παράταση της έρευνας για την WestLB, ΕΕ C 23 της 25.1.2011, σ. 16, αιτιολογικές σκέψεις 37 και επόμενες.
   
      (30)  Για ορισμένα επιμέρους χαρτοφυλάκια, όπως οι δόσεις European Super Senior ABS, οι εμπειρογνώμονες της Επιτροπής υιοθέτησαν μια λιγότερο συντηρητική άποψη από αυτήν της ίδιας της WestLB. Εάν χρησιμοποιούσαν πάντοτε την εκτίμηση της WestLB ως ανώτατη αξία, η συνολική διαφορά θα ήταν κατά 573 εκατ. ευρώ μεγαλύτερη.
   
      (31)  Το τεχνικό μέρος της μεταβίβασης μπορεί να πραγματοποιηθεί μετά τις 30 Ιουνίου 2012. Η αναχρηματοδότηση θα βασίζεται στις αρχές που ορίζονται στο εφαρμοστέο νομικό πλαίσιο στην FMStFG, το οποίος επιτρέπει μεταγενέστερη χρηματοδότηση της ΕΑΑ. Για να επιτρέψει η FMSA αναχρηματοδότηση πρέπει, μεταξύ άλλων, να δηλωθούν όλοι οι εγγενείς κίνδυνοι των στοιχείων ενεργητικού και παθητικού και να υποβληθεί αναλυτικό σχέδιο εκκαθάρισης για τα μεταβιβαζόμενα στοιχεία. Τα χαρτοφυλάκια για την Verbundbank και η δεύτερη μεταφορά στοιχείων ενεργητικού στην ΕΑΑ θα αποκαλυφθεί τελικά στις εξαμηνιαίες οικονομικές καταστάσεις της WestLB στις 30 Ιουνίου 2012 και θα μεταβιβαστούν από νομική ή τουλάχιστον οικονομική άποψη αμέσως μετά.
   
      (32)  Συμπεριλαμβανομένων των στοιχείων ενεργητικού και παθητικού της Verbundbank. Οι τιμές λαμβάνουν υπόψη το αποτέλεσμα της λογιστικής αντιστάθμισης σύμφωνα με την HGB.
   
      (33)  Εμπιστευτική πληροφορία.
   
      (34)  
   
      «Das Land NRW tritt im Gegenzug mit EUR 1 Mrd. zusätzlicher und möglichst nachrangiger Haftung in die WestLB ein. Die zusätzliche Haftung des Landes NRW entsteht an derjenigen Rangstelle in der SPM Bank, die mindestens erforderlich ist, um die aufsichtsrechtlichen Anforderungen in der SPM Bank mit Blick auf die Teilrückzahlung der Stillen Einlage des FMS zu erfüllen.»
   
   
      (35)  Αναλυτικότερα βλ. απόφαση την απόφαση της Επιτροπής της 12ης Μαΐου 2009 στην υπόθεση C 43/2008, Αναδιάρθρωση της WestLB AG, ΕΕ L 345 της 23.12.2009, αιτιολογικές σκέψεις 28 έως 43.
   
      (36)  Βλ. απόφαση της Επιτροπής της 12ης Μαΐου 2009 στην υπόθεση C 43/2008, Αναδιάρθρωση της WestLB AG, ΕΕ L 345, 23.12.2009, αιτιολογικές σκέψεις 34 και επόμενες.
   
      (37)  Αναλυτικότερα βλ. απόφαση της Επιτροπής της 5ης Νοεμβρίου 2010 στην υπόθεση C 40/2009, Επέκταση της έρευνας για την WestLB, ΕΕ C 23, 25.1.2011, αιτιολογικές σκέψεις 55 και επόμενες.
   
      (38)  Εάν η Verbundbank εξαγοραστεί από την Helaba, οι ενώσεις ταμιευτηρίων θα γίνουν μέτοχοι της Helaba.
   
      (39)  Κοινό δελτίο τύπου της 12.12.2011 από το ομόσπονδο κράτος της Έσσης, το ομόσπονδο κράτος της Θουριγγίας και την ένωση ταμιευτηρίων της Έσσης και της Θουριγγίας «Το Συμβούλιο ιδιοκτητών ανάβει το πράσινο φως».
   
      (40)  FMStFG §8a.
   
      (41)  Το σενάριο αγνοεί τα πιθανά περιουσιακά στοιχεία σταθμισμένου κινδύνου βάσει των οδηγιών Βασιλεία ΙΙ.5 και Βασιλεία III.
   
      (42)  Το σενάριο αγνοεί τα πιθανά περιουσιακά στοιχεία σταθμισμένου κινδύνου βάσει των οδηγιών Βασιλεία ΙΙ.5 και Βασιλεία III.
   
      (43)  Η απαίτηση διατήρησης στοιχείων ενεργητικού σταθμισμένου κινδύνου για την κάλυψη των κεφαλαιακών απαιτήσεων για καθαρά επιχειρησιακούς κινδύνους ορίζονται στον Solvabilitätsverordnung. Η κάλυψη για επιχειρησιακούς κινδύνους δεν μπορεί να μεταφερθεί σε άλλη οντότητα. Η WestLB χρησιμοποιεί σήμερα την προηγμένη μέθοδο μέτρησης (AMA) για να υπολογίσει το απαιτούμενο ποσό των RWA για τους λειτουργικούς κινδύνους της. Λόγω των θεμελιωδών διαφορών μεταξύ του επιχειρηματικού μοντέλου της WestLB και της SPM bank, προτίθεται να αλλάξει τη μέθοδο υπολογισμού από την περίπλοκη μέθοδο ΑΜΑ και να επαναφέρει τη μέθοδο βασικού δείκτη η οποία, ωστόσο, πρέπει να εγκριθεί από τον εποπτικό φορέα.
   
      (44)  Σύμφωνα με τα στοιχεία που υπέβαλε η Γερμανία στις 21 Νοεμβρίου 2011.
   
      (45)  Συγκεκριμένα […] πρέπει να προσαρμοστεί για να επιτευχθεί η αναγκαία ανταγωνιστικότητα.
   
      (46)  Η Επιτροπή καταλαβαίνει ότι η δέσμευση του στοιχείου α) θα τηρηθεί από την εταιρεία παροχής υπηρεσιών ενώ η SPM bank θα λειτουργεί ως κάτοχος και αντισυμβαλλόμενος για τα στοιχεία ενεργητικού της ΕΑΑ που θα έχουν μεταβιβαστεί μόνο τεχνητά.
   
      (47)  ΕΕ C 72 της 26.3.2009, σ. 1.
   
      (48)  ΕΕ C 195 της 19.8.2009, σ. 9.
   
      (49)  Βλ. απόφαση της Επιτροπής της 22ας Δεκεμβρίου 2009 στην υπόθεση C 40/09 (πρώην N 555/09), Συμπληρωματική ενίσχυση υπέρ της WestLB AG σχετικά με τη μεταβίβαση περιουσιακών στοιχείων, ΕΕ C 66 της 17.3.2010, σ. 15, αιτιολογική σκέψη 71.
   
      (50)  Βλ. απόφαση της Επιτροπής της 22ας Δεκεμβρίου 2009 στην υπόθεση C 40/09 (πρώην-N 555/09), Συμπληρωματική ενίσχυση υπέρ της WestLB AG σχετικά με τη μεταβίβαση περιουσιακών στοιχείων, ΕΕ C 66 της 17.3.2010, σ. 15, αιτιολογική σκέψη 76.
   
      (51)  Απόφαση της Επιτροπής της 5ης Νοεμβρίου 2010 στην υπόθεση C 40/2009, Επέκταση της έρευνας για την WestLB, ΕΕ C 23 της 25.1.2011, σ. 9, αιτιολογική σκέψη 74.
   
      (52)  Απόφαση της Επιτροπής της 5ης Νοεμβρίου 2010 στην υπόθεση C 40/2009, Επέκταση της έρευνας για την WestLB, ΕΕ C 23, 25.1.2011, σ. 9, αιτιολογική σκέψη 90.
   
      (53)  Απόφαση της Επιτροπής της 5ης Νοεμβρίου 2010 στην υπόθεση C 40/2009, Επέκταση της έρευνας για την WestLB, ΕΕ C 23 της 25.1.2011, σ. 9, αιτιολογική σκέψη 91.
   
      (54)  Απόφαση της Επιτροπής της 5ης November 2010 στην υπόθεση C 40/2009, Επέκταση της έρευνας για την WestLB, ΕΕ C 23 της 25.1.2011, σ. 9, αιτιολογική σκέψη 98. Ποσό 6,6 δισ. ευρώ (11 δισ. - 3,3 δισ. - 0,3 δισ. -0,9 δισ.) που αντιπροσωπεύει σφάλμα στρογγυλεύματος 0,1 δισ. ευρώ. Ο υπολογισμός αυτός δεν πραγματοποιήθηκε επί τούτου στην απόφαση του Δεκεμβρίου 2010 και δεν υπήρξε εκτίμηση του συνολικού ποσού της ενίσχυσης. Αργότερα, βάσει της τελικής έκθεσης εμπειρογνώμονα, έγινε ακριβέστερη εκτίμηση της αγοραίας αξίας του μεταβιβασθέντος χαρτοφυλακίου.
   
      (55)  Απόφαση της Επιτροπής της 5 November 2010 στην υπόθεση C 40/2009, Επέκταση της έρευνας για την WestLB, ΕΕ C 23 της 25.1.2011, σ. 9, αιτιολογική σκέψη 93.
   
      (56)  Ο όρος «απομειωμένα περιουσιακά στοιχεία» δεν χρησιμοποιείται με την αυστηρά λογιστική του έννοια, αλλά αναφέρεται σε στοιχεία ενεργητικού που ανήκουν σε μια δυσλειτουργούσα (απομειωμένη) αγορά όπου, λόγω απουσίας πρόθυμων αγοραστών και πωλητών, οι αγοραίες τιμές δεν συνδέονται με μια σωστή μακροπρόθεσμη εκτίμηση της πραγματικής οικονομικής αξίας.
   
      (57)  Απόφαση της Επιτροπής της 17ης Δεκεμβρίου 2009 στην υπόθεση N422/2009, Royal Bank of Scotland, ΕΕ C 119 της 7.5.2010, σ. 1. Απόφαση της Επιτροπής της 26ης Φεβρουαρίου 2010 στην υπόθεση N725/2009, NAMA, ΕΕ C 94 της 14.4.2010, σ. 10, και της 3ης Αυγούστου 2010 στην υπόθεση N331/2010, Valuation of Assets under NAMA,
      ΕΕ C 37 της 5.2.2011, σ. 3.
   
      (58)  Κληρονομηθείσες υποχρεώσεις που εκδόθηκαν πριν την 18η Ιουλίου 2005, εξακολουθούν να ωφελούνται από τις επίσημες εγγυήσεις Anstaltslast και Gewährträgerhaftung και, συνεπώς, περιέχουν πλεονέκτημα αναχρηματοδότησης.
   
      (59)  Απόφαση της Επιτροπής της 29ης Ιουνίου 2011 στις υποθέσεις SA.32504 (2011/N) και C 11/2010 (πρώην N 667/2009), Anglo Irish Bank and Irish Nationwide Building Society, αιτιολογική σκέψη 102, δεν έχει ακόμη δημοσιευθεί.
   
      (60)  Επενδύθηκε από την SoFFin υπό μορφή αφανούς συμμετοχής.
   
      (61)  Βλ. απόφαση της Επιτροπής στην υπόθεση NN 25/2008 της 30ής Απριλίου 2008, ΕΕ C 189 της 26.7.2008, σ. 3.
   
      (62)  Βλ. απόφαση της Επιτροπής της 18ης Ιουλίου 2011 στην υπόθεση SA.28264 (C 15/2009, πρώην N 196/2009), Hypo Real Estate, δεν έχει ακόμη δημοσιευθεί, αιτιολογική σκέψη 71· απόφαση της Επιτροπής της 20ής Σεπτεμβρίου 2011 στην υπόθεση C 29/2009, HSH, δεν έχει ακόμη δημοσιευθεί, αιτιολογική σκέψη 153· και απόφαση της Επιτροπής της 15ης Δεκεμβρίου 2009 στην υπόθεση C17/2009, LBBW, ΕΕ L 188 της 21.7.2010, σ. 10, αιτιολογική σκέψη 44.
   
      (63)  Απόφαση της Επιτροπής, της 20ής Σεπτεμβρίου 2011, στην υπόθεση C 29/2009, HSH, δεν έχει ακόμη δημοσιευθεί, αιτιολογική σκέψη 153.
   
      (64)  Βλ. αιτιολογική σκέψη 6 της απόφασης της Επιτροπής της 5ης Νοεμβρίου 2010 στην υπόθεση C 40/2009, Επέκταση της έρευνας για την WestLB, ΕΕ C 23 την 25.1.2011, σ. 9.
   
      (65)  Βλ. απόφαση C-334/07 P Επιτροπή κατά Freistaat Sachsen Συλλογή 2008, σ. I-9465, σκέψη 53, στην οποία το Δικαστήριο επιβεβαίωσε ότι ένα κοινοποιηθέν μέτρο πρέπει να εκτιμάται βάσει των κανόνων που ισχύουν την ημερομηνία έκδοσης της απόφασης.
   
      (66)  Βλ. απόφαση της Επιτροπής στην υπόθεση C 9/2009, Dexia, ΕΕ L 274 της 19.10.2010, σ. 54, αιτιολογική σκέψη 153, και απόφαση της Επιτροπής της 20ής Σεπτεμβρίου 2011 στην υπόθεση C 29/2009, HSH, δεν έχει ακόμη δημοσιευθεί, αιτιολογική σκέψη 155.
   
      (67)  Απόφαση της Επιτροπής στην υπόθεση C 29/2009, HSH, δεν έχει ακόμη δημοσιευθεί, σκέψη 157.
   
      (68)  Βλ. έκθεση του εμπειρογνωμόνων της Επιτροπής WestLB AIDA, υπόθεση C40/2009 REV Assessment Executive Summary, σ. 22 (αναφέρεται στο σενάριο 4A, με συντελεστή μετατροπής πίστωσης 1).
   
      (69)  Βλ. έκθεση του εμπειρογνώμονα της Επιτροπής WestLB Aida Final Detailed Analysis Report, σ. 29 (Βασικά πορίσματα) και βλ. πίνακα 2, στήλη 2.
   
      (70)  Βλ. έκθεση εμπειρογνωμόνων της Επιτροπής WestLB Aida Final Detailed Analysis Report, σ. 12 και 16 (πίνακας MtM).
   
      (71)  Η Επιτροπή έχει εγκρίνει στήριξη ρευστότητας βάσει διαφόρων προγραμμάτων, βλ. απόφαση της Επιτροπής της 20ής Μαρτίου 2009 στην υπόθεση N637/2008, Πρόγραμμα ρευστότητας του χρηματοπιστωτικού τομέα στη Σλοβενία, ΕΕ C 143 της 24.6.2009, σ. 2, και απόφαση της Επιτροπής της 14ης Ιανουαρίου 2010 στην υπόθεση NN68/2009, Πρόγραμμα ρευστότητας για τις ουγγρικές τράπεζες, ΕΕ C 47 της 26.2.2010, σ. 16.
   
      (72)  ΕΕ C 10 της 15.1.2009, σ. 2.
   
      (73)  Ανακοίνωση της Επιτροπής σχετικά με την εφαρμογή, από την 1η Ιανουαρίου 2011, των κανόνων για τις κρατικές ενισχύσεις για τη στήριξη μέτρων υπέρ των τραπεζών στο πλαίσιο της χρηματοπιστωτικής κρίσης, ΕΕ C 329 της 7.12.2010, σ. 7.
   
      (74)  Ανακοίνωση της Επιτροπής σχετικά με την εφαρμογή από την 1η Ιανουαρίου 2012, των κανόνων περί κρατικών ενισχύσεων στα μέτρα για τη στήριξη των τραπεζών στο πλαίσιο της χρηματοπιστωτικής κρίσης, ΕΕ C 356 της 6.12.2011, σ. 7.
   
      (75)  Απόφαση της Επιτροπής της 27ης Οκτωβρίου 2008 στην υπόθεση N512/2008, Σχέδιο διάσωσης γερμανικών τραπεζών, ΕΕ C 293 της 15.11.2008, σ. 2, όπως τροποποιήθηκε με την απόφαση της Επιτροπής της 12ης Δεκεμβρίου 2008 στην υπόθεση N625/2008, Σχέδιο διάσωσης γερμανικών τραπεζών, που παρατάθηκε με την απόφαση της Επιτροπής της 22ας Ιουνίου 2009 στην υπόθεση N 330/2009, ΕΕ C 160 της 14.7.2009, σ. 4 και με την απόφαση της Επιτροπής της 23ης Ιουνίου 2010 στην υπόθεση N 222/2010, ΕΕ C 178 της 3.7.2010, σ. 1.
   
      (76)  Ειδικές επικρίσεις για τη μεθοδολογία διατυπώνονται στις εκθέσεις της Bundesbank, βλ. Erster Teil des Berichts (Phase I) über die Prüfung nach §6 FMStFG bei der WestLB AG, Düsseldorf (5.10.2009), Zweiter Teil des Berichts (Phase I) über die Prüfung nach §6 FMStFG bei der WestLB AG, Düsseldorf (5.10.2009), Bericht (Phase II) über die Prüfung nach §6a bzw. §8a FMStFG bei der WestLB AG, Düsseldorf (26.11.2009).
   
      (77)  Απόφαση του Νοεμβρίου 2010, αιτιολογική σκέψη 83.
   
      (78)  ABS CDOs: τίτλοι που προέρχονται από τιτλοποίηση – ομόλογα διασφαλισμένα με απαιτήσεις.
   
      (79)  Άλλα CDOs: άλλα ομόλογα διασφαλισμένα με απαιτήσεις.
   
   
      (80)  US RMBS: τιτλοποιημένα στεγαστικά δάνεια των ΗΠΑ.
   
   
      (81)  US CMBS: τιτλοποιημένα εμπορικά ενυπόθηκα δάνεια των ΗΠΑ.
   
      (82)  US ABS: χρεόγραφα των ΗΠΑ εξασφαλισμένα με περιουσιακά στοιχεία.
   
      (83)  EUR ABS: χρεόγραφα σε ευρώ εξασφαλισμένα με περιουσιακά στοιχεία.
   
      (84)  Βλ. έκθεση των εμπειρογνωμόνων της Επιτροπής, WestLB AIDA – Υπόθεση C40/2009 – REV Assessment Final Report (Société Générale, Dirk Bangert, Professor Wim Schoutens), σ. 76, η οποία εγκρίθηκε από την Επιτροπή.
   
      (85)  Ενδείξεις της ομαλής λειτουργίας των αγορών είναι: αγορά με υψηλή ρευστότητα με μεσαίους έως μεγάλους όγκους συναλλαγών· μικρό άνοιγμα προσφορών· η αντίληψη ότι θα μπορούσαν να ληφθούν προσφορές, εάν ζητηθούν· η ύπαρξη εγκατεστημένων φορέων στην αγορά· η απουσία διαρθρωτικών περιορισμών στη λειτουργία της αγοράς· ο εκδότης δεν υπόκειται σε πιστωτικά γεγονότα ή σε σοβαρές ανησυχίες για την πιστωτική ικανότητα. Ενδείξεις ότι η αγορά είναι απομειωμένη είναι: καμία ή ελάχιστες συναλλαγές στην αγορά· «ατροφικές» αγορές και μικροί όγκοι συναλλαγών· μεγάλο άνοιγμα προσφορών, ενδείξεις για μοναδική προσφορά· δεν είναι δυνατόν να ληφθούν προσφορές για μεγάλο χρονικό διάστημα· ύπαρξη ελάχιστων εγκατεστημένων φορέων στην αγορά, ορισμένοι από τους οποίους ίσως να εξετάζουν το ενδεχόμενο να εγκαταλείψουν την αγορά· διαρθρωτικοί περιορισμοί στη λειτουργία της αγοράς· «χειραγώγηση αγοράς»· πιστωτικά γεγονότα εκδοτών.
   
      (86)  Η έκθεση των εμπειρογνωμόνων αναφέρει τον Μάιο του 2010 (π.χ. σ. 86) ως την ημερομηνία κατά την οποία εκδηλώθηκε πράγματι η κρίση δημόσιου χρέους.
   
      (87)  Τέλος, πρέπει να επισημανθεί ότι, σύμφωνα με την απόφαση του Νοεμβρίου 2010 (βλ. αιτιολογική σκέψη 105), δεν είναι ακατάλληλη μια προσαρμογή της ΠΟΑ, όπως πρότεινε η Γερμανία λόγω της διαφοράς μεταξύ της πραγματικής ημερομηνίας αποτίμησης των στοιχείων ενεργητικού και της μεταβίβασής τους. Η Γερμανία ισχυρίστηκε, κατά τον υπολογισμό της ΠΟΑ τον Μάρτιο του 2010, που θα ήταν η ημερομηνία αναφοράς για τη μεταβίβαση του Απριλίου 2010, ότι μπορεί να το πράξει εφαρμόζοντας τον λόγο της ΠΟΑ του Δεκεμβρίου 2009 προς τη λογιστική αξία του Δεκεμβρίου 2009 και πολλαπλασιάζοντας αυτόν τον δείκτη με τη λογιστική αξία του Μαρτίου 2010. Κατά την άποψη των εμπειρογνωμόνων της Επιτροπής, μολονότι υπήρξε ενδεχομένως μεταβολή της τιμής μεταβίβασης, κάθε τέτοια ενδιάμεση απόσβεση του χαρτοφυλακίου οφειλόταν κατά κύριο λόγο σε μη προβληματικά στοιχεία ενεργητικού. Συνεπώς, αυτό δεν θα είχε καμία επίπτωση στην ΠΟΑ και, ως εκ τούτου, πρέπει να απορριφθεί κάθε προσαρμογή η οποία θα οδηγούσε σε υπερεκτίμηση της ΠΟΑ.
   
      (88)  Απόφαση της Επιτροπής της 5ης Νοεμβρίου 2010 στην υπόθεση C 40/2009, Επέκταση της έρευνας για την WestLB, ΕΕ C 23 της 25.1.2011, σ. 27, αιτιολογικές σκέψεις 109 και επόμενες.
   
      (89)  Απόφαση της Επιτροπής της 17η Δεκεμβρίου 2009 στην υπόθεση N422/2009, Royal Bank of Scotland, ΕΕ C 119 της 7.5.2010, σ. 1.
   
      (90)  Βλ. απόφαση της Επιτροπής της 20ής Σεπτεμβρίου 2011 στην υπόθεση C 29/2009, HSH, δεν έχει ακόμη δημοσιευθεί, αιτιολογική σκέψη 189, και απόφαση της Επιτροπής της 22ας Φεβρουαρίου 2010 στην υπόθεση C17/2009, LBBW, ΕΕ L 188 της 21.7.2010, αιτιολογικές σκέψεις 59 και επόμενες.
   
      (91)  ΕΕ C 270 της 25.10.2008, σ. 8.
   
      (92)  Βλ. παραγράφους 43 έως 50 της ανακοίνωσης για τις τράπεζες. Για να είναι δυνατή αυτή η συντεταγμένη έξοδος, η ενίσχυση εκκαθάρισης πρέπει να κριθεί συμβιβάσιμη, όταν παραδείγματος χάρη είναι αναγκαία για μια προσωρινή ανακεφαλαιοποίηση της τράπεζας ή ικανοποιεί αξιώσεις ορισμένων κατηγοριών πιστωτών, εάν αυτό δικαιολογείται για λόγους χρηματοπιστωτικής σταθερότητας. Παραδείγματα παρόμοιας ενίσχυσης και συνθηκών υπό τις οποίες αυτή κρίθηκε συμβιβάσιμη, βλ. στην απόφαση της Επιτροπής της 1ης Οκτωβρίου 2008 στην υπόθεση NN 41/2008 UK, Ενίσχυση διάσωσης της Bradford & Bingley, ΕΕ C 290 της 13.11.2008, σ. 2, και απόφαση της Επιτροπής της 5ης Νοεμβρίου 2008 στην υπόθεση NN 39/2008 DK, Ενίσχυση για την εκκαθάριση της Roskilde Bank, ΕΕ C 12 της 17.1.2009, σ. 3.
   
      (93)  Βλ. απόφαση της Επιτροπής της 1ης Οκτωβρίου 2008 στην υπόθεση NN 41/2008 ΗΒ, Ενίσχυση διάσωσης της Bradford & Bingley, ΕΕ C 290 της 13.11.2008, σ. 2, και απόφαση της Επιτροπής της 6ης Ιουνίου 2011 στην υπόθεση SA. 32634, Ενίσχυση διάσωσης της Amagerbanken, δεν έχει ακόμη δημοσιευθεί, αιτιολογική σκέψη 52 παράγραφος 7.
   
      (94)  Βλ. παράγραφο 48 της ανακοίνωσης για τις τράπεζες.
   
      (95)  Βλ. παράγραφο 46 της ανακοίνωσης για τις τράπεζες.
   
      (96)  Βλ. παράγραφο 47 της ανακοίνωσης για τις τράπεζες.
   
      (97)  Βλ. απόφαση της Επιτροπής της 25ης Ιανουαρίου 2010 στην υπόθεση N 194/2009 ΗΒ, Ενίσχυση εκκαθάρισης της Bradford & Bingley, ΕΕ C 143 της 2.6.2010, σ. 22, και απόφαση της Επιτροπής της 25ης Ιανουαρίου 2010 στην υπόθεση NN 19/2009 ΗΒ, Dunfermline Building Society, ΕΕ C 101 της 20.4.2010, σ. 8.
   
      (98)  Η πρόβλεψη αυτή ακυρώνεται στην πράξη από την παράγραφο 49 της ανακοίνωσης για τις τράπεζες στο πλαίσιο μιας διαδικασίας εκκαθάρισης.
   
      (99)  Κρίνεται απίθανο η αναμενόμενη απόδοση ιδίων κεφαλαίων της Verbundbank, που κυμαίνεται από 2,2 % έως 4,5 %, θα ήταν επαρκής για τη βιωσιμότητά της ως αυτοτελούς οντότητας. Σε πρόσφατες αποφάσεις της η Επιτροπή έκρινε λογική μια απόδοση ιδίων κεφαλαίων της τάξης 8-10 %. (Βλ. απόφαση της Επιτροπής της 18ης Ιουλίου 2011 στην υπόθεση SA.28264 (C 15/2009, πρώην N 196/2009), Hypo Real Estate, δεν έχει ακόμη δημοσιευθεί, αιτιολογική σκέψη 111· απόφαση της Επιτροπής της 29ης Σεπτεμβρίου 2010 στην υπόθεση C 32/09 (πρώην NN 50/09), Sparkasse KölnBonn, ΕΕ L 235 της 10.9.2011, σ. 12, αιτιολογική σκέψη 82· απόφαση της Επιτροπής της 23ης Ιουνίου 2011 στην υπόθεση SA.32745 (2011/NN), Kommunalkredit Austria AG,
      ΕΕ C 239 της 17.8.2011, σ. 2, αιτιολογική σκέψη 80· και απόφαση της Επιτροπής της 23ης Μαΐου 2011 στην υπόθεση SA.31154 (N 429/10), Αγροτική Τράπεζα της Ελλάδος,
      ΕΕ C 317 της 29.10.2011, σ. 5, αιτιολογική σκέψη 77.
   
      (100)  Απόφαση της Επιτροπής της 28ης Οκτωβρίου 2009 στην υπόθεση C 14/2008, Northern Rock, ΕΕ L 112 της 5.5.2010, σ. 57, αιτιολογικές σκέψεις 154–156.
   
      (101)  Βλ. απόφαση της Επιτροπής της 2ας Ιουνίου 1999 στην υπόθεση 2005/536/EC, Seleco SpA,
      ΕΕ L 227 της 7.9.2000, σ. 24. Αυτή η έλλειψη οικονομικής διαδοχής είναι ιδιαίτερα εμφανής για τον σκοπό της μεταβίβασης, η οποία δεν αποσκοπούσε στο να συνεχιστεί η δραστηριότητα των εκκαθαρισθέντων τμημάτων της WestLB, αλλά αποσκοπούσε στη διασφάλιση ορισμένων υποχρεώσεων των ταμιευτηρίων και την ανάληψη ενός μέρους της επιβάρυνσης για τα υπό εκκαθάριση τμήματα της WestLB. Πράγματι, ο επιχειρηματικός στόχος της Verbundbank είναι να εστιαστεί σε εκείνα τα προϊόντα τα οποία έχουν σημασία για τη συνεργασία με τα ταμιευτήρια (ιδίως δάνεια σε ΜΜΕ καθώς και απλά προϊόντα κεφαλαιαγοράς) και διαφέρει ουσιαστικά από τον σημερινό επιχειρηματικό στόχο της WestLB. Τέλος, εάν η Verbundbank μεταβιβαστεί στην Helaba δεν υφίσταται ταυτότητα των μετόχων εκτός από τις ενώσεις ταμιευτηρίων, οι οποίες καθίστανται μέτοχος μειοψηφίας στην Helaba σε αντάλλαγμα για το χορηγηθέν κεφάλαιο.
   
      (102)  Απόφαση της Επιτροπής της 28ης Οκτωβρίου 2009 στην υπόθεση C 14/2008, Northern Rock,
      ΕΕ L 112 της 5.5.2010, σ. 38.
   
      (103)  Απόφαση της Επιτροπής της 18ης Ιουλίου 2011 στην υπόθεση SA.28264 (C 15/2009, πρώην N 196/2009), Hypo Real Estate, δεν έχει ακόμη δημοσιευθεί.
   
      ΠΑΡΑΡΤΗΜΑ
      
                  1.
               
               
                  
                     Εταιρική επωνυμία: Η Γερμανία αναλαμβάνει τη δέσμευση ότι η WestLB AG, η Verbundbank, η SPM bank και κάθε (διάδοχη) εταιρεία του ομίλου WestLB δεν θα χρησιμοποιεί πλέον την επωνυμία «WestLB» μετά την 30ή Ιουνίου 2012, εκτός εάν τεχνικά εμπόδια καθυστερήσουν την αλλαγή επωνυμίας για ανώτατο διάστημα τριών μηνών. Η εξαίρεση αυτή εφαρμόζεται επίσης για κάθε χρήση της λέξης «WestLB» ως μέρος άλλης επωνυμίας.
               
            
                  2.
               
               
                  Όσον αφορά την Verbundbank, η Γερμανία αναλαμβάνει τις ακόλουθες δεσμεύσεις:
                  
                              α)
                           
                           
                              Δεν θα επιδιωχθεί μία λύση αυτόνομης οντότητας για την Verbundbank.
                           
                        
                              β)
                           
                           
                              Όπως ορίζεται στο σημείο ΙΙ.2 της συμφωνίας-πλαισίου της 23ης Ιουνίου 2011 (δηλ. της Eckpunktevereinbarung), η ευθύνη για την Verbundbank θα μεταβιβαστεί από την WestLB στις ενώσεις ταμιευτηρίων και στον όμιλο ταμιευτηρίων έως τις 30 Ιουνίου 2012 το αργότερο. Ο περιορισμός των επιχειρηματικών δραστηριοτήτων και του πεδίου που περιγράφονται στο σχέδιο αναδιάρθρωσης το οποίο κοινοποιήθηκε στις 30 Ιουνίου 2011 θα εφαρμοστεί καθ' όλη τη διάρκεια της περιόδου αναδιάρθρωσης, δηλ. έως τις 31 Δεκεμβρίου 2016. Η δέσμευση αυτή θα τερματιστεί, εάν εξευρεθεί συνακόλουθη λύση, όπως η πώληση της Verbundbank ή η ενσωμάτωσή της σε άλλη (Landes-) τράπεζα (ιδίως στην περίπτωση 2γ)).
                           
                        
                              γ)
                           
                           
                              Με την επιφύλαξη θετικής έκβασης της διαδικασίας δέουσας επιμέλειας, η Landesbank Hessen-Thüringen (Helaba) προτίθεται να προσφερθεί ως ‘docking partner’ για την Verbundbank.
                           
                        
                              δ)
                           
                           
                              Όλα τα μέρη θα υλοποιήσουν τις δεσμεύσεις βάσει της συμφωνίας-πλαισίου χωρίς τροποποίησή τους και έγκαιρα, έτσι ώστε να εξασφαλιστεί η ασφάλεια των συναλλαγών, ιδίως όσον αφορά το αντικείμενο της συναλλαγής και τη «μηδενική αξία της εταιρείας», και η μεταβίβαση της Verbundbank θα πραγματοποιηθεί έως τις 30 Ιουνίου 2012 το αργότερο (1).
                           
                        
                              ε)
                           
                           
                              Η αξία της εταιρείας θα προσδιοριστεί έγκαιρα από τον ελεγκτή και όλα τα εμπλεκόμενα μέρη σε σχέση με το αποτέλεσμα βάσει της συμφωνίας-πλαισίου της 23ης Ιουνίου 2011.
                           
                        
                              στ)
                           
                           
                              Το ομόσπονδο κράτος της Βόρειας Ρηνανίας-Βεστφαλίας (Land NRW) δεν θα κατέχει στο μέλλον ιδιοκτησία στην Verbundbank ούτε θα αγοράσει μετοχές σε αυτήν και δεν θα της παράσχει καμία άλλη χρηματοδοτική στήριξη. Οποιαδήποτε μεταβίβαση της λειτουργίας giro centre function (Girozentralfunktion) από το ομόσπονδο κράτος NRW δεν θα θεωρηθεί ως στήριξη γι' αυτόν τον σκοπό.
                           
                        Οι ανωτέρω δεσμεύσεις θα ισχύουν με την επιφύλαξη των όρων και των απαιτήσεων αποτελεσματικότητας που ορίζονται στο τμήμα VIII της συμφωνίας-πλαισίου της 23ης Ιουνίου 2011.
               
            
                  3.
               
               
                  Όσον αφορά την SPM bank (μετονομασθέντα διάδοχο της WestLB), η Γερμανία αναλαμβάνει τις κατωτέρω δεσμεύσεις:
                  
                              α)
                           
                           
                              Θα υπάρχει επίβλεψη της αναδιάρθρωσης καθ' όλη την περίοδο μέχρι το τέλος του 2016, με τη βοήθεια ενός εντολοδόχου παρακολούθησης και θα υποβάλλονται τριμηνιαίες εκθέσεις εφαρμογής. Θα συναφθεί χωριστή συμφωνία μεταξύ της ομοσπονδιακής κυβέρνησης, του ομόσπονδου κράτους της Βόρειας Ρηνανίας-Βεστφαλίας (Land NRW), της WestLB και της Επιτροπής για τον διορισμό και τον καθορισμό των καθηκόντων του εντολοδόχου παρακολούθησης, από την 30ή Ιουνίου 2012.
                           
                        
                              β)
                           
                           
                              Η δραστηριότητα της SPM bank θα εστιάζεται αποκλειστικά στη διαχείριση περιουσιακών στοιχείων, η τράπεζα δεν θα λειτουργεί πλέον ως καθολική τράπεζα και θα ασκεί τραπεζικές συναλλαγές μόνο στο πλαίσιο των δραστηριοτήτων της διαχείρισης περιουσιακών στοιχείων.
                              Σε αυτό το πλαίσιο, διαχείριση περιουσιακών στοιχείων σημαίνει ότι η τράπεζα SPM μπορεί να παρέχει τις κατωτέρω υπηρεσίες:
                              
                                          i.
                                       
                                       
                                          γενική διαχείριση/έλεγχος χαρτοφυλακίου, συμπεριλαμβανομένης της διαχείρισης, εκκαθάρισης και πώλησης, της ανάλυσης πιστωτικού κινδύνου, της επεξεργασίας και εποπτείας πιστωτικού κινδύνου·
                                       
                                    
                                          ii.
                                       
                                       
                                          έλεγχο πιστωτικού κινδύνου, υποβολή εκθέσεων, έλεγχο λειτουργικού κινδύνου, διαχείριση κινδύνων της αγοράς·
                                       
                                    
                                          iii.
                                       
                                       
                                          διαχείριση πιστώσεων, διαχείριση και εποπτεία χρεογράφων, γενική συντήρηση και διαχείριση της τράπεζας δεδομένων για τα χρεόγραφα·
                                       
                                    
                                          iv.
                                       
                                       
                                          υπηρεσίες υποστήριξης (για εργασίες του ομίλου), συμπεριλαμβανομένης της διαχείρισης εξασφαλίσεων·
                                       
                                    
                                          v.
                                       
                                       
                                          χρηματοδότηση, κάλυψη κινδύνων, διαχείριση μετρητών·
                                       
                                    
                                          vi.
                                       
                                       
                                          υποβολή οικονομικών εκθέσεων, έλεγχος·
                                       
                                    
                                          vii.
                                       
                                       
                                          κεντρικές λειτουργίες εταιρείας, όπως η συμμόρφωση με τη νομοθεσία, η πρόληψη νομιμοποίησης εσόδων από παράνομες δραστηριότητες, η διαχείριση συμμετοχών, η ασφαλής φύλαξη συναφών εγγράφων, ο λογιστικός έλεγχος, καθήκοντα διαχείρισης έργου·
                                       
                                    
                                          viii.
                                       
                                       
                                          διαχείριση του χαρτοφυλακίου των ομολόγων, εάν δεν βρεθεί αγοραστής για την προγραμματισθείσα μεταβίβαση τς δραστηριότητας των ομολόγων της WestLB στη Verbundbank/WestImmo·
                                       
                                    
                                          ix.
                                       
                                       
                                          υπηρεσίες ΤΠ στο πλαίσιο των ανωτέρω δραστηριοτήτων και της παροχής του λειτουργικού μηχανισμού·
                                       
                                    
                                          x.
                                       
                                       
                                          παρόμοιες δραστηριότητες διαχείρισης περιουσιακών στοιχείων που δεν αναφέρονται ρητά.
                                       
                                    Οι επιχειρηματικές δραστηριότητες της τράπεζας SPM δεν περιλαμβάνουν, ιδίως, τις κατά κυριότητα συναλλακτικές δραστηριότητες, την έκδοση πιστοποιητικών κάθε είδους ή άλλες δραστηριότητες έκδοσης τίτλων, τη χρηματοδότηση έργων και εμπορικών συναλλαγών, οικονομικές δραστηριότητες που βασίζονται σε στοιχεία ενεργητικού, δραστηριότητες τιτλοποίησης και κοινοπρακτικών δανείων και διεθνή επιχειρηματική τραπεζική. Στο πλαίσιο της στρατηγικής εκκαθάρισής της, ο πρώτος φορέας λύσης και εκκαθάρισης (ΕΑΑ) μπορεί να επεκτείνει, να πωλήσει ή να τιτλοποιήσει τεχνητά μεταβιβαζόμενα περιουσιακά στοιχεία σε αυτήν. Σε αυτές τις περιπτώσεις, η τράπεζα SPM θα ενεργεί αποκλειστικά για λογαριασμό και υπό την εποπτεία της ΕΑΑ.
                           
                        
                              γ)
                           
                           
                              Για τις επιχειρηματικές δραστηριότητες της τράπεζας SPM, με βάση τα στοιχεία που είναι σήμερα διαθέσιμα θα απαιτούνται μόνο οι κατωτέρω μερικές άδειες λειτουργίας βάσει του νόμου για τις τράπεζες (KWG):
                              
                                          i.
                                       
                                       
                                          η αποδοχή κεφαλαίων από άλλους ως καταθέσεις ή άλλων επιστρεπτέων κεφαλαίων από το κοινό (άρθρο 1(1)(1) KWG) (2)·
                                       
                                    
                                          ii.
                                       
                                       
                                          οι λειτουργίες που αναφέρονται στο δεύτερο εδάφιο του άρθρου 1(1) του νόμου Pfandbrief Act (άρθρο 1(1)(1a) KWG)·
                                       
                                    
                                          iii.
                                       
                                       
                                          η χορήγηση δανείων και η αποδοχή πιστώσεων (δανειοδοτική δραστηριότητα· άρθρο 1(1)(2) KWG) (3)·
                                       
                                    
                                          iv.
                                       
                                       
                                          η αγορά και πώληση χρηματοπιστωτικών μέσων εξ ονόματος του πιστωτικού οργανισμού για λογαριασμό τρίτων (άρθρο 1(1)(4) KWG)·
                                       
                                    
                                          v.
                                       
                                       
                                          η ασφαλής κηδεμονία και διαχείριση χρεογράφων για λογαριασμό τρίτων (άρθρο 1(1)(5) KWG)·
                                       
                                    
                                          vi.
                                       
                                       
                                          η ανάληψη εγγυήσεων κάθε τύπου για λογαριασμό τρίτων (άρθρο 1(1)(8) KWG)·
                                       
                                    
                                          vii.
                                       
                                       
                                          η εκτέλεση πληρωμών σε μετρητά και άλλες πράξεις συμψηφισμού (άρθρο 1(1)(9) KWG)·
                                       
                                    
                                          viii.
                                       
                                       
                                          οι δραστηριότητες κεντρικού αντισυμβαλλομένου κατά την έννοια της παραγράφου 31 (άρθρο 1(1)(12) KWG).
                                       
                                    Η Επιτροπή ενημερώνεται άμεσα εάν απαιτούνται βάσει του KWG άλλες υποχρεωτικές μερικές άδειες.
                              Το συντομότερο δυνατό, και το αργότερο έως τις 31 Δεκεμβρίου 2012, οι μερικές άδειες για την ισχύουσα άδεια άσκησης καθολικών τραπεζικών δραστηριοτήτων που δεν απαιτούνται πλέον θα επιστραφούν ή η ισχύουσα άδεια λειτουργίας τράπεζας θα αντικατασταθεί με την απαιτούμενη άδεια περιορισμένων τραπεζικών δραστηριοτήτων (4).
                              Η ανάγκη άδειας λειτουργίας τράπεζας για πράξεις στην αλλοδαπή και για τις θυγατρικές της WestLB AG θα πρέπει να αναλυθεί σε σχέση με το υποέργο 3 για την «πώληση υποτομέων» και τα τελικά μέσα μεταβίβασης στην ΕΑΑ ή τα χαρτοφυλάκια που δεν θα έχουν πωληθεί.
                           
                        
                              δ)
                           
                           
                              Όσον αφορά τις δραστηριότητες τρίτων: το ομόσπονδο κράτος της Βόρειας Ρηνανίας-Βεστφαλίας (NRW) θα μετατρέψει την WestLB σε τράπεζα παροχής υπηρεσιών και διαχείρισης χαρτοφυλακίου («SPM bank») για τραπεζικά χαρτοφυλάκια τα οποία μπορεί να αποτελούνται από διάφορες εταιρείες. Επιπλέον, η δραστηριότητα εξυπηρέτησης χαρτοφυλακίων τρίτων μπορεί να αποσπαστεί σε εταιρεία παροχής υπηρεσιών και να εκποιηθεί. Ο αριθμός εργαζομένων της WestLB θα μειωθεί από 4 400 σήμερα σε 1 000 εργαζόμενους κατ' ανώτατο όριο στην εταιρεία παροχής υπηρεσιών έως τις 31 Οκτωβρίου 2016.
                              Για να καταστεί δυνατή μεταγενέστερη πώληση, η SPM bank μπορεί, κατά το διάστημα από την 1η Ιανουαρίου 2012 έως τις 31 Δεκεμβρίου 2014, να αναλάβει την παροχή υπηρεσιών για χαρτοφυλάκια τρίτων (δηλ. δραστηριότητες τρίτων εκτός των χαρτοφυλακίων της WestLB) με ανώτατο όριο το [40-60]% των ακαθάριστων εσόδων της SPM bank. Σε αυτή την περίπτωση, η δραστηριότητα παροχής υπηρεσιών πρέπει να εκχωρηθεί μέχρι τις 31 Δεκεμβρίου 2014 σε θυγατρική της SPM bank, η οποία θα λάβει ουσιαστική άδεια λειτουργίας τράπεζας μόνο για το βαθμό που είναι απαραίτητο για την παροχή υπηρεσιών και θα πρέπει να πωληθεί εξ ολοκλήρου έως τις 31 Δεκεμβρίου 2016.
                              Η εν λόγω θυγατρική της SPM Bank, δηλ. η εταιρεία παροχής υπηρεσιών, μπορεί να παρέχει παρομοίως υπηρεσίες για την ΕΑΑ, την Verbundbank και άλλα χαρτοφυλάκια της WestLB.
                              Η πώληση της εταιρείας παροχής υπηρεσιών πρέπει να κοινοποιηθεί εκ των προτέρων στην Επιτροπή και απαιτείται η έγκριση της Επιτροπής. Εάν η πώληση αυτή δεν καταστεί εφικτή έως τις 31 Δεκεμβρίου 2016, η εταιρεία παροχής υπηρεσιών θα λυθεί και θα εκκαθαριστεί σταδιακά. Σε αυτή την περίπτωση, θα πάψει άμεσα να αγοράζει άλλες δραστηριότητες τρίτων και θα ασκεί αποκλειστικά τις υπολειπόμενες συμβατικές δεσμεύσεις της. Η δραστηριότητα παροχής υπηρεσιών δεν μπορεί να μεταβιβαστεί εκ νέου στην SPM bank ή σε άλλες θυγατρικές ή εγκαταστάσεις της SPM bank. Σε περίπτωση λύσης και εκκαθάρισης της εταιρείας παροχής υπηρεσιών, οι πελάτες που θα έχουν συνάψει σύμβαση παροχής υπηρεσιών με την εν λόγω εταιρεία πριν την 31η Δεκεμβρίου 2016 μπορούν να αναλάβουν το προσωπικό και την υποδομή της εν λόγω εταιρείας παροχής υπηρεσιών.
                              Επιτρέπεται να παραμείνουν σε ισχύ μετά την 31η Δεκεμβρίου 2017 συμβάσεις υπηρεσιών της εταιρείας παροχής υπηρεσιών, εάν η σύμβαση παρέχει στον πελάτη δικαίωμα καταγγελίας το αργότερο έως τις 31 Δεκεμβρίου 2017, σε περίπτωση που ο προμηθευτής (η εταιρεία παροχής υπηρεσιών) δεν θα έχει παράσχει επαρκή υπηρεσία ή δεν θα είναι σε θέση να αποδείξει ότι διαθέτει την απαιτούμενη ικανότητα για την υπολειπόμενη περίοδο ισχύος της σύμβασης. Εάν η προγραμματισθείσα πώληση αποβεί άκαρπη, η εταιρεία παροχής υπηρεσιών δεν θα διαθέτει την απαιτούμενη ικανότητα για την υπολειπόμενη περίοδο της σύμβασης. Εάν αποτύχει η προσπάθεια ιδιωτικοποίησης, οι γερμανικές αρχές θα εξασφαλίσουν ότι, από την 31η Δεκεμβρίου 2017, είτε θα διακοπούν οι δραστηριότητες της εταιρείας παροχής υπηρεσιών ή θα εκποιηθούν όλες οι μετοχές της, π.χ. μέσω μεταβίβασης.
                           
                        
                              ε)
                           
                           
                              Η SPM bank/οι θυγατρικές της θα παρέχουν τις υπηρεσίες τους, και σε τρίτους, μόνο στις τιμές της αγοράς. Η διάρθρωση των τιμών της εταιρείας παροχής υπηρεσιών πρέπει να καλύπτει επίσης το σύνολο των εξόδων της (κατανομή πλήρους κόστους). Τα γενικά έξοδα θα κατανέμονται σε ατομικές συμβάσεις, σύμφωνα με το επιχειρηματικό σχέδιο για την εταιρεία παροχής υπηρεσιών που υποβλήθηκε στην Επιτροπή στις 21 Νοεμβρίου 2011.
                           
                        
                              στ)
                           
                           
                              Η τράπεζα χαρτοφυλακίου SPM /λειτουργούσα εταιρεία SPM θα κλείσει τις πράξεις της στην αλλοδαπή το συντομότερο δυνατό, και το αργότερο έως τις 31 Δεκεμβρίου 2016, εκτός εάν κανονιστικές απαιτήσεις επιβάλλουν τη διατήρηση μιας λειτουργίας μετά την 31η Δεκεμβρίου 2016. Σε αυτή την περίπτωση, θα πρέπει να εξασφαλιστεί άμεσα η έγκριση της Επιτροπής για τη διατήρηση μιας εγκατάστασης. Η Επιτροπή μπορεί να ζητήσει την κατάλληλη μορφή απόδειξης, παραδείγματος χάρη μια νομική γνώμη που να αποδεικνύει ότι αυτό είναι αναγκαίο λόγω κανονιστικών απαιτήσεων. Ανεξαρτήτως αυτού, για να εκπληρώσει το καθήκον της διαχείρισης περιουσιακών στοιχείων, η εταιρεία παροχής υπηρεσιών θα εκπροσωπείται στη Νέα Υόρκη, το Λονδίνο και την Ασία για λόγους τοπικής εμπειρογνωμοσύνης, κάλυψης ζώνης ώρας, μείωση λειτουργικών κινδύνων καθώς και για λόγους ανταγωνιστικότητας.
                           
                        
                              ζ)
                           
                           
                              Οι περιορισμοί που έχουν καθοριστεί για την εταιρεία παροχής υπηρεσιών θα πάψουν να ισχύουν σε περίπτωση πλήρους πώλησης της εταιρείας παροχής υπηρεσιών.
                           
                        
            
                  4.
               
               
                  Όσον αφορά την εξυπηρέτηση του πρώτου φορέα λύσης και εκκαθάρισης, η Γερμανία αναλαμβάνει τη δέσμευση ότι κάθε επέκταση ή παράταση της σύμβασης υπηρεσιών έως τις 31 Δεκεμβρίου 2016 θα τηρεί τις αρχές βάσει του σημείου 3ε) και ότι, κατά συνέπεια, θα προβλεφθεί η δημοπράτηση της σύμβασης και η καταγγελία δικαιωμάτων βάσει του σημείου 3δ) ανωτέρω.
               
            
         (1)  Τα μέρη συμφωνούν ότι τα χαρτοφυλάκια που θα μεταβιβαστούν στην Verbundbank και την EAA θα περιληφθούν στην εξαμηνιαία οικονομική κατάσταση της WestLB για το 2012 και θα μεταβιβαστούν αμέσως μετά.
      
         (2)  Η Γερμανία θα διευκρινίσει ότι αυτή η μερική άδεια είναι αναγκαία μόνο για λόγους πρόσβασης της ΕΚΤ και για τη λύση και εκκαθάριση της υφιστάμενης επιχείρησης. Συνεπώς, καμία δραστηριότητα δεν θα ασκείται βάσει αυτής της άδειας και καμία ανταγωνιστική δραστηριότητα στην αγορά.
      
         (3)  Η Γερμανία θα διευκρινίσει ότι αυτή η μερική άδεια είναι αναγκαία μόνο για πιστωτικές θέσεις που μεταβιβάζονται τεχνητά στην ΕΑΑ, όπου η SPM bank είναι νόμιμος συμβαλλόμενος της σύμβασης πίστωσης. Συνεπώς, καμία δραστηριότητα δεν θα ασκείται βάσει αυτής της άδειας και δεν θα υφίσταται καμία ανταγωνιστική παρουσία στην αγορά
      
         (4)  Εάν υποβληθεί σχετικό αίτημα, η Επιτροπή μπορεί να εγκρίνει μια πολύ γενικότερη ρύθμιση.